സാക്ഷര കേരളത്തിലെ ഭര്‍തൃബലാത്സംഗങ്ങള്- പരമ്പര മുഴുവൻ വായിക്കാം | marital rape in kerala| kerala marital rape| kerala rape| marital rape in kerala mathrubhumi series\nസാക്ഷര കേരളത്തിലെ ഭര്‍തൃബലാത്സംഗങ്ങള്- പരമ്പര മുഴുവൻ വായിക്കാം\n12/7/2019 മുതല് 17/7/2019 വരെ മാതൃഭൂമി പത്രത്തില് പ്രസിദ്ധീകരിച്ച പരമ്പരയുടെ പൂര്‍ണരൂപം\n# നിലീന അത്തോളി/ nileenaatholi@gmail.com\n26 വയസ്സുള്ള ജേണലിസം വിദ്യാര്‍ഥിനിയായ സൈനു(യഥാര്‍ഥ പേരല്ല) 1999ലാണ് പേര് കേട്ട കോളേജിലെ പ്രൊഫസറുടെ ഭാര്യയാവുന്നത്. വിവാഹം കഴിഞ്ഞ ദിവസം കാറിലുള്ള യാത്രയില് വെച്ചുതന്നെ ആത്മനിയന്ത്രണമില്ലാത്ത പെരുമാറ്റം ഭര്‍ത്താവിന്റെ ഭാഗത്ത് നിന്നുണ്ടായി. ഇഷ്ടക്കേട് കാണിച്ചെങ്കിലും അതയാള്‍ക്ക് പ്രശ്നവുമായിരുന്നില്ല. ആദ്യപ്രസവത്തിനു ശേഷമാണ് ലൈംഗികമായ അക്രമോത്സുകത ഭര്‍ത്താവ് കൂടുതല് കാണിക്കുന്നത്. രണ്ടാമത്തെ കുട്ടി ഭര്‍തൃ ബലാല്‍സംഗത്തിന്റെ ഉത്പന്നമായിരുന്നു എന്ന് തെല്ല് വിഷമത്തോടെയാണ് സൈനു പറയുന്നത്. ഒരുപാട് സങ്കീര്‍ണ്ണതകളുള്ള ഗര്‍ഭമായിരുന്നു. പൂര്‍ണ്ണ ബെഡ് റെസ്റ്റ് നിര്‍ദേശിച്ചിരുന്ന സൈനുവിനെ എട്ടാം മാസത്തില് ഭര്‍ത്താവ് ബലാത്സംഗം ചെയ്തു. ഇതുമൂലം വയറിറങ്ങി പിന്നീടുള്ള ദിവസങ്ങളില് ആശുപത്രിയില് പ്രവേശിപ്പിക്കേണ്ടതായി വന്നു. 'ശാരീരികമായി ഉപദ്രവിച്ചാല് നിന്റെ വീട്ടുകാര് അറിയും. അതിനാല് എന്റെ ഈര്‍ഷ്യ മുഴുവന് നിന്നെ ലൈംഗികമായും മാനസികമായും ഞാന് പീഡിപ്പിച്ച് തീര്‍ക്കും' എന്നാണ് സ്ത്രീധനം കുറഞ്ഞതിലുള്ള ദേഷ്യം തീര്‍ത്തുകൊണ്ട് ഒരു ദിവസം അയാള് സൈനുവിനോട് പറഞ്ഞത്. അതായത് ലൈംഗികമായ ആക്രമങ്ങളെ സ്ത്രീകള് തുറന്നു പറയാനും പ്രതിരോധിക്കാനും ഭയക്കുകയും മടിക്കുകയും ചെയ്യുമെന്ന ഉത്തമബോധ്യത്തില് തന്നെ. പീഡനപര്‍വ്വത്തില് നിന്നാണ് വിവാഹമോചനം നേടാന് സൈനു തീരുമാനിക്കുന്നത്. ലക്ഷങ്ങള് മാസ ശമ്പളമുള്ള ഭര്‍ത്താവ് മക്കളുടെ വിദ്യാഭ്യാസത്തിനായി വെറും 3500 രൂപയാണ് സൈനുവിന് അയച്ചു കൊടുക്കുന്നത്. അയാള് മൂന്നാമതും വിവാഹതിനായി. കുട്ടികളുമുണ്ട്.\nആഗ്രഹിക്കാത്തരീതിയിലുള്ള ലൈംഗികബന്ധം സഹിക്കുന്നവരില് ലൈംഗികത്തൊഴിലാളികളേക്കാള് കൂടുതലായിരിക്കും വിവാഹജീവിതത്തിലെ സ്ത്രീകളുടെ എണ്ണം എന്ന് ബെര്‍ട്രാന്റ് റസ്സല് പതിറ്റാണ്ടുകള്‍ക്കുമുമ്പ് പറഞ്ഞിരുന്നു. പക്ഷേ, ഇന്നും വൈവാഹികജീവിതത്തിലെ ബലാത്സംഗങ്ങള് ഇന്ത്യയില് ക്രമിനല് കുറ്റമല്ല. സാക്ഷരതാനിരക്കിലും പ്രാഥമിക വിദ്യാഭ്യാസത്തിലും മാനവികവികസന സൂചികയിലും മുന്നില്‍നില്‍ക്കുന്ന കേരളീയസമൂഹത്തിലും സ്ഥിതി വ്യത്യസ്തമല്ല. കേരളീയ സമൂഹമോ നമ്മുടെ നിയമമോ ഒരിക്കലും ഗൗരവതരമായ മനഷ്യാവകാശലംഘനമായി ഈ പ്രശ്നത്തെ അഭിമുഖീകരിക്കുകയോ ചര്‍ച്ചചെയ്യുകയോ ചെയ്തിട്ടില്ല.\nഇന്ത്യയിലെ ഭര്‍ത്താക്കന്‍മാര്‍ക്ക് ഭാര്യയുടെ സമ്മതമില്ലാതെ ലൈംഗികബന്ധത്തിലേര്‍പ്പെടാം എന്നതാണ് നിലവിലെ അവസ്ഥ. അതിനുള്ള പ്രധാനകാരണം ബലാത്സംഗത്തെ നിര്‍വചിച്ച നമ്മുടെ നിയമപുസ്തകത്തില് ഭര്‍ത്താവ് ഭാര്യയെ ബലാത്സംഗം ചെയ്യുന്നത് ക്രിമിനല് കുറ്റമല്ല എന്നതാണ്. ബലാത്സംഗത്തിന്റെ കാര്യത്തില് ലൈംഗികത്തൊഴിലാളികള്‍ക്കു നല്‍കുന്ന പരിഗണന ഇന്ത്യന് നിയമം വിവാഹിതയായ സ്ത്രീക്ക് നല്‍കുന്നില്ല. താലി അല്ലെങ്കില് വിവാഹ ഉടമ്പടി ജീവിതകാലം മുഴുവന് അയാള് പറയുന്ന ലൈംഗികവൈകൃതങ്ങള്‍ക്ക് അവള് നല്‍കുന്ന ലൈസന്‍സായി പരിഗണിക്കുകയാണ് കുടുംബവും സമൂഹവും നിയമവും.\nഎന്താണ് മാരിറ്റല് റേപ് അഥവാ ഭര്‍തൃബലാത്സംഗം\nസ്ത്രീക്ക് താത്പര്യമില്ലാതിരിക്കെ തന്റെ പങ്കാളിയില്‍നിന്ന് നിര്‍ബന്ധിത ലൈംഗികവൃത്തി നേരിടുന്നതാണ് ഭര്‍ത്തൃബലാത്സംഗമെന്ന് പറയുന്നത്. ബലപ്രയോഗത്തിലൂടെയോ ഭീഷണിപ്പെടുത്തിയോ സമ്മതമില്ലാതെയോ ഭര്‍ത്താവ് ഭാര്യയുമായി ലൈംഗികബന്ധത്തിലേര്‍പ്പെടുകയാണെങ്കില് അത് ഭര്‍ത്തൃബലാത്സംഗത്തിന്റെ പരിധിയില്‍വരും എന്നാണ് ഐക്യരാഷ്ട്രസഭ അടക്കമുള്ള അന്താരാഷ്ട്ര തലത്തിലെ നിര്‍വചനം.\nഭര്‍ത്തൃബലാത്സംഗം മൂന്നുതരത്തിലുണ്ട്. നിര്‍ബന്ധിത ലൈംഗികബന്ധം, അക്രമംനിറഞ്ഞ ലൈംഗികബന്ധം (ഗാര്‍ഹിക പീഡനമുള്‍പ്പെടെ), സാഡിസ്റ്റിക് റേപ് (പ്രകൃതിവിരുദ്ധ ലൈംഗികബന്ധത്തിന് പ്രേരിപ്പിക്കല്). യണൈറ്റഡ് നേഷന്‍സ് പോപ്പുലേഷന് ഫണ്ടിന്റെ 2000-ത്തിലെ കണക്കുപ്രകാരം ഇന്ത്യയില് മൂന്നിലൊരു ഭാര്യ, ഭര്‍ത്താവിനാല് നിര്‍ബന്ധിത ലൈംഗികബന്ധത്തിന് വിധേയയാവുന്നുണ്ട്. എന്നിട്ടും 2013-ല് സര്‍ക്കാര് ക്രിമിനല് നിയമം ഭേദഗതിചെയ്തപ്പോള് മാരിറ്റല് റേപ്പിനെ ബലാത്സംഗത്തിന്റെ പരിധിയില് കൊണ്ടുവന്നില്ല.\nഎന്.എഫ്.എച്ച്.എസ്. സര്‍വേ ഫലം\n2015-16ലെ ദേശീയ കുടുംബാരോഗ്യ സര്‍വേ-4 പ്രകാരം: ഇന്ത്യയിലെ 33 ശതമാനം സ്ത്രീകള് (മൂന്നിലൊന്ന് സ്ത്രീകള്) പങ്കാളിയില്‍നിന്ന് ശാരീരികമോ മാനസികമോ ലൈംഗികമോ ആയ പീഡനങ്ങള് നേരിട്ടവരാണ്.7ശതമാനം സ്ത്രീകള് തങ്ങള്‍ക്ക് താത്പര്യമില്ലാത്ത അവസരങ്ങളില് നിര്‍ബന്ധപൂര്‍വം പങ്കാളിയുമായി ലൈംഗികബന്ധത്തില് ഏര്‍പ്പെട്ടു.6ശതമാനം സ്ത്രീകള് പുരുഷന്റെ ശാരീരികമായ ബലപ്രയോഗത്തിലൂടെ ബലാത്സംഗത്തിനിരയായവരാണ്.4ശതമാനം സ്ത്രീകളെ ഭീഷണിമുഴക്കിയോ മറ്റുവഴികളിലൂടെയോ ലൈംഗികബന്ധത്തിന് ഭര്‍ത്താക്കന്‍മാര് നിര്‍ബന്ധിച്ചു\n3 ശതമാനം പേര് തങ്ങള്‍ക്കിഷ്ടമില്ലാത്തതരത്തിലുള്ള ലൈംഗികകേളികള്‍ക്ക് വിധേയരായി. ഇന്ത്യയിലെ അവിവാഹിതരായ സ്ത്രീകളില് 1.8 ശതമാനം മാത്രമേ ലൈംഗികാതിക്രമം നേരിട്ടിട്ടുള്ളൂ. എന്നാല്, നിലവില് വിവാഹിതരായ 6.7 ശതമാനം സ്ത്രീകള് ലൈംഗികാതിക്രമത്തിനിരയായിട്ടുണ്ട്.\nതിരുവനന്തപുരം സ്വദേശിനിയായ 49-കാരി രാധ തന്റെ 24-ാം വയസ്സിലാണ് വിവാഹിതയാവുന്നത്. 29-ാം വയസ്സില് സര്‍ക്കാര് ജോലിയില് പ്രവേശിച്ചു. വിവാഹം കഴിഞ്ഞ ആദ്യനാളുകളില് സുഹൃത്തുക്കളോട് സംസാരിച്ചാല് രാധയോട് ഭര്‍ത്താവ് ദേഷ്യപ്പെടുമായിരുന്നു. ഒരിക്കല് രാധയെ കാണാന് സഹപ്രവര്‍ത്തകന് വന്നത് ഭര്‍ത്താവിനെ ക്ഷുഭിതനാക്കി. സഹപ്രവര്‍ത്തകന് വീട്ടിലെ അതിഥിമുറിയിലിരിക്കെ കിടപ്പുമുറിയില്‍വെച്ച് സ്വന്തം ഭാര്യയെ അയാള് ബലാത്സംഗം ചെയ്തു. അതിനുശേഷം ഏത് സുഹൃത്തോ സഹപ്രവര്‍ത്തകനോ വീട്ടില്‍വന്നാലും മുകളിലത്തെ കിടപ്പുമുറിയില്‍വെച്ച് അവള് ബലാത്സംഗം ചെയ്യപ്പെടുന്നതായി രീതി.\nഒരിക്കല് മകളോട് തുറന്നുപറഞ്ഞപ്പോള് അവളാണ് അമ്മയ്ക്ക് ധൈര്യംപകര്‍ന്നത്. നിലവില് വിവാഹമോചിതയല്ല രാധ. താനുംകൂടി അധ്വാനിച്ചു കെട്ടിപ്പടുത്ത വീടായതിനാല് വീട്ടില്‍തന്നെ രണ്ടാമത്തെ നിലയില് കഴിയുന്നു. വീടിന് ലോണെടുത്തത് രാധയുടെ പേരിലും വീട് ഭര്‍ത്താവിന്റെ പേരിലുമാണ്. അതിനാല് ആ വീട്ടിനുള്ളില്‍ത്തന്നെ നിയമപരമല്ലാതെ വേര്‍പെട്ട് കഴിയുകയാണവര്. കുളിമുറിയില് ക്യാമറവെച്ചും വീടിനുള്ളില് മകളില്ലാത്ത സമയം നഗ്നനായി നടന്നും ഇപ്പോഴും മാനസികമായ ഉപദ്രവം രാധ സ്വന്തം വീടിനുള്ളില് ഭര്‍ത്താവില്‍നിന്ന് നേരിടുന്നുണ്ട്.\nമറ്റു പുരുഷന്‍മാരുമായി സംസാരിക്കുമ്പോള് നിയന്ത്രണംവെക്കുന്നതരത്തിലുള്ള മാരിറ്റല് കണ്‍ട്രോളിങ് ദാമ്പത്യജീവിതത്തിലെ അതിക്രമത്തിലേക്കുള്ള ആദ്യ ചില സൂചനകളായിവേണം കരുതാന് എന്നാണ് എന്.എഫ്.എച്ച്.എസ്. സര്‍വേ പറയുന്നത്. പങ്കാളി മറ്റ് പുരുഷന്‍മാരുമായി സംസാരിക്കുമ്പോള് ദേഷ്യമോ അസൂയയോ ഉണ്ടാവുക, വിശ്വസിക്കാന് കൊള്ളാത്തവളെന്ന് പറഞ്ഞ് കുറ്റപ്പെടുത്തുക, സ്ത്രീകളായ സുഹൃത്തുക്കളെ കാണുന്നതിനുവരെ നിയന്ത്രണങ്ങള് ഏര്‍പ്പെടുത്തുക, സ്വന്തം കുടുംബവുമായുള്ള ബന്ധം പരിമിതപ്പെടുത്തുക, എവിടെയാണ് ഭാര്യ എന്ന് എല്ലായ്‌പ്പോഴും അറിയാന് ശ്രമിക്കുക, പണം കൈയില് ഏല്‍പ്പിക്കാന് വിശ്വാസക്കുറവുണ്ടാവുക എന്നിവയില് ഏതെങ്കിലും ഒന്ന് പങ്കാളി പ്രകടിപ്പിക്കുകയാണെങ്കില് അത് മാരിറ്റല് കണ്‍ട്രോളില് ഉള്‍പ്പെടും. ഇന്ത്യയിലെ 19 ശതമാനം സ്ത്രീകള് ഭര്‍ത്താവില്‍നിന്ന് ഇതിലേതെങ്കിലും മൂന്നുതരത്തിലുള്ള പെരുമാറ്റമെങ്കിലും ചുരുങ്ങിയത് നേരിട്ടവരാണ്. ഗ്രാമീണമേഖലകളിലാണ് മാരിറ്റല് കണ്‍ട്രോള് കൂടുതലായി കണ്ടുവരുന്നത്. 21 ശതമാനം, 15 ശതമാനം എന്നിങ്ങനെയാണ് ഗ്രാമീണമേഖല, നഗരമേഖലകളിലെ കണക്കുകള്. മാരിറ്റല് കണ്‍ട്രോളിങ് സ്വഭാവം കാണിക്കുന്ന ഭര്‍ത്താക്കന്‍മാരില് 73 ശതമാനം ഏതെങ്കിലും തരത്തിലുള്ള അക്രമവും (ശാരീരികമോ മാനസികമോ ലൈംഗികമോ) ഭാര്യമാരോട് കാണിച്ചിട്ടുണ്ട്.\nമലപ്പുറത്തുകാരായ ഭാര്യയും ഭര്‍ത്താവും വിവാഹിതരായിട്ട് 17 കൊല്ലമായി. സ്വന്തം ശാരീരികാവസ്ഥയും രോഗവുംവരെ പരിഗണിക്കാതെ ലൈംഗികബന്ധത്തിന് നിര്‍ബന്ധിക്കുന്നയാളാണ് ഭര്‍ത്താവ്. ആര്‍ത്തവസമയങ്ങളിലും ലൈംഗികബന്ധത്തിനായി നിര്‍ബന്ധിക്കും. എങ്കിലും ഭര്‍ത്താവിന് സ്നേഹമെന്നാണ് അവള് പറയുന്നത്. ഗാര്‍ഹിക പീഡനങ്ങളൊന്നുമില്ല. പക്ഷേ, സ്വന്തം ആരോഗ്യം നോക്കാതെ ലൈംഗികബന്ധത്തിന് ഭര്‍ത്താവ് നിര്‍ബന്ധിക്കുന്നത് ഗാര്‍ഹികപീഡനമാണെന്ന് അവള്‍ക്കിനിയും അറിവില്ല. ആര്‍ത്തവസമയത്തും രോഗംവരുമ്പോഴുമുള്ള ലൈംഗികബന്ധം സഹിക്കവയ്യാതെ ആത്മഹത്യചെയ്യാനവള്‍ക്ക് തോന്നിയിട്ടുണ്ട്. എന്നിട്ടും ഭര്‍ത്താവ് തന്നെ സ്നേഹിക്കുന്നു എന്നാണ് അവള് പറയുന്നത്.\n''സ്നേഹമെന്ന വ്യാജബോധ്യത്തിന്റെ അടിമകളാണ് പലപ്പോഴും സ്ത്രീകള്. കാലുപിടിക്കുമ്പോഴും കരയുമ്പോഴും ക്ഷമപറയുമ്പോഴും കിട്ടുന്നതാണ് സ്നേഹം എന്ന് അവര് കരുതുന്നു. അതാണ് സ്നേഹമെന്ന് അവര് തെറ്റിദ്ധരിക്കുന്നു. അതിനാലാണ് മാരിറ്റല് കണ്‍ട്രോളിങ്ങും മാരിറ്റല് റേപ്പും നടക്കുമ്പോഴും ഭര്‍ത്താവിന് സ്നേഹമാണെന്ന് അവളെക്കൊണ്ട് പറയിപ്പിക്കുന്നത്'' - എഴുത്തുകാരി ശാരദക്കുട്ടി പറയുന്നു.\nഇന്ത്യയില് 6.6 ശതമാനം സ്ത്രീകള് ഭര്‍ത്താവില്‍നിന്ന് ലൈംഗികാതിക്രമം നേരിടുന്നുണ്ടെങ്കില് കേരളത്തില് 3.8 ശതമാനം വിവാഹിതരായ സ്ത്രീകള് ഭര്‍ത്തൃബലാത്സംഗത്തിന്റെ ഇരകളാണെന്നാണ് എന്.എഫ്.എച്ച്.എസ്. സര്‍വേ-4 പറയുന്നത്. ഹിമാചല്‍പ്രദേശ്, ജമ്മുകശ്മീര്, രാജസ്ഥാന്, മേഘാലയ, സിക്കിം, മഹാരാഷ്ട്ര, അസം, മിസോറം, ഗോവ, അന്തമാന് തുടങ്ങിയ 12 സംസ്ഥാനങ്ങളെക്കാള് ഉയര്‍ന്ന ഭര്‍ത്തൃബലാത്സംഗനിരക്കാണ് കേരളത്തിലുള്ളത്. സ്ത്രീകളുടെ ആരോഗ്യത്തിലും മാനവവികസനസൂചികയിലും കേരള?െത്തക്കാള് പിറകിലായ സംസ്ഥാനങ്ങളാണിവ എന്നോര്‍ക്കണം.\nകേരള സാമൂഹികക്ഷേമ ബോര്‍ഡിന്റെ കണക്കുപ്രകാരം 2015 മുതല് 2018-നിടെ 18,378 ഗര്‍ഹികപീഡനക്കേസുകളില് 2482 പേര് ഭര്‍ത്തൃബലാത്സംഗത്തിനിരയായിട്ടുണ്ടെന്ന് കണക്കുകള്. 2015-'16-ല് 6051 ഗാര്‍ഹിക പീഡനക്കേസുകളില് 716-ഉം വൈവാഹിക ബലാത്സംഗമായിരുന്നു. 2016-'17ല് കേരളത്തില് ഫയല്‍ചെയ്ത 6022 വിവാഹമോചനക്കേസുകളില് 4626 സ്ത്രീകളും ശാരീരികമായ അതിക്രമങ്ങള് നേരിട്ടവരാണ്. ഇതില് 854 പേരും ബലാത്സംഗത്തിനിരയാവുകയും ലൈംഗികചൂഷണത്തിന് വിധേയരാവുകയും ചെയ്തിട്ടുണ്ട്. 2017-'18 ആകുമ്പോള് 6305 ഗാര്‍ഹികപീഡനക്കേസുകളില് 912 പേര് ഭര്‍ത്തൃബലാത്സംഗത്തിനിരയായി. 2016-'17 -ലെ കണക്കുപ്രകാരം ഭര്‍ത്തൃബലാത്സംഗക്കേസുകള് ഏറ്റവും കൂടുതല് റിപ്പോര്‍ട്ട് ചെയ്യപ്പെട്ടത് തിരുവനന്തപുരത്താണ്. 1325 കേസുകളില് 309 എണ്ണത്തിലും ഭാര്യമാര് ലൈംഗികാതിക്രമത്തിന് വിധേയരായിട്ടുണ്ട്. ഏറ്റവും കുറവ് റിപ്പോര്‍ട്ട് ചെയ്യപ്പെട്ടത് ആലപ്പുഴയിലും മലപ്പുറത്തും കാസര്‍കോട്ടുമാണ്. 5, 7,9വീതമാണത്.\nതൊട്ടുമുമ്പുള്ള രണ്ടുവര്‍ഷത്തെ അപേക്ഷിച്ച് 2018-'19-ല് റിപ്പോര്‍ട്ടുചെയ്ത കേസുകളില് വലിയ കുറവുണ്ട്. 5025 ഗാര്‍ഹിക പീഡനക്കേസുകളില് 783 ഭാര്യമാരാണ് ലൈംഗികപീഡനം നേരിട്ടത്.\nഎന്നാല്, അഭയകേന്ദ്രങ്ങളില് ചിലത് നിര്‍ജീവാവസ്ഥയിലായതും സേവനകേന്ദ്രങ്ങളില്‍നിന്ന് കൃത്യമായ റിപ്പോര്‍ട്ടുകള് ലഭിക്കാത്തതുംമൂലമാണ് ഇത്തരത്തില് സംഭവിച്ചതെന്ന് സാമൂഹികക്ഷേമ ബോര്‍ഡ് ഡിവി. ആക്ട് പ്രോജക്ട് മാനേജര് മുഹമ്മദ് നിസാര് പറയുന്നു.\nകേരളത്തിലെ കണക്കുകള് ഇനിയും കൂടും\nസ്ത്രീകള് തുറന്നുപറയാത്ത അനേകം ഭര്‍ത്തൃബലാത്സംഗക്കേസുകളുണ്ട് കേരളത്തില്. ''പൊതുവേ സ്ത്രീകള് ശാരീരികവും സാമ്പത്തികവുമായ ചൂഷണം മാത്രമേ പറയാറുള്ളൂ. അങ്ങനെ നോക്കുമ്പോള് 2015-നും 18-നുമിടയില് 3000-ത്തിലധികം പേരെങ്കിലും ലൈംഗികാതിക്രമം നേരിട്ടിട്ടുണ്ടാവാം'' -എന്നാണ് പത്തനംതിട്ട സര്‍ക്കാര് മഹിളാ മന്ദിരം ലീഗല് കൗണ്‍സലര്, സ്മിത ചന്ദിന്റെ അഭിപ്രായം.\n''ക്രൂരമായ ലൈംഗികാതിക്രമം മാത്രമാണെങ്കിലേ കേസില് അത് രേഖപ്പെടുത്തപ്പെടാറുള്ളൂ. ഒരുതവണ സംഭവിച്ചതൊന്നും എഴുതാറില്ല. തെളിവ് ഹാജരാക്കാനുള്ള ബുദ്ധിമുട്ടാണ് ലൈംഗികചൂഷണം കേസില് രേഖപ്പെടുത്താതിരിക്കാനുള്ള മറ്റൊരുകാരണം. വനിതാ അഭിഭാഷകയാണെങ്കിലേ പറയാന് പലപ്പോഴും സ്ത്രീകള് താത്പര്യപ്പെടാറുള്ളൂ. ഇവകൊണ്ടെല്ലാംതന്നെ സേവനകേന്ദ്രങ്ങളില് റിപ്പോര്‍ട്ടുചെയ്യുന്ന കേസുകളില് ലൈംഗികചൂഷണം നടന്നതായി പരമാര്‍ശിക്കപ്പെടാതെയോ രേഖപ്പെടുത്തപ്പെടാതെയോ പോകുന്നുണ്ട് ''- സ്മിത ചന്ദ് പറയുന്നു.\nഗാര്‍ഹികപീഡന ഇരകള്‍ക്കായുള്ള കേരളത്തിലെ അഭയകേന്ദ്രങ്ങളിലും ഭര്‍ത്തൃബലാത്സംഗക്കേസുകളെത്തുന്നുണ്ട്. അഭിഭാഷകര്‍മുഖേന കേരളത്തിലെ ഓരോ കുടുംബക്കോടതികളിലും പോലീസിലും കുടുംബശ്രീയിലും ഫാമിലി കൗണ്‍സലിങ് കേന്ദ്രങ്ങളിലും റിപ്പോര്‍ട്ടുചെയ്യപ്പെട്ട കേസുകള് ഒട്ടേറെയാണ്.\nകേരളത്തിലെ സ്ത്രീകളില് 16 ശതമാനം ശാരീരികമോ മാനസികമോ ലൈംഗികമോ ആയ ഏതെങ്കിലും തരത്തിലുള്ള പീഡനം ഭര്‍ത്താവില്‍നിന്ന് നേരിടുന്നവരാണ്. 92.1 ശതമാനം വീട്ടമ്മമാര് കുടുംബതീരുമാനങ്ങളില് നിര്‍ണായക പങ്കുവഹിക്കുന്ന, സ്വന്തമായി വീടോ സ്ഥലമോ ഉള്ള 34.9ശതമാനം സ്ത്രീകളും ബാങ്ക് അക്കൗണ്ട് സ്വന്തമായുള്ള 70.6ശതമാനം സ്ത്രീകളുമുള്ള സംസ്ഥാനത്തിലാണ് ഭര്‍തൃ ബലാല്‍സംഗം ഇത്ര കൂടുതലുള്ളത്. അതും തീവ്രമായ രീതിയിലുള്ള ലൈംഗികാതിക്രമം.\nപോണ് സിനിമകളുടെ അതിപ്രസരം, മെന്‍സ്ട്ര്വല് ടൈമിലെ നിര്‍ബന്ധിത ലൈംഗിക വൃത്തി, ഗര്‍ഭാവസ്ഥയിലിരിക്കുമ്പോഴുള്ള നിര്‍ബന്ധിത ലൈംഗിക വൃത്തി, നിര്‍ബന്ധിത ഓറല് സെക്സ്, പുറത്ത് പറയില്ലെന്ന ഉറപ്പിന്‍മേലുള്ള ഭര്‍ത്താക്കന്‍മാരുടെ അമിത ലൈംഗിക ആവശ്യങ്ങള്. എന്നിങ്ങനെ വിവിധ തരത്തിലാണ് ഭര്‍ത്താവില് നിന്ന് ഓരോ സ്ത്രീയും ലൈംഗിക പീഡനം നേരിടുന്നത്. ഇവിടെ ഭാര്യമാര്‍ക്ക് തങ്ങള് ലൈംഗിക ഇരകളാണോ അല്ലയോ എന്ന് തിരിച്ചറിയാന് പോലുമുള്ള അവബോധം ലഭിച്ചിട്ടില്ല. അങ്ങനെയൊരു സമൂഹത്തില് പരാതികള് കുറയും.\nസാക്ഷര കേരളത്തിലെ ഭർതൃബലാത്സംഗങ്ങൾ 02 | പുരുഷാധിപത്യത്തിന്റെ പരിണതഫലങ്ങൾ\nപത്തൊമ്പതുകാരിയായ ബ്യൂട്ടീഷന്റേത് പ്രണയവിവാഹമായിരുന്നു. ഭാര്യയോട് സ്നേഹമായിരുന്നിട്ടും അവള്‍ക്ക് ലഭിക്കുന്ന അധികവരുമാനം ഭര്‍ത്താവില് അപകര്‍ഷതാബോധം വളര്‍ത്തി. ഈ അപകര്‍ഷതയെ അയാള് മറികടന്നതാവട്ടെ ഭാര്യയ്ക്കുമേല് ലൈംഗികമായ അധിനിവേശവും അധികാരവും സ്ഥാപിച്ചു കൊണ്ടായിരുന്നു.സിഗരറ്റ് തുടയില് വെച്ച് കെടുത്തിയും അവളെ മനപ്പൂര്‍വ്വം വേദനിപ്പിച്ച് സെക്സ് ആസ്വദിച്ചും തന്നിലെ അപകര്‍ഷതയെ അയാള് തൃപ്തിപ്പെടുത്തി. ഈ സ്ത്രീയെ തോല്‍പിക്കാനുള്ള ഏക ഇടമായി അയാള് കാണ്ടത് കിടപ്പറയായിരുന്നു. അവള് ജോലിക്ക് പോകാനൊരുങ്ങി നില്‍ക്കുമ്പോള് ലൈംഗിക ബന്ധത്തിന് നിര്‍ബന്ധിക്കുക പതിവായി. പക്ഷെ അപ്പോഴും അവളുടെ എടിഎം കാര്‍ഡും പാസ്ബുക്കും കൈവശം വെക്കാനയാള് മറന്നതേയില്ല. എന്‍എഫ്എച്ചഎസ്4 സര്‍വ്വേ പ്രകാരം ഇന്ത്യയിലെ ദിവസവേതന തൊഴിലാളികളായ സ്ത്രീകളില് 39% പേര് ഭര്‍തൃ പീഡനം നേരിടുന്നുണ്ടെങ്കില് തൊഴില്‍രഹിതരായ 26% പേര് മാത്രമേ ഭര്‍തൃ പീഡനം നേരിടുന്നുള്ളൂ. എന്ന കണക്ക് ഈ സംഭവത്തോട് ചേര്‍ത്ത് വായിക്കേണ്ടതാണ്. ഈ കണക്ക് ഈ സംഭവത്തോട് ചേര്‍ത്ത് വായിക്കേണ്ടതാണ്.\nതന്നെ സമീപിച്ച പങ്കാളിയില് നിന്നുണ്ടായ ലൈംഗികാതിക്രമ കേസുകളില് ബഹുഭൂരിഭാഗവും (95%) പുരുഷാധിപത്യ കുടുംബവ്യവസ്ഥയും ഭര്‍ത്താവിന്റെ ആണധികാര ഈഗോയുമായി ബന്ധപ്പെട്ടു കിടക്കുന്നതാണെന്ന് കോഴിക്കോട് കണ്‍സള്‍ട്ടന്റ് സൈക്കോളജിസ്റ്റ് ആയ ഡോ ഷീല പറയുന്നു. ഭാര്യയോടുള്ള സംശയം സംശയരോഗമാകുന്നു, ഭാര്യയ്ക്ക് തന്നേക്കാള് അല്‍പം കൂടി സ്വീകാര്യത സമൂഹത്തില് ലഭിക്കുമ്പോള് ഈഗോയാവുന്നു. ഇതോടൊപ്പം പുരുഷാധിപത്യ കുടുംബ ഘടനനയനുസരിച്ചുള്ള ഭര്‍ത്താവിന്റെയും വീട്ടുകാരുടെയും പെരുമാറ്റം സ്ത്രീക്ക് ഭര്‍ത്താവുമായി അകല്‍ച്ച ഉണ്ടാക്കുന്നു. അത് ഭര്‍ത്താവുമായുള്ള ലൈംഗിക ബന്ധത്തില് പ്രതിഫലിക്കുകയും നിര്‍ബന്ധിത ലൈംഗിക ബന്ധത്തിലെത്തിക്കുകയും ചെയ്യുന്നു. സഹകരിക്കാതെ വരുന്ന സ്ത്രീകള്‍ക്ക് നേരെ ബലം പ്രയോഗിച്ച് ലൈംഗിക ബന്ധത്തില്‍ലേര്‍പ്പെടുന്ന ധാരാളം കേസുകളുണ്ടെന്നും ഡോ ഷീല പറയുന്നു.\nസാമൂഹികബന്ധങ്ങള് ധാരാളമുള്ളവളായിരുന്നു കോഴിക്കോട്ടുകാരിയായ സ്ത്രീ. 45കാരനായ ഭര്‍ത്താവാകട്ടെ തീരെ ഉള്‍വലിയല് പ്രകൃക്കാരനും. താനും ഭാര്യയും പുറത്ത് പോകുമ്പോള് ഭാര്യയെ ആളുകള് ശ്രദ്ധിക്കുകയും സൗഹൃദം പങ്കുവെക്കുകയും ചെയ്യുന്നത് ഇയാളിലെ ആണഹന്തയെ ഉണര്‍ത്തി. ഭര്‍ത്താവിനേക്കാള് സമൂഹത്തിലും കുടുംബത്തിലും സ്വീകാര്യതയും സൗഹൃദവും ഭാര്യയ്ക്കുണ്ടാകുന്നത് ഇയാള്‍ക്ക് സഹിക്കാന് കഴിയുന്നതായിരുന്നില്ല. ഇതെല്ലാം കിടപ്പുമുറിയില് ഭാര്യയോട് തീര്‍ക്കുന്നത് പതിവായി. ലൈംഗിക ബന്ധത്തിലേര്‍പ്പെടുമ്പോള് കടിച്ചും നുള്ളിയും ഭാര്യ എത്രത്തോളം വേദനിക്കുന്നുവോ അത്രത്തോളം അയാളുടെ ആണെന്ന ബോധം തൃപ്തിപ്പെടുന്നത് പതിവായി. അങ്ങനെയാണ് സൈക്കോളജിസ്റ്റിന്റെ സഹായം തേടി ഭാര്യയെത്തുന്നത്. കൗണ്‍സിലിങ്ങിലൂടെ ഒടുവില് ഈ പീഡനങ്ങള് അവസാനിച്ചെങ്കിലും ഇത്തരത്തില് പരാതി പറയാനവാതെ ജീവിതകാലം മുഴുവന് സഹിക്കുന്ന സ്ത്രീകളായിരിക്കും നമുക്ക് ചുറ്റിലും കൂടുതലെന്ന് ഡോ ഷീല പറയുന്നു.\nപവിത്രതയ്ക്ക് ഊന്നല് നല്‍കി കെട്ടിപ്പടുത്ത വിവാഹബന്ധത്തിലൂടെ താന് ലൈംഗികമായി പീഡിപ്പിക്കപ്പെടുകയാണെന്ന കാര്യം മൂടിവെക്കാന് ശ്രമിക്കുന്നവരാണ് സ്ത്രീകള്. മാത്രമല്ല അവളെ വളര്‍ത്തിയ കുടുംബവും സമൂഹവും ഭര്‍തൃ ബലാത്സംഗം എന്താണെന്ന തിരിച്ചറിവ് പോലും സ്ത്രീകള്‍ക്ക് നല്‍കുന്നില്ല. ഇത്തരം പരാതികളുമായെത്തുന്ന പെണ്‍മക്കളോട് അച്ഛനമ്മമാര് പറഞ്ഞ് ശീലിച്ചത് അഡ്ജസ്റ്റ് ചെയ്യൂ എന്നാണ്. വീട്ടില് കലഹങ്ങളുണ്ടാകുമ്പോള് അമ്മമാര് അനുരഞ്ജനവുമായെത്തുന്നത് കണ്ടാണ് പെണ്‍മക്കള് വളരുന്നത്. മറ്റ് സ്ത്രീകളോടൊപ്പം ഭര്‍ത്താവ് പോകുമെന്ന പേടിയില് ലൈംഗികവിധേയത്വത്തിന് ഒരുങ്ങുന്നവരുമുണ്ട്.\nഭര്‍ത്താവില്ലെങ്കില് സാമൂഹിക സുരക്ഷയില്ല\nമക്കള്‍ക്ക് അച്ഛനില്ലാതാകും, ജീവിക്കാന് മാര്‍ഗ്ഗമില്ലാതാകും എന്ന കാരണങ്ങള് കൊണ്ട് മാത്രം ആയിരക്കണക്കിന് സ്ത്രീകളാണ് കേരളത്തിലെ വീട്ടകങ്ങളില് വെന്തുരുകി കഴിയുന്നത്. ജീവിക്കാന് വരുമാനമില്ലാത്ത അവസ്ഥ, ഭര്‍ത്താവില്ലാത്ത സ്ത്രീയെന്ന അരക്ഷിത ബോധം, തുടര്‍പഠനത്തിന്റെയും തൊഴിലിന്റെയും അഭാവം, സാമൂഹിക ബന്ധങ്ങളില്ലായ്മ തുടങ്ങിയ ഒട്ടേറെ കാരണങ്ങളാണ് ഇത്തരം അസഭ്യവും അവഹേളനവും നിറഞ്ഞ ബന്ധം തുടര്‍ന്നു പോകാന് സ്ത്രീകള് നിര്‍ബന്ധിതരാകാന് കാരണം. വിവാഹ മോചനം മൂലം കുട്ടികള്‍ക്കുണ്ടാകുന്ന മാനസികമായ ബുദ്ധിമുട്ടുകളുടെയും വിഷമങ്ങളുടെയും കാരണക്കാരിയായി സ്ത്രീകളെ സമൂഹം മുദ്രകുത്തുന്നതും ഈ ബലാല്‍ക്കാരങ്ങള് ജീവിതകാലം മുഴുവന് അനുഭവിക്കാന് ഇവരെ നിര്‍ബന്ധിതരാക്കുന്നു.\nഭര്‍തൃ ഭയത്തില് ജീവിക്കുന്നവര്\nഇരുപത്തൊന്നാം വയസ്സിലാണ് കോട്ടയംകാരിയായ ജെന്നി (യഥാര്‍ഥ പേരല്ല) വിവാഹിതയാവുന്നത്. ഭര്‍ത്താവിന് 29 വയസ്സായിരുന്നു. ആദ്യരാത്രിയില് ആക്രമണോത്സുകതയോടെയാണ് ഭര്‍ത്താവ് പെരുമാറിയത്. ഒട്ടേറെ തവണ ബലാത്സംഗം ചെയ്തു. ഒച്ചവെക്കാന് പോലും വയ്യാത്ത അവസ്ഥ. (പീഡനങ്ങളെ തടുക്കാന് ഒച്ചവെക്കുന്നത് സ്വാഭാവികമായ പ്രതികരണമാണ്. എന്നാല് വിവാഹ ജീവിതത്തില് സ്ത്രീകള്‍ക്ക് അതിനു പോലുമുള്ള അനുവാദമില്ല. കുലീനയായ സ്ത്രീ ഭര്‍ത്താവ് ലൈംഗികമായി ആക്രമിക്കുമ്പോള് സഹകരിച്ച് ആവശ്യം നിറവേറ്റി കൊടുക്കണമെന്നാണ് വീട്ടുകാരും മതങ്ങളും പഠിപ്പിക്കുന്നത്).\nആദ്യ പ്രസവം കഴിഞ്ഞ് മൂന്നാം മാസമാണ് ഭര്‍തൃവീട്ടിലെത്തുന്നത്. അന്നേ ദിവസം തന്നെ ശൗചാലയത്തില് വെച്ച് ഭര്‍ത്താവ് ജെന്നിയെ ബലാത്സംഗം ചെയ്തു. ഇത് വിഷാദത്തിലേക്ക് തള്ളിവിട്ടു. പിന്നീട് ഒന്നര വര്‍ഷം കഴിഞ്ഞ് മാനസികമായും ശാരീരികമായും തയ്യാറെടുക്കുന്നതിന് മുമ്പ് തന്നെ രണ്ടാമത്തെ കുട്ടിയെ ഗര്‍ഭം ധരിച്ച് പ്രസവിച്ചു. എന്നാല് പിന്നീടും ലൈംഗിക ബന്ധത്തിന് സമ്മര്‍ദ്ദം ചെലുത്തിയപ്പോള് ജെന്നി നിരസിച്ചു. അന്നവളെ കടിച്ചാണ് അയാള് പ്രതികാരം തീര്‍ത്തത്. ഭയമാണവള്‍ക്കയാളെ. എന്നാല് കുട്ടികള്‍ക്ക് അച്ഛനില്ലാതാകും തനിക്ക് ഭര്‍ത്താവില്ലാതാകും എന്ന സാമൂഹിക സുരക്ഷിതത്വമില്ലായ്മയും അവളെ അലട്ടുന്നു. അതിനാലാണ് ബന്ധത്തില് തുടരുന്നതെന്നാണ് ജെന്നി ബന്ധം വേര്‍പ്പെടുത്താത്തതെന്തെന്ന ചോദ്യത്തോട് പ്രതികരിച്ചത്.\nഇന്ത്യയില് ഭര്‍ത്താവിനെ ഭയപ്പെടുന്ന സ്ത്രീകളില് 58% പേരും അതിക്രമത്തിനിരയാവുന്നുണ്ട്. ഭര്‍ത്താവിനെ പേടിയില്ലാത്ത സ്ത്രീകളില് 20% മാത്രമേ അക്രമം നേരിടുന്നുള്ളൂ.വിവാഹം കഴിഞ്ഞ ആദ്യ രണ്ട് വര്‍ഷമാണ് 12% സ്ത്രീകള് അതിക്രമം നേരിടുന്നതെങ്കില് 23% പേര് അഞ്ചു വര്‍ഷത്തിനുള്ളില് അതിക്രമം നേരിടുന്നവരാണ് (എന്‍എഫ്എച്ച്എസ് സര്‍വ്വെ).\n*യുഎന്‍പിഎഫിന്റെ മാസ്‌കുലിനിറ്റി ഇന്റിമേറ്റ് പാര്‍ട്ട്നര് വയലന്‍സ് ആന്‍ഡ് സണ് പ്രിഫറന്‍സ് ഇന് ഇന്ത്യ 2014ല് പുറത്തിറക്കിയ പഠന പ്രകാരം ഭര്‍ത്താവ് ലൈംഗിക ബന്ധത്തിനാഗ്രഹിക്കുന്ന സമയത്ത് ഭാര്യ സമ്മതം മൂളണമെന്ന് അയാള് പ്രതീക്ഷിക്കുന്നുവെന്നാണ് ഇന്ത്യയില് 77 ശതമാനം സ്ത്രീകള് പറയുന്നത്. ഭര്‍ത്താവിന് ലൈംഗികത നിഷേധിക്കരുതെന്ന് 57.5 % പുരുഷന്‍മാരും 42.5% സ്ത്രീകളും വിശ്വസിക്കുന്നു. യഥാര്‍ഥ പുരുഷനാവണമെങ്കില് പരുക്കനാവണമെന്ന് 93% പുരുഷന്‍മാരും 85% സ്ത്രീകളും വിശ്വസിക്കുന്നു.\nദേശീയ കുടുംബാരോഗ്യസര്‍വ്വേയും കേരള പുരുഷന്‍മാരുടെ മനസ്സും\nസ്ത്രീകള് ഭര്‍ത്താവുമായി ലൈംഗികബന്ധത്തിലേര്‍പ്പെടുന്നതിന് വിസമ്മതം പ്രകടിപ്പിക്കുകയാണെങ്കില് അവളെ അടിക്കാനോ മര്‍ദ്ദിക്കാനോ അവകാശമുണ്ടെന്നും കേരളത്തിലെ 13.7% പുരുഷന്‍മാര് കരുതുന്നു. 98.7% സാക്ഷരരായ പുരുഷന്‍മാരുള്ള കേരളത്തിലെ ഈ 13.7%ത്തിന് കേരളം അവകാശപ്പെടുന്ന വിദ്യാഭ്യാസ നിലവാരവും സാമൂഹിക വിദ്യാഭ്യാസവും നവ്വോത്ഥാനവും സ്വാധീനിച്ചിട്ടില്ലെന്ന് വേണം കരുതാന്.\nബിടെക്കുകാരിയായ തൃശ്ശൂരിലെ നവവധുവും ബിരുദാനന്തര ബിരുദം നേടിയ നവവരനും മധുവിധുവിന് പോയത് ഹിമാചല് പ്രദേശിലായിരുന്നു. പോകുന്നതുവരെ ശാരീരീകമായ ബന്ധം ഇരുവരും തമ്മിലുണ്ടായിരുന്നില്ല. കാരണം പെണ്‍കുട്ടി മാനസികമായി തയ്യാറെടുത്തിട്ടില്ലായിരുന്നു. എന്നാല് കാശുമുടക്കി ഹിമാചല് വരെ പോയതിനാല് ഭര്‍ത്താവിന് അമിത പ്രതീക്ഷകളായിരുന്നു. ഇതിന്റെ സമ്മര്‍ദ്ദം പെണ്‍കുട്ടിയുടെ മേല് ചെലുത്തിക്കൊണ്ടേയിരുന്നു. പക്ഷെ പെണ്‍കുട്ടി ലൈംഗിക ബന്ധത്തിന് മാനസികമായി തയ്യാറെടുത്തിട്ടില്ലായിരുന്നു. അന്ന് ഹിമാചലില് വെച്ച് ഹോട്ടലിലെ ശുചിമുറിയില് നിന്ന് പുറത്തു വന്ന തക്കം നോക്കി നവവരന് അവളെ ബലാല്‍സംഗം ചെയ്തു. വലിയ തോതില് രക്തസ്രാവം ഉണ്ടായി ആശുപത്രിയില് പ്രവേശിപ്പിച്ചു. സ്റ്റിച്ചിടേണ്ട അവസ്ഥ വരെയുണ്ടായി. ഇതിനാല് മധുവിധു മൂന്ന് ദിവസം കൂടി നീട്ടേണ്ടി വന്നു. പെണ്‍കുട്ടി സ്വന്തം സഹോദരിയെ വിളിച്ച് തന്റെ സങ്കടങ്ങള് പറഞ്ഞു. എന്നാല് സൂക്ഷിച്ചും കണ്ടും വേണ്ടേ എന്ന ചോദ്യത്തിലൂടെ ബലാല്‍സംഗത്തെ അവളുടെ സഹോദരി തീര്‍ത്തും ലളിതവത്കരിച്ചു. കുടുംബാംഗങ്ങളുടെ മുഴുവന് ഉപദേശത്തെ തുടര്‍ന്ന് ഇപ്പോഴും ഈ ബന്ധത്തില് തുടരുകയാണ് പെണ്‍കുട്ടി.\nകേരളത്തില് വിവാഹിതയായ സ്ത്രീകളെ സംബന്ധിച്ച് അവര് അത് വരെ ശീലിച്ചും ജീവിച്ചും പോന്നിരുന്ന ചുറ്റുപാടില് നിന്ന് തീര്‍ത്തും അപരിചിതമായ ലോകത്തിലേക്കാണ് കടന്നു ചെല്ലുന്നത്. അറേഞ്ച്ഡ് മാരേജ് ആകുമ്പോള് ഈ അരക്ഷിതാവസ്ഥ കൂടും. അതിനാല് തന്നെ പുതിയ ജീവിതസാഹചര്യവുമായി പൊരുത്തപ്പെടാന് സമയമെടുക്കും. എന്നാല് ആദ്യരാത്രി തന്നെ ലൈംഗികത ആവശ്യപ്പെടുന്നവരാണ് പുരുഷന്‍മാരില് ചിലരെങ്കിലും. ഇതവരില് ലൈംഗികതയെകുറിച്ചുള്ള ഭയം വര്‍ധിപ്പിക്കുന്നു.\n'രണ്ടേമുക്കാല് പവന് താലി ഞാന് അധ്വാനിച്ചുണ്ടാക്കിയാണ് നിന്റെ കഴുത്തില് കെട്ടിയത്. അതിനാല് എല്ലാറ്റിനുമുള്ള അവകാശം എപ്പോള് വേണമെങ്കിലും തനിക്കുണ്ട്' എന്നാണ് ആദ്യ രാത്രിയില് മലപ്പുറംകാരിയായ റുക്സാനയോട് തന്റെ ഭര്‍ത്താവ് പറഞ്ഞത്. പ്ലസ് വണ് പരീക്ഷ കഴിഞ്ഞയുടനായിരുന്നു വിവാഹം. അതിനാല് സ്വന്തം ഭര്‍ത്താവിനെ പറഞ്ഞു മനസ്സിലാക്കാനോ എതിര്‍ക്കാനോ ഉള്ള പക്വത അവള്‍ക്കുണ്ടായിരുന്നില്ല. മാനസികമായി തയ്യാറെടുക്കുന്നതിനു മുമ്പെ വേശ്യയോട് പെരുമാറുന്നതു പോലെ തന്നോട് ഭര്‍ത്താവ് പെരുമാറി എന്നാണ് അവള്‍ക്ക് തോന്നിയത്. ആര്‍ത്തവ സമയത്ത് ഓറല്‍സെക്സിന് നിര്‍ബന്ധിക്കും. വഴങ്ങിത്തന്നില്ലെങ്കില് മറ്റ് പെണ്ണുങ്ങളുടെ കൂടെ കിടക്കും എന്ന് ഭീഷണിപ്പെടുത്തിയായിരുന്നു ഭര്‍ത്താവിന്റെ ബലാല്‍സംഗം. സ്വന്തമായി ജോലിയോ ഉന്നത വിദ്യഭ്യാസമോ ഇല്ലത്തതിനാല് ആ ബന്ധത്തില് ഇഷ്ടമില്ലാഞ്ഞിട്ടും അവള് കുരുങ്ങി കിടന്നു. ഇപ്പോള് വിവാഹ മോചിതയായി.\nഭാര്യാ ഭര്‍ത്താക്കന്‍മാരുടെ വിദ്യാഭ്യാസത്തിനും ഭര്‍തൃബലാല്‍സംഗത്തില് സ്വാധീനമുണ്ട്. ഇന്ത്യയില് സ്‌കൂളില്‍പോവാത്ത വിവാഹിതരായ 41 %സ്ത്രീകള് പങ്കാളിയില് നിന്ന് ശാരീരികമായ അക്രമങ്ങള് നേരിടുന്നുവെങ്കില് പ്ലസ്ടു പാസ്സായ സ്ത്രീകളിലെത്തുമ്പോള് 17% ആയി അതിക്രമം കുറയുന്നുണ്ട്. വിവാഹിതരായ സ്ത്രീകളില് പ്ലസ്ടു പൂര്‍ത്തിയാക്കിയവര് 3% മാത്രമേ ലൈംഗികാതിക്രമത്തിന് വിധേയരാകുന്നുള്ളൂവെങ്കില് സ്‌കൂളില്‍പോകാത്ത 9% പേര് ഭര്‍തൃബലാല്‍സംഗത്തിനിരയാവുന്നുണ്ട്.\nവിദ്യാഭ്യാസം ലഭിച്ച ഭര്‍ത്താക്കന്‍മാരില് 21% പേര് ഭാര്യയെ പീഡിപ്പിക്കാനുള്ള(മാനസികമായും ശാരീരികമായും ലൈംഗികമായും) സാധ്യതയുണ്ടെങ്കില് വിദ്യാഭ്യാസം ലഭിക്കാത്തവരില് ഭാര്യയെ പീഡിപ്പിക്കാനുള്ള സാധ്യത 45% ആയി വര്‍ധിക്കുന്നു. പങ്കാളികള്‍ക്കിരുവര്‍ക്കും വിദ്യാഭ്യാസ യോഗ്യത തുല്യമാണെങ്കില് സ്ത്രീക്ക് പങ്കാളിയില് നിന്നുള്ള പീഡനത്തിനുള്ള സാധ്യത 24% മാത്രമാണ്; ലൈംഗികാതിക്രമ സാധ്യത 4.7%ഉം. ഇരുവര്‍ക്കും വിദ്യാഭ്യാസമില്ലെങ്കില് സ്ത്രീ നേരിടുന്ന അതിക്രമത്തിനുള്ള സാധ്യത 46 %ഉം ലൈംഗികാതിക്രമത്തിനുള്ള സാധ്യത 9.8%വും ആണ്.\nമലബാറിലെ പ്രശസ്തമായ സര്‍വ്വകലാശാലയില് പഠിക്കുകയാണ് 27കാരിയായ ഹസീന. 19ാംവയസ്സിലാണ് ഹസീന വിവാഹിതയാവുന്നത്. ഭര്‍ത്താവിന് ഉന്നത വിദ്യാഭ്യാസമില്ല. വ്യാപാര സ്ഥാപനത്തിലാണ് ജോലി. ഇരുവരും തമ്മിലുള്ള വിദ്യാഭ്യാസ അന്തരം വൈവാഹിക ജീവിതത്തില് പ്രതിഫലിച്ചിട്ടുണ്ട്. രാവിലെ കടയില് പോകുന്ന ഇയാള് ഉച്ചയാകുമ്പോള് വീട്ടില് ഭക്ഷണം കഴിക്കാന് വരും. ദിവസവും ലൈംഗിക ബന്ധത്തിന് പ്രേരിപ്പിക്കും. പോണോഗ്രഫി കാണിച്ചാണ് മിക്ക ദിവസങ്ങളിലും ലൈംഗിക ബന്ധത്തിന് നിര്‍ബന്ധിക്കാറ്. പ്രകൃതി വിരുദ്ധ ലൈംഗിക ബന്ധത്തിനും ഹസീന വിധേയയായിട്ടുണ്ട്. തന്നെ കട്ടിലില് കെട്ടിയിട്ട് ബലാത്സംഗം ചെയ്തതിന്റെ ആഘാതം ഹസീനയില് നിന്ന് മാറിയിട്ടില്ല. എന്നാല് ഒരു ദിവസം കെട്ടിയിട്ട് ബലാല്‍സംഗത്തിന് മുതിരവേ ഹസീന പ്രതിരോധിച്ചു. ഭര്‍ത്താവ് ദേഷ്യം മൂത്ത് തല്ലിയപ്പോള് അവളുടെ പല്ല് പൊട്ടി. ഇത് സ്വന്തം വീട്ടില് പറഞ്ഞെങ്കിലും ആണുങ്ങള് അക്രമണോത്സുകത കാട്ടുമെന്നും അത് അഡജസ്റ്റ് ചെയ്യണമെന്നുമായിരുന്നു ഹസീനക്ക് വീട്ടുകാര് നല്‍കിയ ഉപദേശം. ഭര്‍ത്താവിന് സ്നേഹമുണ്ടെങ്കില് ഇതൊന്നും പ്രശ്നമല്ലെന്ന ന്യായീകരണവും സ്വന്തം ഉമ്മയുടെ ഭാഗത്ത് നിന്നുണ്ടായി. പിന്നീടൊരിക്കല് ബലാല്‍സംഗം പ്രതിരോധിച്ചതിനെ തുടര്‍ന്നുള്ള മര്‍ദ്ദനത്തിനിടയില് വീണ് കൈയ്യെല്ലു പൊട്ടി. ഇത് ശ്രദ്ധയില് പെട്ട ഉപ്പയ്ക്ക കാര്യം മനസ്സിലാവുകയും പിന്നീട് ഹസീനയെ ഭര്‍തൃഗൃഹത്തിലേക്ക് അയക്കാതിരിക്കുകയും ചെയ്തു.ആശുപത്രിയില് പ്രവേശിപ്പിച്ചപ്പോള് അവിടത്തെ ഡോക്ടര്‍മാരാണ് ഗാര്‍ഹിക പീഡന നിരോധന നിയമ പ്രകാരം പരാതി നല്‍കാനും കേസെടുക്കാനും പ്രേരിപ്പിച്ചത്.\nഇന്ത്യയിലെ 65% പുരുഷന്‍മാരും സ്ത്രീകളും ഭര്‍ത്താക്കന്‍മാര്‍ക്ക് ഭാര്യയെ അവശ്യമെങ്കില് മര്‍ദ്ദിക്കാമെന്ന് കരുതുന്നവരാണ്. ഭാര്യ ഭര്‍ത്താവിനെ അനുസരിക്കേണ്ടവളാണെന്ന് 93.6 % പുരുഷന്‍മാരും 91.1 % സ്ത്രീകളും വിശ്വസിക്കുന്നുവെന്നാണ് യുഎന്‍പിഎഫിന്റെ മാസ്‌കുലിനിറ്റി ഇന്റിമേറ്റ് പാര്‍ട്നര് വയലന്‍സ് (2014)പഠനത്തില് വ്യക്തമാക്കുന്നത്. ബലാല്‍സംഗം ചെയ്യപ്പെടുമ്പോള് സ്ത്രീകള് പുരുഷനോട് പോരാടിയില്ലെങ്കില് അതിനെ ബലാല്‍സംഗമായി പരിഗണിക്കാനാവില്ല എന്ന് 74.6% പുരുഷന്‍മാരും 65.1% സ്ത്രീകളും വിശ്വസിക്കുന്നു എന്നും ഇതേ പഠനം വെളിവാക്കുന്നു.\nഭൂരിഭാഗം കേസുകളിലും സ്ത്രീകള് സാമ്പത്തികമായി ഭര്‍ത്താവിനെ ആശ്രയിക്കുന്നവരാണ്. ഇതും പീഡനങ്ങള് വര്‍ഷങ്ങളോളം തുടര്‍ന്നു പോകുന്നതില് വലിയ പങ്കാണ് വഹിക്കുന്നത്. സാമ്പത്തികമായി പിന്നാക്കം നില്‍ക്കുന്ന സ്ത്രീകളില് 40 % ആക്രമണം നേരിടുമ്പോള് സാമ്പത്തികമായി മുന്നാക്കം നില്‍ക്കുന്നവരില് ഇത് 19% മാത്രമാണെന്ന് എന്‍എഫ്എച്ച്എസ് സര്‍വ്വേയും പറയുന്നു\nപുരുഷ മേധാവിത്വ സമൂഹത്തെ ചോദ്യം ചെയ്യുന്ന കുടുംബഘടനയിലേക്കോ സാമൂഹികാന്തരീക്ഷത്തിലേക്കോ കേരളീയ സ്ത്രീകള് ഇനിയും എത്തിച്ചേര്‍ന്നിട്ടില്ല എന്നാണ് കണ്‍ഫ്രണ്ടിങ് വയലന്‍സ് എഗെന്‍സ്റ്റ് വുമണ് എന്ന പുസ്‌കത്തിലെ ഡൊമസ്റ്റിക് വയലന്‍സ് എഗെന്‍സ്റ്റ് വുമണ് ഇന് കേരള എന്ന പ്രദീപ് കുമാര് പാണ്ഡെയുടെ ലേഖനത്തില് പറയുന്നത്. ഇന്റിമേറ്റ് ബന്ധങ്ങളിലെ ശാരീരികവും മാനസികവുമായ ആക്രമങ്ങളാണ് പാണ്ഡെയുടെ പഠനത്തിലുള്ളത്.കേരളത്തില് ഭര്‍തൃ ബലാല്‍സംഗവുമായി ബന്ധപ്പെട്ട് നടന്ന ചുരുക്കം ചില ആധികാരിക പഠനങ്ങളില് ഒന്നാണിത്.\nവാഴ്ത്തപ്പെടുന്ന കേരള വികസന മാതൃക ലിംഗപരമായ വശത്തെ(ജെന്‍ഡര് ഡൈമന്‍ഷനെ) അറിയാതെയെങ്കിലും അവഗണിച്ചു പോയെന്നും അതിന്റെ അനന്തര ഫലമാണ് പുരുഷ മേധാവിത്ത കുടുംബങ്ങളും അവിടങ്ങളില് വര്‍ധിച്ചു വരുന്ന ബലാത്സംഗങ്ങളുമെന്ന് പുസ്തകം പറയുന്നു.\nതിരുവനന്തപുരത്തെ 15നും 49നും ഇടയില് പ്രായമുള്ള സ്ത്രീകളുടെ സര്‍വ്വെയില് 35.7 പേര് ഒരിക്കലെങ്കിലും ഭര്‍ത്താവില് നിന്ന്് ശാരീരിക അതിക്രമം ഏറ്റുവാങ്ങിയവരാണ്. 179 സ്ത്രീകളില് 109 പേരും പറഞ്ഞത് അടി തൊഴി, മര്‍ദ്ദനം എന്നിവ പലതവണകളിലായി ഭര്‍ത്താവില് നിന്ന് ഏറ്റുവാങ്ങിയിട്ടുണ്ടൊണ്.നിര്‍ബന്ധിത ലൈംഗിക ബന്ധത്തിന് 15 ശതമാനം സ്ത്രീകളെ വിധേയരാക്കി എന്നും ഈ പഠനം പറയുന്നുണ്ട്.\nഅതിഭീകരമായ ശാരീരിക ഉപദ്രവങ്ങള് നേരിട്ടപ്പോഴും 179സ്ത്രീകളില് 79 ശതമാനവും തങ്ങളുടെ ഭര്‍ത്താക്കന്‍മാര്‍ക്കൊപ്പം ജീവിതം തുടരാന് സന്നദ്ധരാണെന്നത് പഠനവിധേയമാക്കേണ്ടതാണ്. ദാമ്പത്യ ബന്ധത്തില് അക്രമം എന്നത് തീര്‍ത്തും സാധാരണമായ കാര്യമാണെന്ന് 44 % വിശ്വസിക്കുന്നു. 94 ശതമാനവും മറ്റു പോംവഴിയില്ലാത്തതിനാലാണ് ദാമ്പത്യം തുടരാന് കാരണം. 29 ശതമാനം സ്ത്രീകള് കുട്ടികളെ ആലോചിച്ച് ദാമ്പത്യം തുടരുന്നവരാണ്. 28 ശതമാനം പേര് മാനാഭിമാനം നോക്കിയും ബന്ധം ഉപേക്ഷിക്കുന്നില്ല.\nഇരിങ്ങാലക്കുടക്കാരനായ 35 വയസ്സുകാരന്റെ ഭാര്യ അയാളേക്കാള് 10 വയസ്സ് ചെറുപ്പമാണ്. ഭര്‍തൃമാതാവില് നിന്നേറ്റുവാങ്ങുന്ന പോരും ചീത്തവിളിയും ഭര്‍ത്താവിനോട് പറയുന്നത് അവളുടെ ശീലമായിരുന്നു. വീട്ടിലെ പ്രശ്നം പരിഹരിക്കുന്നതിനും സ്വന്തം അമ്മയെയും ഭാര്യയെയും കാര്യങ്ങള് പറഞ്ഞു മനസ്സിലാക്കുന്നതിനും പകരം അയാള് മദ്യത്തെ കൂടുതലായി ആശ്രയിച്ചു. സിഗരറ്റ് വലിയും പാന്‍പരാഗും ലഹരിയുടെ തീവ്രത കൂട്ടി. ഇത് ഭാര്യയെ ഭര്‍ത്താവില് നിന്ന് കൂടുതല് അകറ്റി. ആ അകല്‍ച്ചാ ദിവസങ്ങളിലൊന്നില് അയാള് ഭാര്യയെ ബലാല്‍സംഗം ചെയ്തു. മാറിടത്തില് സിഗരറ്റ് കൊണ്ട് പൊള്ളിക്കുകയും ചെയ്തു. മദ്യത്തിനും ലഹരിവസ്തുക്കള്‍ക്കും അടിമപ്പെട്ട ഭര്‍ത്താവ് നടത്തിയ ലൈംഗികാതിക്രമത്തില് മുലഞെട്ട് അറ്റ ഭാര്യ ഡോക്ടറെ കണ്ട് ചികിത്സ തേടുകയും പ്രശ്നത്തില് ഡോക്ടര് ഇടപെടുകയും ചെയ്തപ്പോഴാണ് അക്രമണത്തില് കുറവുണ്ടായത്. അജ്ഞാതനായിരുന്നു ഈ സ്ത്രീയോട് ഇത്തരത്തില് ഒരു ക്രൂരത ചെയ്തതെങ്കില് അത് കഠിന തടവും പിഴയും കിട്ടാവുന്ന ശിക്ഷയാകുമായിരുന്നു എന്നാല് ഇവിടെ സംഭവത്തെ സിവില് കേസായാണ് പരിഗണിക്കുക. ഭര്‍ത്താവിന് യാതൊരു വിധ ശിക്ഷയും ലഭിച്ചിട്ടില്ല.\nഗാര്‍ഹികപീഡനവുമായി ബന്ധപ്പെട്ട് കോഴിക്കോട്ടെ അഭയകേന്ദ്രത്തില് വരുന്ന കേസുകളില് 60 മുതല് 70%ത്തില് വരെ മദ്യവും ലഹരിയും വലിയ ഘടകമാണെന്ന് ആശ്രയ ഭവന് സൂപ്രണ്ടായ സുമിത എസ് നായര് പറയുന്നു. മദ്യപാനം ഉള്ളിടത്ത് ബലം പ്രയോഗിച്ചുള്ള ലൈംഗിക ബന്ധം ഉണ്ടാകും. മദ്യപിച്ച സന്ദര്‍ഭങ്ങളില് രൂക്ഷ ഗന്ധം ഉണ്ടാവുമെന്നതിനാല് മിക്കവാറും സ്ത്രീകള് ലൈംഗിക ബന്ധത്തില് തത്പരരരായിരിക്കില്ല. അതിനാല് തന്നെ ബലംപ്രയോഗിച്ചുളള ലൈംഗിക ബന്ധത്തിന് സാധ്യത കൂടുതലാണ് എന്നാണ് കോഴിക്കോട്ടെ കേസുകള് പഠിച്ചിട്ടുള്ള സുമിത പറയുന്നത്. ഗാര്‍ഹിക പീഡനത്തിനിരയാവുന്നവര്‍ക്കായുള്ള അഭയകേന്ദ്രം പദ്ധതി 2015ലാണ് കോഴിക്കോട് നിലവില് വരുന്നത്. ഇതുവരെ ഇവിടെയെത്തിയ 136 ഗാര്‍ഹിക പീഡന ഇരകളില് 130 പേരും ഒന്നില് കൂടുതല് തവണ പങ്കാളിയില് നിന്ന് ലൈംഗിക പീഡനം നേരിട്ടവരാണ്. ലൈംഗിക പീഡനമുണ്ടായ ഈ 110 സംഭവങ്ങളിലും ഭര്‍ത്താക്കന്‍മാര് മദ്യത്തിനോ മറ്റ് ലഹരിവസ്തുക്കള്‍ക്കോ അടിമകളായവരാണെന്നാണ് ഇതേ ആശ്രയഭവനിലെ കൗണ്‍സിലറായ രമ്യ പറയുന്നത്. മദ്യപാനികളായ ഭര്‍ക്കാന്‍മാരില് നിന്ന് 71% സ്ത്രീകള് ശാരീരികമോ ലൈംഗികമോ ആയ അതിക്രമങ്ങള് നേരിടുന്നുണ്ടെങ്കില് ഒരിക്കല് പോലും മദ്യപിച്ചിട്ടില്ലാത്ത ഭര്‍ത്താക്കന്‍മാരില് നിന്ന് 22% സ്ത്രീകള് മാത്രമേ അതിക്രമത്തിന്(ശാരീരികമോ ലൈംഗികമോ) ഇരയായിട്ടുള്ളൂ എന്നാണ് ദേശീയ തലത്തില് എന്‍എഫ് എച്ച് എസ് സര്‍വ്വേയും പറയുന്നത്. വല്ലപ്പോഴും മദ്യപിക്കുന്ന ഭര്‍ത്താക്കന്‍മാരില് നിന്ന് 10.6% സ്ത്രീകള് ഭര്‍തൃബലാല്‍സംഗത്തിന് ഇരയാവുന്നുണ്ടെങ്കില് ഇടയ്ക്കിടെ മദ്യപിക്കുന്ന പുരുഷന്‍മാരില് നിന്ന് 26.2% സ്ത്രീകളാണ് ഭര്‍തൃബലാല്‍സംഗത്തിനിരയാവുന്നത്.\nസാമ്പത്തികമായി ഏറെ പിന്നാക്കം നില്‍ക്കുന്ന കുടുംബമാണ് 34കാരിയായ തൃശ്ശൂര്‍കാരിയുടേത്. 40 വയസ്സുള്ള ഓട്ടോ ഡ്രൈവറായ ഭാര്‍ത്താവില് നിന്ന് ഭാര്യ നേരിടേണ്ടി വന്ന ക്രൂരതകള്‍ക്ക് അറുതിയില്ല. അടുക്കളയടക്കം അരമുറിയുള്ള വീട്ടില് 11വയസ്സുള്ള മകന്റെയും എട്ട്് വയസ്സുകാരിയായ മകളുടെയും മുന്നില് വെച്ചായിരുന്നു ആക്രമം. ആക്രമം പലപ്പോഴും ശാരീരീരികം മാത്രമല്ല ലൈംഗികവുമായി. അമിത മദ്യപാനമാണ് ഇയാളെ ഇത്തരത്തിലുള്ള പ്രവൃത്തികള്‍ക്ക് പ്രേരിപ്പിച്ചത്. പൊതുവെ 11മണിക്കാണ് വീട്ടിലെത്താറ്. മദ്യത്തില് മുങ്ങിയാണ് വരവ്. ഒറ്റമുറി വീട്ടില് മക്കളുടെ മുന്നില് വെച്ചാണ് ലൈംഗികമായി ഭാര്യയെ പലപ്പോഴും ആക്രമിച്ചത്. അച്ഛന് പ്രത്യേക ഒച്ചവെക്കുന്നതിനെ കുറിച്ച് ഒരിക്കല് മകള് അമ്മയോട് ചോദിക്കുന്ന അവസ്ഥ വരെയുണ്ടായി. താന് കൈകാര്യം ചെയ്ത കേസുകളില് 60% പേര് ഏതെങ്കിലും തരത്തിലുള്ള ലഹരിയുടെ ഉപയോഗം മൂലം ഭാര്യമാരോട് കുറ്റകൃത്യം ചെയ്തവരാണെന്ന് കോഴിക്കോട്ടെ കണ്‍സള്‍ട്ടന്റ് സൈക്കോളജിസ്റ്റായ ഡോ. ഷീല പറയുന്നു.\nപോണ് സിനിമകളുടെ സ്വാധീനം കിടപ്പറയില്\n26 വയസ്സുള്ള തൃശ്ശൂരുകാരി വിവാഹം കഴിഞ്ഞ് നാലു വര്‍ഷം മാത്രമേ ഭര്‍ത്താവിനൊപ്പം ജീവിച്ചുള്ളൂ. ഭാര്യയും ഭര്‍ത്താവും ഐടി മേഖലയില് നിന്നുള്ളവരാണ്. പ്രണയ വിവാഹവുമായിരുന്നു. പക്ഷെ പോണ് സിനിമകള് അമിതമായി കാണുന്നയാളാണ് ഭര്‍ത്താവ് . സിനിമ കാണുക മാത്രമല്ല അതിലെ രംഗങ്ങള് തന്റെ ദാമ്പത്യത്തിലും അദ്ദേഹം പകര്‍ത്താന് ശ്രമിച്ചു. വിവാഹ ബന്ധം വേര്‍പ്പെടുത്തണമെന്ന ആവശ്യവുമായി വക്കീലിനെ കാണാന് ചെല്ലുമ്പോള് ഈ യുവതിയുടെ ദേഹം മുഴുവനും കടിച്ച പാടുകളായിരുന്നു. വിവാഹ ജീവിതത്തിലെ ബലാത്സംഗത്തിന് നിലനില്‍പില്ലാത്തിനാല് ഗാര്‍ഹിക പീഡനത്തിലെ ക്രൂരതയില്‍പ്പെടുത്തി വിവാഹ ബന്ധം വേര്‍പെടുത്തുകയായിരുന്നു. താന് ഇതുവരെ കൈകാര്യം ചെയ്ത ദാമ്പത്യ പ്രശ്നങ്ങളില് 25% പുരുഷന്‍മാരെ പോണോഗ്രഫി സ്വാധീനിച്ചിട്ടുണ്ടെന്നാണ് സൈക്കോളജസിസ്റ്റായ ഡോ. ഷീലയുടെ അഭിപ്രായം.\n46കാരനായ കാസര്‍ക്കോട്ടുകാരനെ പോണ് സിനിമ മറ്റൊരു രീതിയിലാണ് സ്വാധീനിച്ചത്. ഇന്റര്‍കോസിന് താത്പര്യമില്ലാത്ത ഇയാള് വര്‍ഷത്തില് ഭൂരിഭാഗം ദിവസങ്ങളും ഭാര്യയെ വദനസുരതത്തിന് നിര്‍ബന്ധിച്ചു. തീര്‍ത്തും വൃത്തിഹീനവും അറപ്പുളവാക്കുന്നതുമായ സാഹചര്യത്തിലെ ലൈംഗിക കേളികള് ഭാര്യയ്ക്ക് താങ്ങാവുന്നതിലപ്പുറമായിരുന്നു.\nഭൂരിഭാഗം പുരുഷന്‍മാരും തങ്ങളുടെ അവകാശമാണ് ഇതെല്ലാം എന്ന ചിന്തയിലും താന് തീറ്റിപോറ്റി വളര്‍ത്തുന്ന ഭാര്യ ലൈംഗിക അടിമയാണെന്ന ധാരണയിലും പെരുമാറുന്ന രീതി പെരുകുന്നുണ്ടെന്ന് ഡോഷീല പറയുന്നു. ഭര്‍തൃ ബലാല്‍സംഗത്തെ കുറ്റമായി കണ്ട് അതിന് ശിക്ഷ നല്‍കേണ്ടതുണ്ടെന്നാണ് ഡോക്ടറുടെ പക്ഷം.അതിന് വിദേശരാജ്യങ്ങളില് ഭര്‍തൃ ബലാല്‍സംഗത്തെ ക്രിമനല്‍കുറ്റമാക്കിയ രീതി നമ്മള് പിന്തുടരേണ്ടതുണ്ടെന്നും ഡോ ഷീല അഭിപ്രായപ്പെടുന്നു.ഭര്‍തൃ ബലാല്‍സംഗ വിഷയത്തില് ഗാര്‍ഹിക പീഡന കുറ്റം ചുമത്തി മാത്രമേ കേസെടുക്കാനാവൂ. ബലാത്സംഗം എത്ര ക്രൂരമായാല് പോലും സ്ത്രീ സാമ്പത്തികവും ശാരീരികവുമായി അശക്ത കൂടിയാണെങ്കില് ക്രൂരതയുടെ തീവ്രതയേറും. എത്ര ക്രൂരത ചെയ്താലും പലപ്പോഴും വിവാഹമോചനത്തിലോ കോടതിയുടെ സ്റ്റോപ് വയലന്‍സ് ഇന്‍ജക്ഷനിലോ മാത്രമേ കേസുകള് പരമാവധി എത്തൂ. പുനര്‍വിവാഹിതനാകുന്ന പുരുഷന് ഈ ചെയ്തികള് ആവര്‍ത്തിക്കുക കൂടി ചെയ്യുന്നു.\nസംശയ രോഗവും ബലാല്‍സംഗമെന്ന പ്രതികാരവും\nസംശയരോഗം മൂലം അമിതമായി ലൈംഗിക ചൂഷണത്തിന് വിധേയയായ ഒരു സത്രീ കോഴിക്കോട്ടെ അഭയകേന്ദ്രത്തിലുണ്ടായിരുന്നെന്ന് കൗണ്‍സിലറായ രമ്യ പറയുന്നു. ഭാര്യ തന്നേക്കാള് ലൈംഗിക ശേഷിയുള്ള മറ്റാരുടെയെങ്കിലും കൂടെ പോകുമോ എന്ന ഭയത്തില് ജീവിക്കുന്നയാളാണ് കേന്ദ്രസര്‍ക്കാര് ജീവനക്കാരാനായ ഭര്‍ത്താവ്. ഈ ഭയം കൊണ്ട് അടുക്കളയില് വരെ സിസിടിവി കാമറ അയാള് ഘടിപ്പിച്ചിരുന്നു. ഉച്ചയ്ക്ക് ചോറുണ്ണാന് വരുന്ന സമയത്ത് വരെ ഭാര്യയെ ലൈംഗികമായി ഇയാള് ദുരുപയോഗം ചെയ്യും. ആറ് വയസ്സില് താഴെയുള്ള രണ്ട് കുട്ടികളുടെ അമ്മയായ സ്ത്രീ ഇപ്പോഴും ഭര്‍ത്താവിനോടൊപ്പം കഴിയുന്നു. ഭര്‍ത്താവ് ഭക്ഷണവും വസ്ത്രവും സൗകര്യങ്ങളും എല്ലാം തരുന്നില്ലേ പിന്നെ ഇതെല്ലാം സഹിച്ചാല് എന്താ പ്രശ്നം എന്നാണ് ബന്ധുക്കളുടെ ചോദ്യം.\nഇന്ത്യയില് വിവാഹമെന്നത് ഉപജീവനമാര്‍ഗ്ഗമായതുകൊണ്ടാണ് ബലാല്‍സംഗം സഹിക്കാന് സ്ത്രീകള് നിര്‍ബന്ധിതരാകാനുള്ള പ്രധാന കാരണമെന്നാണ് ആക്ടിവിസ്റ്റും ആരോഗ്യ പ്രവര്‍ത്തകയുമായ ഡോ എ കെ ജയശ്രീ പറയുന്നത്. 'തൊഴില് നല്‍കാതെ കുറെ സ്ത്രീകളെ അവരുടെ ഭര്‍ത്താവ് തീറ്റിപോറ്റുന്നുണ്ടെന്ന ഒരു 'ഇക്കണോമി' രാജ്യത്ത് വിലപ്പോവുന്നുണ്ട്. ഭര്‍ത്താവിനും വിവാഹമെന്നത് ഉപജീവനമാര്‍ഗ്ഗമാണ്. സൗജന്യമായി ഭക്ഷണമുണ്ടാക്കിത്തരാനും അലക്കാനും ഒരു സ്ത്രീയെ ലഭിക്കുകയാണ്. ഒരുമിച്ച് ജീവിക്കാനും സ്നേഹിക്കാനും പങ്കാളിയെ തിരഞ്ഞെടുക്കലല്ല നമ്മുടെ നാട്ടില് പലപ്പോഴും വിവാഹം. അത്തരമൊരു വ്യവസ്ഥിതിയിലേ ഭര്‍തൃ ബലാല്‍സംഗങ്ങള് നിലനില്‍ക്കൂ. ചെലവില്ലാതെ കുറെ സ്ത്രീകളുടെ നിത്യജീവിതച്ചെലവ് നടക്കും. അതിനാല് തന്നെ കല്ല്യാണം കഴിച്ച് ജീവിച്ചു പൊയക്കോട്ടെ എന്ന നിലപാട് സര്‍ക്കാരും എടുക്കുന്നു. സ്ത്രീകളുടെ കുടുംബങ്ങളിലെ അമ്മ ഭാര്യ എന്നീ റോളുകള്‍ക്കാണ് സമൂഹം പ്രാധാന്യം നല്‍കുന്നത്. അമിത മഹത്വവത്കരണങ്ങള് മൂലം ആ റോളുകളെല്ലാം നിര്‍ബന്ധപൂര്‍വ്വം ചെയ്യേണ്ടി വരുന്നു. പലപ്പോഴും അതിനായി ജോലി ഉപേക്ഷിക്കേണ്ടിയും വരുന്നു. സ്ത്രീയുടെ വ്യക്തിത്വത്തിനോ ആര്‍ജ്ജിച്ചെടുത്ത തൊഴിലിനോ പ്രാധാന്യമില്ല. അപ്പോഴും തൊഴിലെടുക്കുന്ന സ്ത്രീകള്‍ക്കിടയിലും വൈവാഹിക ബലാല്‍സംഗങ്ങള് നിലനില്‍ക്കാന് കാരണം സാമൂഹിക കെട്ടുപാടുകള് മൂലമാണ്. കുട്ടിക്ക് അച്ഛനില്ലാതാകുമ്പോള് ഉണ്ടാകുന്ന അരക്ഷിതാവസ്ഥ സ്ത്രീകളെ അലട്ടുന്നുണ്ട്. മാത്രമല്ല വിവാഹ മോചനം കൂടുന്നത് ഒരു പ്രശ്നമായാണ് സമൂഹം അഭിസംബോധന ചെയ്യുന്നത്'.\nപീഡനവും അവഹേളനവും നിറഞ്ഞ ബന്ധങ്ങളില് നിന്ന് ഒരു വ്യക്തി രക്ഷപ്പെടുന്നതായല്ല വിവാമോചനത്തെ നമ്മള് കാണുന്നത്.വ്രതമെടുത്ത് ആത്മീയ കാര്യങ്ങളില് കൂടുതല് മുഴുകി ഭര്‍തൃബലാല്‍സംഗത്തില് നിന്ന് രക്ഷപ്പെടാന് മാര്‍ഗ്ഗം കണ്ടെത്തുന്ന സ്ത്രീകളെ തനിക്കറിയാമെന്നും ഡോ ജയശ്രീ പറയുന്നു.\nലൈംഗിക വിദ്യാഭ്യാസത്തിന്റെ അഭാവം വൈവാഹിക ജീവിതത്തില്\nലൈംഗിക വിദ്യാഭ്യാസമെന്നത് പലപ്പോഴും ലൈംഗിക അവയവങ്ങളെ കുറിച്ചുള്ള അവബോധവും ലൈംഗിക ബന്ധമെന്താണെന്നതും മാത്രമായി പരിമിതപ്പെടുകയാണ്. ആരോഗ്യകരമായ ലൈംഗികത എന്ന സങ്കല്‍പത്തെ കുറിച്ച് അവബോധം നല്‍കുന്നതിലേക്ക് പലപ്പോഴും ലൈംഗിക വിദ്യാഭ്യാസം എന്ന ആശയം എത്തപ്പെടുന്നില്ല.\nലൈംഗിക പങ്കാളിയെ ബഹുമാനിച്ചും അംഗീകരിച്ചും കൊണ്ടുള്ള സമീപനം ലൈംഗിക വിദ്യാഭ്യാസത്തിലൂടെ ആര്‍ജ്ജിച്ചെടുക്കേണ്ടതുണ്ട്. സുരക്ഷിതവും ആഹ്ലാദകരവുമായ ശൈലിയിലേക്കാണ് ലൈംഗിക ജീവിതം എത്തേണ്ടത്. അല്ലാതെ അക്രമം കാട്ടിയുള്ള, വിവേചനപരമായ, നിര്‍ബന്ധപൂര്‍വ്വമുള്ള ലൈംഗിക ബന്ധത്തിലേക്കല്ല. സ്ത്രീകളോട് വിവേചനപരമായി പെരുമാറുന്ന സ്വന്തം താത്പര്യങ്ങള്‍ക്ക് മാത്രം പ്രാധാന്യം കൊടുക്കുന്ന തരത്തിലുള്ള സമീപനമാണ് പലപ്പോഴും വൈവാഹിക ബലാത്സംഗത്തിലേക്കെത്തിക്കുന്നത്. ആണ്‍കോയ്മാമനോഭാവം തലയ്ക്കു പിടിക്കുമ്പോള് വൈവാഹിക ജീവിതത്തില് സ്ത്രീ ഇരയാവുകയാണ്. ആണായാലും പെണ്ണായാലും ലൈംഗിക അവകാശങ്ങള് മാനിക്കക്കപ്പെടണം. പങ്കാളി മാനസികമായി അനുകൂലമല്ല എന്ന മനോഭാവം ഉള്ളപ്പോള് അതിനെ ആദരിക്കുകയും ബഹുമാനിക്കുകയും ചെയ്യണം. നല്ല ലൈംഗിക വിദ്യാഭ്യാസം ലഭിക്കാത്തയാളാണ് ഭാര്യയുടെ സമ്മതത്തിന് പ്രാധാന്യം നല്‍കാതിരിക്കുന്നത്.\nശരിയായ രീതിയിലുള്ള ലൈംഗിക വിദ്യാഭ്യാസം ലഭിക്കാത്ത പുരുഷനെ സംബന്ധിച്ച് പോണോഗ്രഫിയുടെ സ്വാധീനം കൂടിയാകുമ്പോള് അത് പ്രതികൂലമായി ബാധിക്കുന്നു. പോണോഗ്രാഫിയിലെ രതിക്കാഴ്ചകള് ആരോഗ്യകരമല്ല പലപ്പോഴും.\nപോണോഗ്രഫി പലപ്പോഴും സ്ത്രീയെ ലൈംഗികപൂര്‍ത്തീകരണത്തിനുള്ള വസ്തുവായി ചുരുക്കുന്നുണ്ട്.\nആരോഗ്യകരമായ രതി സങ്കല്‍പങ്ങളില്ലാത്ത, ശരിയായ രീതിയിലുള്ള ലൈംഗിക വിദ്യാഭ്യാസം ലഭിക്കാത്ത, മേധാവിത്വ ബോധമുള്ള പുരുഷ മനസ്സുകളെ പോണ് സിനിമകള് നെഗറ്റീവ് ആയാണ് സ്വാധീനിക്കുന്നത്. കിടപ്പറിയിലെ രതി തന്റെ മാത്രം സന്തോഷവും തന്റെ സന്തോഷത്തിനുള്ള അവകാശവുമായി പുരുഷന് ചുരുക്കുന്നു. തുല്യതാ സങ്കല്‍പമില്ലാത്ത പുരുഷ ബോധവും വൈവാഹിക ബലാല്‍സംഗത്തിലേക്ക് പല പുരുഷന്‍മാരെയും കൊണ്ട് ചെന്നെത്തിക്കുന്നു.\nചീഫ് സൈക്കാട്രിസ്റ്റ്, മെഡിക്കല് ട്രസ്റ്റ് ഹോസ്പിറ്റല്, എറണാകുളം\nമാരേജ് ഈസ് എ ലൈസന്‍സ്ഡ് പ്രോസ്റ്റിറ്റിയൂഷന്- വിവാഹമെന്നത് ലൈസന്‍സുള്ള വേശാവൃത്തിയാണെന്നാണ് ബര്‍ണാഡ് ഷാ പറഞ്ഞത്. ലൈംഗിക ബന്ധത്തിന് സ്ത്രീകള് 'നോ' പറഞ്ഞാല് ഭക്ഷണവും വസ്ത്രവും സാമ്പത്തികവും അനിശ്ചിതാവസ്ഥയിലാവും. തനിക്ക് ആര്‍ത്തവ പ്രശ്നമുണ്ട്, സുഖമില്ല, മാനസികമായി തയ്യാറല്ല എന്നെല്ലാം പറയാനുളള ധൈര്യം സ്ത്രീകള്‍ക്കുണ്ടാവണമെങ്കില് അവര് സ്വയം പര്യാപ്തരാകേണ്ടതുണ്ട്, വിദ്യാഭ്യാസം ലഭിക്കേണ്ടതുണ്ട്, തൊഴില് നേടേണ്ടതുണ്ട്. പക്ഷെ അപ്പോഴും ഐഎഎസ് ഓഫീസര്‍മാരില് പോലും ഭര്‍തൃബലാല്‍സംഗത്തിന്റെ ഇരകളുള്ള കേരളത്തില് ബോധവത്കരണം മാത്രം പോര. അവിടെയാണ് വൈവാഹിക ബലാല്‍സംഗം കുറ്റകൃത്യമാക്കേണ്ടതിന്റെ ആവശ്യകതയും.\nഐ.പി.സി 375ാം വകുപ്പ് പ്രകാരം ഒരു പുരുഷനും സ്ത്രീയും തമ്മില്, സ്ത്രീയുടെ സമ്മതമില്ലാതെയോ, അവരുടെ താല്പര്യങ്ങള്‍ക്കെതിരായോ, ബലംപ്രയോഗിച്ചോ ഭീഷണിപ്പെടുത്തിയോ ചതിച്ചോ സമ്മതം നേടിയെടുത്തോ, നടത്തുന്ന നിയമപരമായല്ലാത്ത ലൈംഗികബന്ധമാണ് ബലാത്സംഗം. സ്ത്രീക്ക് മാനസികരോഗമുള്ള അവസ്ഥയിലോ ലഹരിപദാര്‍ഥങ്ങളുടെ സ്വാധീനമുള്ളപ്പോഴോ സമ്മതം നല്‍കിയാല് പോലും അവരുമായി നടത്തുന്ന ലൈംഗിക ബന്ധവും ബലാത്സംഗത്തിന്റെ പരിധിയില് വരും. എന്നാല് പുരുഷന് അദ്ദേഹത്തിന്റെ ഭാര്യയുമായി (ഭാര്യ 15 വയസ്സില് താഴെയുള്ള ആളല്ലെങ്കില്) നടത്തുന്ന ലൈംഗിക ബന്ധത്തെ ബലാത്സംഗമായി കാണാന് സാധിക്കില്ലെന്നും ബലാല്‍സംഗത്തിന്റെ നിര്‍വ്വചനത്തില് പറയുന്നു. അതായത് 18 വയസ്സില് താഴെയുള്ള കുട്ടികളെ ലൈംഗികമായി ഉപയോഗിക്കുന്നത് പോക്സോ ആക്ട് പ്രകാരം ക്രിമിനല് കുറ്റമായിരിക്കെ 15നും 18നും ഇടയില് പ്രായമുള്ള വിവാഹിതയായ പെണ്‍കുട്ടിയെ ഭര്‍ത്താവ് ബലാത്സംഗം ചെയ്താല് അത് ബലാത്സംഗത്തിന്റെ പരിധിയില് വരില്ല. പോക്സോ നിയമപ്രകാരം 18 വയസ്സിനു താഴെയുള്ള പെണ്‍കുട്ടിയുമായി ലൈംഗികബന്ധത്തില് ഏര്‍പ്പെടുന്നത് ജീവപര്യന്തം തടവ് ലഭിക്കുന്ന കുറ്റമായിരിക്കെയാണ് വിവാഹിതയാണെന്ന ഒറ്റക്കാരണത്താല് അതേ പ്രായക്കാരിക്കു നിയമ പരിരക്ഷ ലഭിക്കാതെ പോവുന്നത്.\nഐപിസി എഴുതിയുണ്ടാക്കിയ 1860-ല് സ്ത്രീയെ ലീഗല് എന്ററിറ്റിയായി കണക്കാക്കിയിരുന്നില്ല. പകരം ഭര്‍ത്താവിന്റെ സ്വത്തായാണ് (സ്ഥാവരജംഗമ സ്വത്ത്) കണക്കാക്കിയിരുന്നത്. വിക്ടോറിയന് പുരുഷാധിപത്യ നിയമങ്ങള് സ്ത്രീയെയും പുരുഷനെയും തുല്യരായി കണ്ടിരുന്നില്ല. ബ്രിട്ടീഷ് കൊളോണിയല് നിയമങ്ങളില് നിന്ന് ഉരുത്തിരിഞ്ഞതാണ് ഇന്ത്യന് നിയമങ്ങളില് പലതും. അതിനാലാണ് ഇതിനെ പിന്തുടര്‍ന്ന് വന്ന ഐപിസിയിലെ ബലാത്സംഗത്തിന്റെ നിര്‍വ്വചനത്തില് നിന്ന് ഭര്‍തൃബലാത്സംഗത്തെ ഒഴിവാക്കാന് കാരണമെന്ന് പ്രമുഖ അഭിഭാഷകയും ആക്ടിവിസ്റ്റുമായ അഡ്വ ആശ ഉണ്ണിത്താന് പറയുന്നു. ഭാര്യയെ ഭര്‍ത്താവിന്റെ ഉടമസ്ഥതയിലുള്ള ഉപഭോഗവസ്തുവായി കണക്കാക്കുന്ന 158 വര്‍ഷം പഴക്കമുള്ള 497-ാം വകുപ്പ് സുപ്രീംകോടതിയുടെ ഭരണഘടനാ ബെഞ്ച് അടുത്തിടെ റദ്ദാക്കിയിരുന്നു. ഈ ഉത്തരവ് നിലനില്‍ക്കെയാണ് ഭര്‍ത്താവ് സ്ത്രീയെ അവളുടെ സമ്മതമില്ലാതെ നിര്‍ബന്ധിത ലൈംഗിക ബന്ധത്തിനും ലൈംഗിക ക്രൂരതയ്ക്കും ഉപയോഗിക്കുന്നത് ശിക്ഷ ലഭിക്കാത്ത ക്രൂരതായി തുടര്‍ന്നു പോവുന്നത്.\nനിയമം നിര്‍മ്മിക്കേണ്ടവര് പറഞ്ഞതും ചെയ്തതും\nഭര്‍തൃ ബലാത്സംഗമെന്നത് എല്ലായ്പ്പോഴും പുരുഷന്റെ സെക്സ് എന്ന ന്യായമായ ആവശ്യമല്ല പകരം അത് അയാളുടെ അധികാരത്തെയും കീഴടക്കാനുള്ള വാഞ്ഛയെയുമാണ് കാണിക്കുന്നതെന്നായിരുന്നു വനിതാശിശുവികസന മന്ത്രിയായിരുന്ന മേനക ഗാന്ധിയുടെ മുന് നിലപാട്. എന്നാല് വിഷയത്തില് സര്‍ക്കാരിന്റെ നിലപാട് പാര്‍ലമെന്റ് ആരാഞ്ഞപ്പോള് അതേ മേനക ഗാന്ധി പറഞ്ഞതിതാണ്- 'വിദ്യാഭ്യാസ നിലവാരം, നിരക്ഷരത, ദാരിദ്ര്യം, മതവിശ്വാസങ്ങള്, ആചാരങ്ങള്, വിവാഹത്തെ പവിത്രമായി കരുതുന്ന സാമൂഹിക മനോഭാവം എന്നീ ഘടകങ്ങള് മൂലം ഭര്‍തൃ ബലാത്സംഗത്തെ അന്താരാഷ്ട്ര തലത്തില് മനസ്സിലാക്കിയതു പോലെ ഇന്ത്യന് സാഹചര്യത്തില് പ്രായോഗികമാക്കാന് കഴിയില്ല.'\nഇന്ത്യയില് 75 ശതമാനം സ്ത്രീകളും ഭര്‍തൃ ബലാല്‍സംഗത്തിന് ഇരയാവുന്നുണ്ടെന്ന കണക്കുകള് നിരത്തിയുള്ള കനിമൊഴിയുടെ ചോദ്യത്തിന് 2015 ഏപ്രിലില് അന്നത്തെ ആഭ്യന്തര സഹമന്ത്രി പ്രതിഭായ് ചൗധരിയും രാജ്യസഭയില് ഇതേ മറുപടിയാണ് നല്‍കിയത്. നിരക്ഷരനായാല് ദരിദ്രനായാല് ഒരുവന് ഭാര്യയെ ബലാത്സംഗം ചെയ്യാമെന്നും വിവാഹത്തെ പവിത്രമായി നിലനിര്‍ത്താന് വൈവാഹിക ബലാത്സംഗത്തെ കുറ്റമായി കണക്കാക്കാനാവില്ല എന്നുമാണ് വ്യംഗ്യമായി സര്‍ക്കാര് സത്യവാങ്മൂലത്തിലൂടെ സ്ഥാപിച്ചത്.\nഭര്‍ത്താവോ ബന്ധുക്കളോ വിവാഹിതയായ സ്ത്രീയോട് നടത്തുന്ന ക്രൂരതകള് മൂന്ന് വര്‍ഷം വരെ തടവും പിഴയും കിട്ടാവുന്ന ശിക്ഷയാണെന്നും അതിനാല് ഭര്‍തൃ ബലാല്‍സംഗം പ്രത്യേകമായി ക്രിമിനല്‍വത്കരിക്കേണ്ടതില്ല എന്നുമാണ് കേന്ദ്ര സര്‍ക്കാര് വിഷയത്തില് എടുത്ത നിലപാട്. എന്നാല് 498എ എന്ന സ്ത്രീധന പീഡന നിരോധന നിയമം പ്രകാരമാണ് മൂന്ന് വര്‍ഷം തടവും പിഴയും നല്‍കുന്നതെന്ന് അഡ്വ ആശ പറയുന്നു. ഈ വകുപ്പ് പ്രകാരം സ്ത്രീധനം ചോദിക്കണമെന്നത് നിര്‍ബന്ധമാണ്. ഭര്‍ത്താവ് സ്ത്രീധനം ചോദിക്കാതെയാണ് ലൈംഗിക പീഡനം നടത്തിയതെങ്കില് ശിക്ഷിക്കാന് സാധിക്കില്ലെന്നും അവര് ചൂണ്ടിക്കാണിക്കുന്നു.\nഭര്‍തൃ ബലാത്സംഗം ക്രിമിനല് കുറ്റമായി പരിഗണമെന്ന് ആവശ്യപ്പെട്ട് നല്‍കിയ വിവിധ ഹര്‍ജികള് പരിഗണിക്കവേ 2017 ഓഗസ്റ്റില് കേന്ദ്ര സര്‍ക്കാരിന്റെ അഭിപ്രായം സുപ്രീം കോടതി ആരാഞ്ഞിരുന്നു. ഐപിസി 375ലെ ബലാത്സംഗമെന്ന നിര്‍വ്വചനത്തില് നിന്ന് ഭര്‍ത്താക്കന്‍മാരെ ഒഴിവാക്കുന്ന വ്യവസ്ഥയ്ക്കൊപ്പം നില്‍ക്കുന്നു എന്നാണ് സര്‍ക്കാര് പറഞ്ഞത്. 'ക്രമിനല് നിയമം കണ്‍കറന്റ് ലിസ്റ്റില് പെടുന്നതാണ്. അത് സംസ്ഥാനങ്ങളുടെ അധികാര പരിധിയില് വരുന്നതാണ്. ഓരോ സംസ്ഥാനത്തിനും സാംസ്‌കാരിക വൈവിധ്യമുണ്ടെന്നും സംസ്ഥാനങ്ങളുടെ അഭിപ്രായം വിഷയത്തില് ആരായേണ്ടതുണ്ട്' എന്നും സര്‍ക്കാര് പറഞ്ഞു.\nഭാര്യക്ക് ഭര്‍തൃ ബലാത്സംഗമായി തോന്നുമെന്നത് മറ്റൊരാള്‍ക്ക് അങ്ങനെ തോന്നണമെന്നില്ല എന്നായിരുന്നു ഡല്‍ഹി ഹൈക്കോടതിക്ക് സര്‍ക്കാര് നല്‍കിയ സത്യവാങ്മൂലത്തില് പറഞ്ഞത്. ഭര്‍തൃ ബലാത്സംഗം കുററ്റകൃത്യമാക്കിയാല് വിവാഹമെന്ന ഘടന അസ്ഥിരമാകുമെന്നും ഭര്‍ത്താക്കന്‍മാര്‍ക്കെതിരെയുള്ള ശക്തമായ ആയുധമായി ഇത് ഉപയോഗിക്കപ്പെടുമെന്നും സര്‍ക്കാര് സത്യവാങ്മൂലം നല്‍കി. ബലാത്സംഗത്തിന്റെ നിര്‍വ്വചനത്തില് നിന്ന് ഭര്‍തൃ ബലാത്സംഗത്തെ ഒഴിവാക്കിയതിനെതിരേ നല്‍കിയ പൊതു താത്പര്യ ഹര്‍ജി കേരള ഹൈക്കോടതി തള്ളിയിരുന്നു.രാജ്യത്തെ സാഹചര്യങ്ങളനുസരിച്ച് പാരലമെന്റ് നിയമനിര്‍മ്മാണത്തിലൂടെയാണ് ഈ ഒഴിവാക്കല് കൊണ്ടുവന്നതെന്നും കോടതിക്ക് ഇത് ഏകപക്ഷീയമാണെന്ന് തോന്നുന്നില്ലെന്നും കോടതി നിരീക്ഷിച്ചു.\nനിര്‍ഭയയും നിയമ ഭേദഗതിയും\nജെ എസ് വര്‍മ്മ കമ്മറ്റിയുടെ നിര്‍ദേശപ്രകാരമായിരുന്നു ബലാത്സംഗത്തിന്റെ നിര്‍വ്വചനത്തില് ഭേദഗതി കൊണ്ടുവന്നത് . ഭര്‍തൃ ബലാല്‍സംഗത്തെ ക്രിമിനല് കുറ്റമാക്കണമെന്ന നിര്‍ദേശവും വര്‍മ്മ കമ്മറ്റി മുന്നോട്ടു വെച്ചിരുന്നു. എന്നാല് പാര്‍ലമെന്ററി കമ്മറ്റി അത് ഒഴിവാക്കി. ഭര്‍തൃ ബലാത്സംഗം കുറ്റകൃത്യമാക്കുന്നത് പരമ്പരാഗതമായ കുടുംബമൂല്യങ്ങളെ ദുര്‍ബലപ്പെടുത്തുമെന്നാണ് പാര്‍ലമെന്ററി കമ്മറ്റി വാദിച്ചത്.നിലവിലുള്ള നിയമങ്ങളെല്ലാം സ്ത്രീകള്‍ക്കെതിരെയുള്ള ലൈംഗികാതിക്രമങ്ങള് തടയുന്നതിന് പര്യാപ്തമായിരിക്കെ ഭര്‍തൃ ബലാത്സംഗത്തെ ക്രിമിനല് കുറ്റമായി കാണുന്ന പുതിയ നിയമം വേണ്ടതില്ല എന്നായിരുന്നു സര്‍ക്കാര് പക്ഷം. അതേസമയം ഈ നിയമ ഭേദഗതി വരുത്തിയില്ലെങ്കില് ഇന്ത്യ നേടിയ എല്ലാ സുസ്ഥിര വികസനവും വൃഥാവിലാവും എന്നാണ് യു എന് ഡെവലപ്മെന്റ് പ്രോഗ്രാം ചീഫ് ഹെലന് ക്ലാര്‍ക്ക് ഒരിക്കല് നിരീക്ഷിച്ചത്\nഗാര്‍ഹിക പീഡന നിരോധനം നിയമം മാത്രം മതിയോ\nഭര്‍തൃവീട്ടുകാരും ഭര്‍ത്താവും ചെയ്യുന്ന അതിക്രമങ്ങളെ തടയുന്ന നിയമമാണ് ഗാര്‍ഹിക പീഡന നിരോധന നിയമം. പക്ഷെ ഗാര്‍ഹിക പീഡനങ്ങളെ പലപ്പോഴും പോലീസും സമൂഹവും വെറുമൊരു കുടുംബ പ്രശ്നമായി ചുരുക്കുകയാണ്.\n'ഒരു സ്ത്രീ ഗൃഹാന്തരീക്ഷത്തില് ലൈംഗിക ചൂഷണത്തിന് ഇരയായാല് ഗാര്‍ഹിക പീഡന നിരോധന നിയമ പ്രകാരം അത് തടയാം. നീതിക്കായി മജിസ്ട്രേറ്റ്, സംഘടനകള്, പോലീസ്, അഭിഭാഷകര്, സേവനദാതാക്കളായ സംഘടനകള് എന്നിവരെ സമീപിക്കാം. ഇത്തരമൊരു കേസ് വന്നാല് കോടതി മധ്യസ്ഥ ചര്‍ച്ചക്ക് പ്രാധാന്യം കൊടുക്കാറുണ്ട്. പ്രാഥമികമായി കോടതികള് ചെയ്യുന്നത് അതിക്രമം അരുത് എന്ന ഉത്തരവിടുന്ന നടപടിയാണ്. ഈ കോടതി ഉത്തരവ് ലംഘിച്ചാല് അതിനെതിരേയുള്ള ശിക്ഷാ നടപടി കോടതി കൈക്കൊള്ളും. അതായത് ഭര്‍തൃ ബലാത്സംഗം ഉള്‍പ്പെടെയുള്ള അതിക്രമങ്ങളെ ഗാര്‍ഹിക പീഡനനിരേധന നിയമം അഡ്രസ്സ് ചെയ്യുന്നുണ്ട്. പക്ഷെ അതിക്രമം അരുത് എന്ന കോടതി ഉത്തരവ് ലംഘിക്കുന്നതിനെതിരേ മാത്രമാണ് ശിക്ഷയുള്ളത് ' അഡ്വ ആശ ഉണ്ണിത്താന് പറയുന്നു.\nഭര്‍തൃബലാത്സംഗത്തെ ക്രിമിനല് കുറ്റമാക്കിയാലുള്ള ഏറ്റവു വലിയ ഗുണം അതിന്റെ ഡിറ്ററന്റ് എഫക്ടാണ്. അതായത് ആ പ്രവൃത്തി കുറ്റമാണെന്നും അതിന് ശിക്ഷയുണ്ടെന്നുമുള്ള ഭയമുണ്ടാക്കുക. മനുഷ്യരുടെ മനസ്സില് ഭര്‍തൃ ബലാത്സംഗം കുറ്റകൃത്യമാണെന്ന ബോധം ഉണ്ടാവണമെങ്കില് നിയമം അത് കുറ്റകൃത്യമാണെന്ന് ആദ്യം പറയേണ്ടതുണ്ട്.\nഎന്ത് കൊണ്ട് ക്രിമിനല്‍വത്കരിക്കണം\n'കക്ഷികള് ഭാര്യയും ഭര്‍ത്താവും ആയതിനാല് ഇരയുടെ ഇച്ഛയ്ക്കും സമ്മതത്തിനും എതിരാണെങ്കില് പോലും ഇവര്‍ക്കിടയിലെ ലൈംഗിക ബന്ധം ബലാത്സംഗത്തിന്റെ പരിധിയില് വരില്ല' എന്നായിരുന്നു 2014ല് ഡല്‍ഹി കോടതി ജഡ്ജി ജസ്റ്റിസ് വീരേന്ദര് ഭട്ട് വിധിച്ചത്. മാത്രമല്ല വിവാഹിതയായാല് ഭര്‍ത്താവിന് ലൈംഗികബന്ധം നിഷേധിക്കുന്നത് മനുഷ്യാവകാശ ലംഘനമാണെന്നും ഒരിക്കല് വിവാഹിതയായിക്കഴിഞ്ഞാല് സമ്മതപ്രകാരമോ അല്ലാതെയോ സ്ത്രീയുമായി ലൈംഗികബന്ധത്തിലേര്‍പ്പെടാന് ഭര്‍ത്താവിന് അനുമതി നിയമപരമായി തന്നെ ലഭിക്കുകയാണെന്നും വരെ കോടതി നിരീക്ഷിച്ചു.\nഎന്നാല് ഭര്‍തൃബലാത്സംഗം കുറ്റകൃത്യമാക്കാത്തതില് ചില ഭരണഘടനാലംഘനങ്ങളുണ്ട്. അവ ഇതാണ്.\n-ഭരണഘടനയുടെ 14ാം അനുഛേദം തുല്യനീതിയാണ് പൗരന്‍മാര്‍ക്ക് ഉറപ്പു നല്‍കുന്നത്. വിവാഹിതയായ സ്ത്രീക്കും വിവാഹിതയല്ലാത്ത സ്ത്രീക്കും ബലാത്സംഗത്തിന്റെ കാര്യത്തില് വ്യത്യസ്ത നീതി എന്നത് തുല്യതാ സങ്കല്‍പത്തിന് വിരുദ്ധമാണ്. ഭര്‍തൃ ബലാല്‍സംഗം കുറ്റകൃത്യമാക്കാത്തതിനെതിരേ നല്‍കിയ ഹര്‍ജിയില് സുപ്രീം കോടതി ഒരിക്കല് പറഞ്ഞത്് ഭരണ ഘടനയിലെ തുല്യത പ്രദാനം ചെയ്യുന്ന 14ാം വകുപ്പ് കുടുംബത്തിലേക്കു കൊണ്ടു വന്നാല് ശരിയാവില്ല എന്നാണ്്. തണുത്ത് കട്ടപിടിച്ച ഭരണഘടനാ നിയമങ്ങള്‍ക്ക് ഗാര്‍ഹികാന്തരീക്ഷത്തിലെ ഊഷ്മളമായ ബന്ധങ്ങള്‍ക്കിടയില് സ്ഥാനമില്ല എന്നും പരമോന്നത നീതിപീഠം പറഞ്ഞു. .\n-അനുഛേദം 21 പ്രകാരം ഒരു വ്യക്തിക്ക് ഭരണഘടന നല്‍കുന്ന സ്വകാര്യതയെയും ആത്മാഭിമാനത്തെയും ആരോഗ്യത്തോടെ ജീവിക്കാനുമുള്ള അവകാശത്തെയും വ്യക്തി സ്വാതന്ത്ര്യത്തെയും ഹനിക്കുന്നതാണ് ഭര്‍തൃ ബലാത്സംഗം\n-ഐപിസി 497 പ്രകാരം സ്ത്രീക്ക്് സ്വന്തം ശരീരത്തില് നിര്‍ണ്ണയാവകാശമുണ്ട്്. അങ്ങനെയിരിക്കെ താന് എപ്പോള് ലൈംഗിക ബന്ധത്തിലേര്‍പ്പെടണം എന്ന്് തീരുമാനിക്കാനുള്ള സ്വാതന്ത്ര്യം സ്ത്രീക്കുണ്ട്.\n-2017 ഓഗസ്റ്റില് സ്വകാര്യത മൗലികാവകാശമാണ് എന്ന് കോടതി വിധിച്ചതാണ് ഇതു പ്രകാരം ഭര്‍തൃ ബലാത്സംഗം മൗലികാവകാശ ലംഘനവുമാണ്.\nസാമൂഹിക നീതിയിലൂന്നിയ ചില വിധികള്\n- ലൈംഗിക സുഖം നിയമപരമായി ലഭിക്കാനുള്ള കരാറല്ല വിവാഹമെന്ന് ഡല്‍ഹി കോടതി പ്രഖ്യാപിച്ചത് 2018 ഫെബ്രുവരിയിലാണ്. ഭാര്യ ലൈംഗിക സുഖം തരുന്നില്ല എന്നതടക്കം ഒട്ടേറെ ആരോപണങ്ങളുമായി ഭര്‍ത്താവ് വിവാഹമോചനം ആവശ്യപ്പെട്ട് നല്‍കിയ ഹര്‍ജിയിലായിരുന്നു കോടതിയുടെ നിരീക്ഷണം. രാജ്യത്ത് വൈവാഹിക ജീവിതത്തിലെ ബലാല്‍സംഗം നിയമപരമായി കുറ്റകരമായി കണക്കാക്കുന്നില്ല എങ്കിലും അത് ഒരു വ്യക്തിയോടുള്ള കടുത്ത അനാദരവും അയാളുടെ അന്തസ്സിനെ ഇല്ലാതാക്കുന്ന കാര്യമാണെന്നും കോടതി നിരീക്ഷിച്ചു. ജീവിക്കാനുള്ള അവകാശത്തേയും സ്വാതന്ത്ര്യത്തേയും നിഷേധിക്കുന്നു എന്നിടത്ത് ഇത് ഭരണഘടനയുടെ ലംഘനമാണെന്നും കോടതി വ്യക്തമാക്കി.\n-ഭാര്യയെ ലൈംഗിക വൈകൃതങ്ങള്‍ക്ക് ഇരയാക്കിയ ഭര്‍ത്താവിന് പത്ത് വര്‍ഷം തടവ് കര്‍ണ്ണാടകയിലെ ബെലഹാവി ജില്ലാ കോടതി വിധിച്ചിരുന്നു. ഭാര്യയെ പ്രകൃതി വിരുദ്ധ പീഡനത്തിന് ഇരയാക്കുകയും വീട്ടിലെ നായയുമായി ലൈംഗിക വേഴ്ചയ്ക്ക് നിര്‍ബന്ധിക്കുകയുമായിരുന്നു പ്രതി ചെയ്തിരുന്നത്. ഭര്‍ത്താവിന്റെ ഭീഷണിയില് വഴങ്ങി മൂന്ന് പ്രാവശ്യം യുവതിക്ക് നായയുമായി ലൈംഗിക വേഴ്ചയില് ഏര്‍പ്പെടേണ്ടി വന്നു. എതിര്‍ക്കാന് ശ്രമിച്ചപ്പോള് മൂന്ന് കുട്ടികളെയും യുവതിയെയും വീട്ടില് നിന്ന് ഇറക്കിവിട്ടു.\n- നിര്‍ബന്ധിത ലൈംഗിക ബന്ധം അത് സ്വാഭാവികമായാലും പ്രകൃതി വിരുദ്ധമായാലും അത് ഒരാളുടെ സ്വകാര്യതയിലേക്കുള്ള കടന്നുകയറ്റമാണെന്നും അത് സ്ത്രീകള്‍ക്ക് നേരെയുള്ള ക്രൂരതയാണെന്നുമാണ് ഭര്‍തൃ ബലാല്‍സംഗവുമായി ബന്ധപ്പെട്ട് ഒരു കേസ് പരിഗണിക്കവേ അലഹബാദ് ഹൈക്കോടതി പറഞ്ഞത്. വിവാഹമോചനം ആവശ്യപ്പെട്ട് ഭാര്യ നല്‍കിയ ഹര്‍ജിയില് ജില്ലാ കോടതി വിവാഹ മോചനം അനുവദിച്ചിരുന്നു. ഇത് ശരിവെച്ച് കൊണ്ടാണ് കോടതി പ്രസക്തമായ നിരീക്ഷണം നടത്തിയത്.\n-ബിനി ടിജോണ് സജികുരുവിള കേസുമായി ബന്ധപ്പെട്ട് കേരള ഹൈക്കോടതി 1995ല് പുറപ്പെടുവിച്ച വിധി ചൂണ്ടിക്കാട്ടിയാണ് അലഹബാദ് ഹൈക്കോടതി വിധി പുറപ്പെടുവിച്ചത്. ആറ് ദിവസം മാത്രം നീണ്ട ദാമ്പത്യജീവിതത്തില് തന്നെ പ്രകൃതി വിരുദ്ധ ലൈംഗികതയ്ക്ക് നിര്‍ബന്ധിച്ചു എന്ന് കാണിച്ച് കൊണ്ടായിരുന്നു ഹര്‍ജിക്കാരി കേസ് നല്‍കിയത്. മാത്രമല്ല ഭര്‍തൃ ബലാല്‍സംഗത്തിന് ഇരയായ ഇവര്‍ക്ക് പരിക്കുകളും ഉണ്ടായിട്ടുണ്ട്. വിവാഹ മോചനം സ്ത്രീക്ക് നല്‍കിയെങ്കിലും ബലാല്‍സംഗത്തിന് പ്രതിക്ക് ശിക്ഷ ലഭിച്ചില്ലെന്നതും ശ്രദ്ധേയമാണ്. ഇതാണ് നിയമത്തിലെ പരിമിതി. 1995ലായിരുന്നു സംഭവം.\nഗര്‍ഭം അലസല്, മൂത്രാശയ അണുബാധ, വന്ധ്യത , അസ്ഥി ക്ഷയം, ഊരവേദന, പേശീ വേദന, സ്വകാര്യഭാഗങ്ങളിലെ മുറിവുകള് തുടങ്ങിയവയാണ് ഭര്‍തൃബലാത്സംഗം ഉണ്ടാക്കുന്ന ആരോഗ്യ പ്രശ്നങ്ങള്. ഉത്കണ്ഠാ രോഗം, ഉള്‍വലിയല്, ഉറക്കമില്ലായ്മ തുടങ്ങിയ പ്രശ്നങ്ങള് മുതല് വിഷാദം, ആത്മഹത്യ പ്രവണത തുടങ്ങിയവയും കണ്ടുവരുന്നു.\nഇന്ത്യയില് വിവാഹിതരായ സ്ത്രീകളില് മൂന്നിലൊരാള് ശാരീരികമോ മാനസികമോ ലൈംഗികമോ ആയ പീഡനം പങ്കാളിയില് നിന്ന് നേരിട്ടവരാണ്. ഇതില് തന്നെ 30% ശാരീരിക പീഡനം നേരിട്ടവരും 14% മാനസിക പീഡനം നേരിട്ടവരും 7% ഭര്‍ത്താവില് നിന്ന് ലൈംഗിക പീഡനം നേരിട്ടവരുമാണ്. ഇത്തരത്തില് ശാരീരികവും ലൈംഗികവുമായ പീഡനം നേരിടുന്ന സ്ത്രീകളില് നാലിലൊരാള്‍ക്ക് മുറിവുകളോ ക്ഷതങ്ങളോ പറ്റിയിട്ടുമുണ്ട്.എന്നാല് ഇവരില് 14% മാത്രമേ ഏതെങ്കിലും തരത്തിലുള്ള സഹായം മറ്റുള്ളവരില് നിന്ന് തേടിയതായിട്ടുള്ളൂ എന്നതാണ് ഏറ്റവും അപകടകരമായ വസ്തുത. എന്‍എഫ് എച്ച് എസ്3സര്‍വ്വെയില് 24% പേര് സഹായം തേടിയിരുന്നുവെങ്കില് അടുത്ത സര്‍വ്വേയില് 10%ത്തിന്റെ കുറവാണുണ്ടായിരിക്കുന്നത്.\nഉന്നതവിദ്യാഭ്യാസമുള്ള 30കാരിയായ സറീനയുടെ(യഥാര്‍ഥ പേരല്ല) ദാമ്പത്യ ജീവിതത്തെ ദുഷ്‌കരമാക്കിയത് ഭര്‍ത്താവിന്റെ ഉഭയ ലൈംഗികതയാണ് (ബൈസെക്ഷ്വലിസം) ചെറുപ്പത്തില് കൂട്ടുകാരനുമായുള്ള ലൈംഗിക ബന്ധം തന്നെ തൃപ്തിപ്പെടുത്തിയിരുന്നുവെന്ന് ഭര്‍ത്താവൊരിക്കല് പറഞ്ഞിട്ടുണ്ടെന്നാണ് സറീന പറയുന്നത്. അതിനാല് ലൈംഗിക സുഖത്തിനായി ഗുദരതിക്ക്(anal sex) സറീനയെ നിര്‍ബന്ധിക്കുന്നത് പതിവായി. സമ്മതിക്കാതെ വരുമ്പോള് ബലാത്സംഗമായി. വേദനിച്ച് അലറിക്കരഞ്ഞാല് പോലും ദാക്ഷിണ്യമില്ലാതെ പെരുമാറും. ഒടുവില് മല വിസര്‍ജ്ജനം നിയന്ത്രിക്കാനാവാത്ത കഴിവ് നഷ്ടപ്പെട്ട് ഗുദപേശികള് അയഞ്ഞു പോയപ്പോള് ഗൈനക്കോളജിസ്റ്റിനോട് പറയേണ്ടി വന്നു. ഈ ബന്ധം തുടര്‍ന്നു പോവാനാവില്ലെന്ന തിരിച്ചറിവില് അവള് സ്വന്തം വീട്ടിലേക്ക് മടങ്ങിയെത്തി. എന്നാല് താഴെ പെണ്‍കുട്ടികളാണെന്ന് പറഞ്ഞ് സ്വന്തം വീട്ടുകാര് തന്നെ ഭര്‍ത്താവിനൊപ്പം പോവാന് നിര്‍ബന്ധിച്ചു.\nഗുദരതിക്ക് നിര്‍ബന്ധിക്കുന്നത് വലിയ ആരോഗ്യ പ്രശ്നങ്ങളിലേക്കാണ് സ്ത്രീകളെ കൊണ്ടെത്തിക്കുന്നത്. 'പൊതുവെ മലവിസര്‍ജ്ജനം ശരിയായി നടക്കാന് ഗുദ പേശികള് മുറുക്കത്തോടെ ഇരിക്കേണ്ടതുണ്ട്. എന്നാല് ഗുദരതിക്ക്(ഏനല് സെക്‌സ്) തുടര്‍ച്ചയായി ഇരകളാകുന്ന സ്ത്രീകളിലെ ഗുദത്തിന് പൊട്ടല് വീഴും. പേശികള് അയഞ്ഞ് അറിയാതെ മല വിസര്‍ജജനം നടക്കുന്ന അവസ്ഥകള്‍ക്ക് വരെ ഇടവെക്കും'. റെക്ടം ഇറങ്ങി വരുന്ന അവസ്ഥക്കിട വരുത്തുമെന്നും തൃശ്ശൂര് സഹകരണആശുപത്രി കണ്‍സല്‍ട്ടന്റ് ഗൈനക്കോളജിസ്റ്റായ ഡോ. നിജി ജസ്റ്റിന് പറയുന്നു.\nഭര്‍ത്താവിന്റെ വ്യക്തിശുചിത്വമില്ലായ്മയാണ് തൃശ്ശൂരുകാരിയായ സുധയെ രോഗിയാക്കി തീര്‍ത്തത്. മദ്യപിച്ച് വരുന്ന ഭര്‍ത്താവ് പുലര്‍ച്ചെ നാലിന് എഴുന്നേറ്റ് ലൈംഗിക ബന്ധത്തിന് നിര്‍ബന്ധിക്കും. ബന്ധത്തിലേര്‍പ്പെട്ടാല് ശുചിമുറിയില് പോയി വ്യക്തി ശുദ്ധി വരുത്താന് പോലും സമ്മതിക്കാതെ കൂടെ കിടത്തും. മൂത്രനാളിയില് അണുബാധ വരുന്നത് പതിവായിരുന്നു. ഒരുപാട് ആന്റിബയോട്ടിക്കുകള് സുധ കഴിച്ചു. ഡോക്ടര്‍മാര് കാരണം ചോദിക്കുക പതിവായി. ഡോക്ടറോട് പറയാനുള്ള മടി കാരണം സ്വയം ചികിത്സയായി. ഇത് വൃക്കയിലേക്കു വരെ പഴുപ്പെത്തിച്ചു. ഒടുവില് വൃക്ക തകരാറിലായ സന്ദര്‍ഭത്തില് സാമൂഹിക പ്രവര്‍ത്തകയായ ഉമ പ്രേമനോടാണ് അവള് തന്റെ സങ്കടം ആദ്യമായി പറയുന്നത്. അമിത ആന്റിബയോട്ടിക്കുകളുടെയും വേദനാസംഹാരികളുടെ ഉപയോഗവും ശുചിത്വമില്ലായ്മയുമാണ് തന്നെ വൃക്കരോഗിയാക്കിയതെന്ന കാര്യം ഡോക്ടര്‍മാരോട് പോലും അവളിതുവരെ തുറന്നു പറഞ്ഞിട്ടില്ല.\nകേരളത്തില് ലൈംഗിക ബന്ധത്തില് ഏര്‍പ്പെട്ടിട്ടുള്ള സ്ത്രീകളില് 2.1% പേര് എസ്ടിഐ (സെക്ഷ്വലി ട്രാന്‍സ്മിറ്റഡ് ഇന്‍ഫക്ഷന്)ഉള്ളവരാണ്. അസ്വാഭാവികമായ തരത്തിലുള്ള വെള്ളപോക്കും മറ്റ് ആരോഗ്യപ്രശ്നങ്ങളും ഉള്ളവരാണ് 4.3 % സ്ത്രീകള്. യോനീ വ്രണമോ കുരുക്കളോ ഉള്ളവരാണ് കേരളത്തിലെ 5.7% സ്ത്രീകള്. 9.5% സ്ത്രീകള്‍ക്ക് വ്രണമോ ജെനിറ്റല് ഡിസ്ചാര്‍ജ്ജോ ഉണ്ടെന്ന് ദേശീയ കുടുംബാരോഗ്യ സര്‍വ്വെ-4 പറയുന്നു\nആര്‍ത്തവ സമയത്തെ ലൈംഗിക ബന്ധം\n55 വയസ്സുള്ള കോഴിക്കോട്ടുകാരിയായ വീട്ടമ്മ റഹ്മത്ത് ഭര്‍ത്താവില് നിന്ന് അനുഭവിക്കുന്ന ക്രൂരതയ്ക്ക് പതിറ്റാണ്ടുകളുടെ പഴക്കമുണ്ട്. മൂത്തമകളെ പ്രസവിച്ച് 40 തികയും മുമ്പെ ഭര്‍ത്താവിന്റെ ലൈംഗികാതിക്രമത്തിന് ഇരയായവളാണ് റഹ്മത്ത്. ആര്‍ത്തവ ദിവസങ്ങളില് പോലും രക്ഷയുണ്ടായിരുന്നില്ല. ആ ദിവസങ്ങളില് വദന സുരതത്തിന് വിധേയയാക്കും. 60 വയസ്സ് കഴിഞ്ഞ ഭര്‍ത്താവിന് ലൈംഗിക ശേഷി കുറഞ്ഞു വന്നതോടെ വിരലുകളുപയോഗിച്ച് സ്വകാര്യഭാഗങ്ങളെല്ലാം മുറിവേറ്റ് വീങ്ങാനും തുടങ്ങി. ആ മുറിവുകള് സഹിക്കവയ്യാതായപ്പോഴാണ് അവര് അഭയകേന്ദ്രത്തിലഭയം തേടിയത്. പ്രസവം കഴിഞ്ഞ് സ്റ്റിച്ച് ഉണങ്ങുന്നതിന് മുമ്പ് ബലാല്‍സംഗത്തിനിരയായി അവര് ആശുപത്രിയില് പ്രവേശിപ്പിക്കപ്പെട്ട അനുഭവം വരെയുണ്ടായിട്ടുണ്ട്.\nആര്‍ത്തവ കാലത്തെ ലൈംഗിക ബന്ധം സ്ത്രീകളില് ഗുരുതര ആരോഗ്യപ്രശ്നങ്ങള്‍ക്ക് ഇടയാക്കും. ആര്‍ത്തവകാലത്ത് അണുബാധ സാധ്യത വളരെ കൂടുതലാണ് . സ്ത്രീകളെ സംബന്ധിച്ച് കൂടുതല് ശുചിത്വം പാലിക്കേണ്ട സമയമാണിത്. വൃത്തിഹീനമായ സാഹചര്യത്തില് നിയന്ത്രണമില്ലാതെയുള്ള ലൈംഗിക ബന്ധം സ്ത്രീകള്‍ക്ക് യോനീ-മൂത്രനാളീ അണുബാധയ്ക്കും മറ്റ് ഗുഹ്യരോഗങ്ങള്‍ക്കും കാരണമാവും. ജെനിറ്റല് വാട്സ്(യോനിയില് അരിമ്പാറ) ഹെര്‍പസ് സോസ്റ്റര് , ഹെര്‍പസ് സിംപ്ലക്സ് തുടര്‍ച്ചയായുള്ള വൃത്തിഹീനമായ ലൈംഗിക ബന്ധത്തിലൂടെ ഭാര്യമാര്‍ക്ക് വരുന്ന രോഗങ്ങളാണ്. സ്ത്രീകള് സ്വയം തയ്യാറെടുത്തിട്ടില്ലാത്ത സന്ദര്‍ഭങ്ങളിലും ഉള്ള നിര്‍ബന്ധിത ലൈംഗിക ബന്ധം ഇത്തരം രോഗങ്ങള്‍ക്ക് കാരണമായേക്കാം. മാത്രമല്ല പുരുഷന്‍മാരുടെ പരസ്ത്രീ ഗമനവും ഭാര്യമാര്‍ക്ക് എസ്ടിഡി(സെക്ഷ്വലി ട്രാന്‍സ്മിറ്റഡ് ഡിസീസ്) രോഗങ്ങള്‍ക്ക് ഇടവരുത്തുമെന്ന് ഡോക്ടര് നിജി ജസ്റ്റിന് പറയുന്നു.\nകോടഞ്ചേരിയിലെ ആദിവാസി കോളനിയിലെ സ്ത്രീയുടെ ഭര്‍ത്താവ് കഞ്ചാവിനടിമയാണ്. ചെറിയ ഇടവേളകള് പോലും ഇല്ലാതെയാണ് അവര് ഗര്‍ഭിണിയായത്. ആദ്യപ്രസവം കഴിഞ്ഞ് പതിനാറാം ദിവസം ഭര്‍ത്താവ് ബലാത്സംഗം ചെയ്തു. സ്റ്റിച്ച് പൊട്ടി ആശുപത്രിയിലായി. ഇവരിപ്പോള് വേര്‍പെട്ട് കഴിയുകയാണ്.\nഅമിതമായും ബലം പ്രയോഗിച്ചുമുള്ള നിരന്തരമായ ലൈംഗിക ബന്ധം സ്ത്രീകള്‍ക്ക് അസ്ഥിക്ഷയവും പേശീ ബലക്കുറവും ഉണ്ടാക്കും. ചികിത്സിച്ച് മാറ്റാനാവാത്ത ഊരവേദനകള്‍ക്കും സന്ധി വേദനകള്‍ക്കും ഇടവരുത്തും. ആരോഗ്യത്തോടെ ജീവിക്കാനുള്ള അവകാശം ഇന്ത്യയിലെ ഏത് പൗരനും ഭരണഘടന നല്‍കുന്നുണ്. ഭര്‍തൃ ബലാത്സംഗത്തെ കുറ്റകൃത്യമായി പരിഗണിക്കാത്തതിലൂടെ സ്ത്രീകള്‍ക്ക് ആരോഗ്യത്തോടെ ജീവിക്കാനുള്ള അവകാശം കൂടിയാണ് നിഷഷേധിക്കുന്നത്. ഇന്ത്യയിലെ 4% സ്ത്രീകള് ഗര്‍ഭകാലത്ത് ഭര്‍ത്താക്കന്‍മാരാല് ശാരീരിക അതിക്രമത്തിന് വിധേയരാവുന്നവരാണ് എന്നാണ് ദേശീയ കുടുംബാാരോഗ്യ സര്‍വ്വെ -4 പറയുന്നത്.\nനിര്‍ബന്ധിതവും വൃത്തിഹീനവുമായ ലൈംഗിക ബന്ധം പെല്‍വിക് ഇന്‍ഫ്ളമേറ്ററി ഡിസീസിന് വഴിവെക്കും. മൂത്രനാളിയും യോനിയും അടുത്തടുത്തായതിനാല് മൂത്ര സഞ്ചിയെയും പിന്നീട് വൃക്കയെയും തകരാറിലാക്കുന്ന അവസ്ഥയ്ക്കു വരെ വലിയ അണുബാധകള് ഇടവരുത്തും.\nലൈംഗിക ബന്ധം നടന്നതിന് ശേഷവും മുമ്പും യോനി കഴുകി വൃത്തിയാക്കുന്നത് നല്ലതാണ്. മൂത്രനാളിയിലെ അണുബാധയ്ക്കുള്ള സാധ്യത സ്ത്രീകള്‍ക്ക് കൂടുതലായതിനാലാണ് ഈ കഴുകല് നിര്‍ബന്ധമായും നടത്തണമെന്ന് പറയുന്നത്. വൃത്തിക്കുറവുളള ഭര്‍ത്താക്കന്‍മാരാണെങ്കില് കോണ്ടം ഉപയോഗിച്ച് ബന്ധത്തില് ഏര്‍പ്പെടുന്നതാണ് നല്ലത്. വൃത്തിയില്ലായ്മ പങ്കാളിക്ക് ആരോഗ്യത്തോടെ ജീവിക്കാനുള്ള അവകാശ നിഷേധമായി വരെ കാണാവുന്നതാണ്. ഗുഹ്യ രോഗങ്ങള് സ്ത്രീകളിലെ വന്ധ്യതയ്ക്ക് വരെ കാരണമാകുന്നു.\nപ്രായം കൂടുന്തോറും സ്ത്രീകളുടെ യോനി വരളും. അതിനാല് സ്ത്രീകളുടെ താത്പര്യത്തിനും സാഹചര്യത്തിനും പ്രാധാന്യം കൂടുതല് നല്‍കേണ്‍തുണ്ട്. സ്ത്രീ തയ്യാറല്ലെങ്കിലും യോനി വരളും. ഇത് ലൈംഗിക ബന്ധം വേദനാജനകമാക്കും. പൊട്ടലും വിള്ളവും വീഴും. ഈ വേദന അറിഞ്ഞു കൊണ്ട് സ്ത്രീകളെ ഉപദ്രവിക്കുന്നത് ആവശ്യം നിറവേറ്റലല്ല പകരം കുറ്റകൃത്യമാണ്.\nഡോ നിജി ജസ്റ്റിന്, ഗൈനക്കോളജിസ്റ്റ്, തൃശ്ശൂര് സഹകരണ ആശുപത്രി\nഐക്യരാഷ്ട്രസഭയുടെ സമ്മര്‍ദ്ദത്തിനു പോലും വഴങ്ങാതെ ഇന്ത്യ\nസ്ത്രീകള്‍ക്കു നേരെയുള്ള എല്ലാ വിവേചനങ്ങള്‍ക്കും എതിരേ ഐക്യരാഷ്ട്ര സഭ കൊണ്ട് വന്ന ഉടമ്പടയില് ഒപ്പുവെക്കുകയും ഇതുമായി ബന്ധപ്പെട്ടുള്ള കണ്‍വെന്‍ഷനില് പങ്കെടുക്കുകയും ചെയ്ത രാജ്യമാണ് ഇന്ത്യ. സ്ത്രീകളുടെ അവകാശങ്ങള്‍ക്കായുള്ള അന്താരാഷ്ട്രതലത്തിലെ കരടുരേഖയായാണ് എലിമിനേഷന് ഓഫ് ഓള് ഫോംസ് ഓഫ് ഡിസ്‌ക്രിമിനേഷന് എഗെന്‍സ്റ്റ് വുമന് എന്ന ഉടമ്പടിയെ പരിഗണിക്കുന്നത്. 1981ല് കൊണ്ടുവന്ന ഈ കരടു രേഖയില് 189 രാഷ്ട്രങ്ങളാണ് ഒപ്പുവെച്ചത്. വിവാഹിതയാണോ അല്ലയോ എന്ന വ്യത്യാസമില്ലാതെ സ്ത്രീകള്‍ക്ക് നേരെ നടക്കുന്ന എന്ത് വേര്‍തിരിവും നിയന്ത്രണവും ഈ ഉടമ്പടിയുടെ ഒന്നാം അനുഛേദപ്രകാരം തെറ്റാണ്. എന്നാല് ഐപിസി 375ല് ബാല്‍സംഗത്തിന്റെ നിര്‍വ്വചനത്തില് നിന്ന് വിവാഹിതയായ സ്ത്രീകളെ ഒഴിവാക്കുന്നത് ഈ ഉടമ്പടിക്ക് കടകവിരുദ്ധമായ പ്രവൃത്തിയാണ്. ഉടമ്പടിയുടെ അനുഛേദം രണ്ട് പ്രകാരം ഭര്‍തൃ ബലാത്സംഗം വയലന്‍സിന്റെ പരിധിയില് വരുമെന്ന് പറഞ്ഞിട്ടുണ്ട്. മാത്രവുമല്ല ഇവയെല്ലാം തടയാന് ഓരോ രാജ്യവും ഫലപ്രദമായ നിയമ നടപടികള് (കുറ്റവും ശിക്ഷയും, പരിഹാരമാര്‍ഗ്ഗങ്ങളും ഇരയ്ക്ക് നഷ്ടപരിഹാരവുമടക്കം) കൊണ്ടുവരണമെന്നും ഉടമ്പടി നിര്‍ദേശിക്കുന്നുണ്ട്. മാരിറ്റല് റേപ്പിനെ ക്രിമിനല് കുറ്റമാക്കണമെന്ന് യു എന് ഇന്ത്യയോട് നിര്‍ദേശിച്ചിരുന്നു. വിവാഹബന്ധം എന്നത് രാജ്യത്ത് പവിത്രമാണെന്നാണ് സര്‍ക്കാര് വിശദീകരിച്ചത്.\n2011ലെ ഐക്യരാഷ്ട്രസഭ റിപ്പോര്‍ട്ട് പ്രകാരം 52 രാഷ്ട്രങ്ങള് ഭര്‍തൃ ബലാല്‍സംഗത്തെ ക്രിമിനല് കുറ്റമായി കാണുന്നുണ്ട്. ഭര്‍തൃ ബലാത്സംഗത്തെ ക്രിമിനല് കുറ്റകൃത്യമാക്കി കൊണ്ടുള്ള പരിഷ്‌കാരങ്ങള്‍ക്ക് തുടക്കം കുറിച്ചത് കമ്മ്യൂണിസ്റ്റ് രാജ്യങ്ങളായ സോവിയറ്റ് യൂണിയന്(1960), പോളണ്ട്(1932),ചെക്കോസ്ലാവാക്യ(1950) എന്നിവയാണ്. സ്വീഡന്(1965), നോര്‍വ്വെ(1971) ഡെന്‍മാര്‍ക്ക്(1960), ഓസ്ട്രേലിയ കാനഡ(1983) ന്യൂസിലാന്റ്(1985) അയര്‍ലന്റ്(1990) തുടങ്ങിയ രാജ്യങ്ങളും ഒന്നിനു പുറകെ ഒന്നായി ഭര്‍തൃ ബലാല്‍സംഗത്തെ ക്രിമിനല്‍വത്കരിച്ചു. ഏറ്റവും ഒടുവിലായി 2013ല് ബൊളീവിയയും ദക്ഷിണ കൊറിയയും നിയമഭേദഗതി കൊണ്ടുവന്നു. അവിവാഹിതയായ സ്ത്രീക്ക് നേരെ നടക്കുന്ന പ്രവൃത്തി കുറ്റകൃത്യമാവുകയും വിവാഹിതയായ സ്ത്രീക്ക് നേരെ നടക്കുന്ന കാര്യം കുറ്റകൃത്യമാവാതിരിക്കുകയും ചെയ്യുന്ന നിയമത്തിന്റെ തരംതിരിവ് ശരായായ നടപടിയല്ല എന്നായിരുന്നു 2002ല് നേപ്പാള് സുപ്രീം കോടതി നിരീക്ഷിച്ചത്.\nക്രിമിനല്‍വത്കരണത്തിന് എതിരെയുള്ള വാദങ്ങള് മറുപടികള്\nഭര്‍തൃബലാത്സംഗം ക്രമിനല് കുറ്റമാക്കിയാല് വ്യാപകമായി ദുരുപയോഗിച്ചേക്കാം.\nഇന്ത്യയില് ഒരുപാട് നിയമങ്ങള് ദുരുപയോഗപ്പെടുത്തുണ്ട്. അതിന് മുന്‍കരുതലുകള് എടുക്കുകയാണ് വേണ്ടത്.സ്ത്രീകളെ സംബന്ധിച്ചുള്ള വിഷയം വരുമ്പോള് മാത്രമാണ് ദുരുപയോഗം എന്ന സാമാന്യവത്കരണം വരുന്നത്\nഭര്‍തൃബലാത്സംഗം ആണോ അല്ലയോ എന്ന തീരുമാനം ഭാര്യയ്ക്കു മാത്രം നിശ്ചയിക്കാവുന്ന അവസ്ഥ സംജാതമാവും\nഇന്ത്യന് സ്ത്രീയെ സംബന്ധിച്ച് കുടുംബമെന്നത് പരമപ്രധാനമാണ് അതിനാലാണ് ലൈംഗിക ചൂഷണം വലിയതോതില് ഉണ്ടായിട്ടും പരാതികള് കുറയുന്നത്. അതിനാല് തന്നെ സ്വന്തം ഭര്‍ത്താവിനെതിരേ വ്യാജ പരാതി നല്‍കി സ്വന്തം ജീവിതം അസ്ഥിരപ്പെടുത്താന് ഭൂരിഭാഗം സ്ത്രീകളും താത്പര്യപ്പെടില്ല.\nഇത്തരമൊരു അതിക്രമത്തിന് എന്ത് തെളിവ് ഹാജരാക്കാന് കഴിയും?\nവ്യാജ പരാതിയാണോ അല്ലയോ എന്ന് തെളിയിക്കാന് ശാസ്ത്രീയ രീതികള് അവലംബിക്കണം.\nവിവാഹം എന്നത് പവിത്രമായ സ്ഥാപനം പോലെയാണ്\nസ്ത്രീക്ക് നീതി നിഷേധിച്ചു കൊണ്ടല്ല ആ സങ്കല്‍പങ്ങള് നിലനില്‍ക്കേണ്ടത്. ലൈംഗിക പീഡനത്തെ ഉള്‍ക്കൊള്ളുന്നതാണ് വിവാഹമെന്ന സ്ഥാപനവും സങ്കല്‍പവുമെങ്കില് അതിനെ വിവാഹമെന്നല്ല പകരം അധീനപ്പെടുന്ന അവസ്ഥ എന്നാണ് വിളിക്കേണ്ടത്.\nഭര്‍തൃബലാത്സംഗത്തെ കുറ്റകൃത്യമാക്കുകയല്ല പകരം സാമൂഹികവും ധാര്‍മ്മികവുമായ ബോധവത്കരണമാണ് വേണ്ടത്\nതെറ്റ് ചെയ്താല് കുറ്റം അതിന് ശിക്ഷ അഥവാ ഡിറ്ററന്റ് എഫക്ട് എന്ന പ്രമാണത്തില് നിന്നാണ് ശിക്ഷാ നടപടി എന്ന ആശയം രാജ്യങ്ങളെല്ലാം സ്വാംശീകരിച്ചത്. ബോധവത്കരണം കൊണ്ടു മാത്രം ചെയ്യുന്നത് കുറ്റകൃത്യമാണെന്ന ബോധ്യത്തിലേക്ക് ജനത എത്തില്ല.\nപാശ്ചാത്യ രാജ്യങ്ങള് ഭര്‍തൃബലാത്സംഗത്തെ ക്രിമിനല്‍വത്കരിച്ചു എന്ന് കരുതി ഇന്ത്യ അത് പിന്തുടരണമെന്നില്ല. ഇന്ത്യയ്ക്ക് ഇന്ത്യയുടേതായ സംസ്‌കാരമുണ്ട്.\nഭര്‍തൃ ബലാല്‍സംഗമെന്നത് ഒരു കുറ്റകൃത്യമാണ് കോണ്‍സെപ്റ്റല്ല. കോണ്‍സപ്റ്റിന്റെ വിഷയത്തിലേ സംസ്‌കാരത്തിനെ കുറിച്ച് പറയേണ്ടതുള്ളൂ. ഇവിടെ നമ്മള് കുറ്റകൃത്യത്തെ കുറിച്ചാണ് സംസാരിക്കുന്നത്.\nഒരു പുരുഷനെ വിവാഹം കഴിക്കുന്നു എന്നതില് തന്നെ അയാളുമായി ലൈംഗിക ബന്ധത്തിലേര്‍പ്പെടാന് സമ്മതം നല്‍കുന്നതിന് തുല്യമാണ്\nഒരു സ്ത്രീക്ക് അവളുടെ ശരീരത്തില് നിര്‍ണ്ണയാവകാശമുണ്ടെന്ന് ഐപിസി 497 റദ്ദാക്കിക്കൊണ്ട് സുപ്രീം കോടതി വിധിച്ചതാണ്. സ്ത്രീ ഭര്‍ത്താവിന്റെ സ്വത്തല്ലെന്നാണ് കോടതി പറഞ്ഞിരിക്കുന്നത്.\nവിവാഹ ബന്ധം തകര്‍ന്ന് പോവാതെയുള്ള എല്ലാ അനുരഞ്ജന ശ്രമങ്ങളെയും ഇല്ലാതാക്കും\nറേപ് ചെയ്താല് ഒഫന്‍സായി കഴിഞ്ഞു. അങ്ങനെ ചെയ്യുന്ന ഒരാളുമായി അനുരഞ്ജനത്തിന്റെ ആവശ്യമേയില്ല\n• ഐപിസി 375ലെ ബലാല്‍സംഗത്തിന്റെ നിര്‍വ്വചനത്തില് നിന്ന് ഭര്‍തൃ ബലാല്‍സംഗത്തെ ഒഴിവാക്കിയ വ്യവസ്ഥ എടുത്തു കളയണം. ഭര്‍തൃ ബലാല്‍സഗം കുറ്റകൃത്യമാക്കണം\n• ഭര്‍തൃ ബലാല്‍സംഗവുമായി ബന്ധപ്പെട്ട് സംസ്ഥാനത്ത് സമഗ്രമായ സര്‍വ്വേ നടത്തേണ്ടതുണ്ട്. പല കണക്കുകളും പൂര്‍ണ്ണമല്ല\n• കുടുംബങ്ങളില് ആണ്‍കുട്ടികളെ വളര്‍ത്തുന്നത് വലിയ ഘടകമാണ്. ജെന്‍ഡര് വിദ്യാഭ്യാസം കുഞ്ഞുനാള് മുതലേ കുട്ടികള്‍ക്ക് നല്‍കണം. അങ്കണവാടികളിലെ അപ്പം ചുടാനൊരമ്മയുണ്ട് എന്ന പാട്ടില് നിന്ന് തുടങ്ങണം മാറ്റങ്ങള്\n• അങ്കണവാടികളിലെ കൗമാര്‍ക്കാര്‍ക്കായുള്ള ക്ലബ്ബുകളില് പെണ്‍കുട്ടികള്‍ക്ക് മാത്രമായാണ് ബോധവത്കരണ ക്ലാസ്സുകള് നല്‍കുന്നത്. ഇവിടങ്ങളില് ആണ്‍കുട്ടികള്‍ക്കും ക്ലാസ്സുകള് നല്‍കേണ്ടതുണ്ട്. ലൈംഗിക വിദ്യാഭ്യാസവും ആരോഗ്യകരമായ സ്ത്രീ പുരുഷ ബന്ധത്തിന്റെ പ്രാധാന്യവും ഇതിലൂടെ നല്‍കണം.\n• മാരിറ്റല് റേപ് ഹെല്‍പ് ഡെസ്‌ക് വേണം.\nഭര്‍തൃ ബലാത്സംഗമെന്നത് ഇന്ത്യയില് സാധാരണമാണ്. പക്ഷെ ഭൂരിഭാഗവും റിപ്പോര്‍ട്ട് ചെയ്യപ്പെടുന്നില്ലെന്ന് മാത്രം. സന്നദ്ധ സംഘടനയായ ജോയിന്റ് വുമണ് പ്രോഗ്രാം കണ്ടെത്തിയത് ഇന്ത്യയില് ഏഴിലൊന്ന് ഭാര്യമാര് ഭര്‍ത്താക്കന്‍മാരാല് ഒരു തവണയെങ്കിലും ബലാത്സംഗത്തിനിരയാവുന്നുവെന്നാണ്. പക്ഷെ നിയമം പരാതിപ്പെടാനുള്ള ധൈര്യം സ്ത്രീക്ക് നല്‍കുന്നില്ല. അതേ കുറിച്ച് ഡോ അംബേദ്കര് ഒരിക്കല് ഇങ്ങനെ പറഞ്ഞു വിവാഹം എന്ന സ്ഥാപനത്തിനുള്ളില് തന്നെ ഭാര്യയുടെ സമ്മതം ഒളിഞ്ഞിരിപ്പുണ്ടെന്ന് ഒരു ധ്വനിയുണ്ട് സമൂഹത്തിന്. നിയമ നിര്‍മ്മാണം കൊണ്ട് മാത്രം എല്ലാം ശരിയാകില്ല. പുരുഷാധിപത്യ സമൂഹത്തിലും ആണ്‍കോയ്മയുള്ള കുടുംബ സംവിധാനത്തിലും കാതലായ മാറ്റങ്ങളുണ്ടാവണം. നിയമം നിര്‍മ്മിച്ചു കഴിഞ്ഞാല് അത് ദുരുപയോഗം ചെയ്യപ്പെടുന്നില്ല എന്ന ഉറപ്പു വരുത്താന് കഴിയുകയും വേണം.\nContent Highlights: marital rape in literate kerala, series by nileena atholi\nപ്രായപൂര്‍ത്തിയാകാത്ത പെണ്‍കുട്ടിയെ പീഡിപ്പിച്ച കേസില് അഭിഭാഷകന് അറസ്റ്റില്\nപെണ്‍കുട്ടിയെ ലൈംഗികമായി ഉപദ്രവിച്ചു; ഒളിവില്‍കഴിഞ്ഞ 60-കാരന് അറസ്റ്റില്\n'സാറ് സാറിന്റെ പണി നോക്കിയാ മതി, പരീക്ഷ എങ്ങനെയെഴുതണമെന്നൊക്കെ എനിക്കറിയാം'\n'കോപ്പി'യില് കുരുങ്ങുന്ന ജീവിതങ്ങള്


കന്നട ഭാഷ അറിയാവുന്നവര്‍ക്കു മാത്രം ബാംഗ്ലൂരില് ഇനി ജോലിIrish malayali Pathram Malayalam News paper for Ireland Malayalee | Irish malayali Pathram Malayalam News paper for Ireland Malayalee\nകന്നട ഭാഷ അറിയാവുന്നവര്‍ക്കു മാത്രം ബാംഗ്ലൂരില് ഇനി ജോലി\nബാംഗ്ലൂര്: കന്നട ഭാഷ അറിയാത്തവര്‍ക്ക് ഇനി ബാംഗ്ലൂരില് ജോലിയില്ല. സംസ്ഥാനത്തിന്റെ ഭാഷ അറിയാവുന്നവര് മാത്രം ബാംഗ്ലൂരില് സര്‍ക്കാര് ജോലി ചെയ്താല് മതിയെന്നാണ് കര്‍ണാടക സര്‍ക്കാരിന്റെ തീരുമാനം. ഇടത്തരം ജോലികളില് 70 ശതമാനം കന്നടക്കാര്‍ക്കായി സംവരണം ചെയ്യാനുള്ള നയത്തിനാണ് സര്‍ക്കാര് അംഗീകാരം നല്‍കിയത്. നഗരത്തില് ഡ്രൈവര്‍മാരും ക്ലിനര്‍മാരുമായി ഇനി കന്നടക്കാര് മതിയെന്നാണ് സര്‍ക്കാര് തീരുമാനം.\nഈ വിഭാഗത്തില് നൂറു ശതമാനമാണ് കന്നടക്കാര്‍ക്ക് നീക്കിവെച്ചിരിക്കുന്നത്. അഡ്മിനിസ്‌ട്രേറ്റീവ്, എക്‌സിക്യൂട്ടീവ് വിഭാഗങ്ങള് ഉള്‍പ്പെടുന്ന ഗ്രൂപ്പ് സിയിലെ ജോലിക്കാരില് 70 ശതമാനവും കന്നടക്കാര്‍ക്കായി നീക്കി വെയ്ക്കാനാണ് നിര്‍ദേശം. ബാംഗ്ലൂരില് ലക്ഷക്കണക്കിന് ആളുകളാണ് ഐ.ടി, ബയോടെക് മേഖലകളിലായി തൊഴിലെടുക്കുന്നത്.\nനഗരത്തിലെ മനുഷ്യവിഭവശേഷിയുടെ ഗണ്യമായ ഭാഗവും അന്യസംസ്ഥാനക്കാരുടെ കൈകളിലാണ്. വൈറ്റ് കോളര്, ബ്ലൂ കോളര് ജോലികളില് കേരളം ഉള്‍പ്പെടെയുള്ള അന്യസംസ്ഥാനങ്ങളില് നിന്ന് നിരവധി പേര് ബാംഗ്ലൂരില് ജോലി ചെയ്യുന്നുണ്ട്


Producer Vinu Kiriyeth about Kalabhavan Mani - Malayalam Filmibeat\nമൈഡിയര് കരടിയില് കലാഭവന് മണി വാങ്ങിയ പ്രതിഫലം കേട്ടാല് ഞെട്ടും! നിര്‍മാതാവ് വിനു പറയുന്നു\n| Published: Monday, December 12, 2016, 14:29 [IST]\nകലാഭവന് മണിയെ കേന്ദ്ര കഥാപാത്രമാക്കി സന്ധ്യാ മോഹന് സംവിധാനം ചെയ്ത ചിത്രമാണ് മൈഡിയര് കരടി. ചിത്രത്തില് കലാഭവന് മണി അവതരിപ്പിച്ച മണികണ്ഠന് ഏറെ പ്രേക്ഷക ശ്രദ്ധ നേടിയ കഥാപാത്രം കൂടിയായിരുന്നു.\nഎന്നാല് ചിത്രത്തില് അഭിനയിച്ച കലാഭവന് മണി വാങ്ങിയ പ്രതിഫല തുക കേട്ടാല് ഞെട്ടും. നിര്‍മാതാവ് വിനുവാണ് ചലച്ചിത്ര മേളയില് മലയാള സിനിമയില് നിന്ന് വിട്ട് പിരിഞ്ഞ കലാകാരന്മാരെ അനുസ്മരിച്ച ചടങ്ങില് കലാഭവന് മണിയുടെ വലിയ മനസിനെ കുറിച്ച് പറഞ്ഞത്.\nമൂന്ന് ലക്ഷം വരെ പ്രതിഫലം\nആ സമയത്ത് മൂന്ന് ലക്ഷം വരെ പ്രതിഫലം വാങ്ങിക്കുമ്പോഴാണ് മണി മൈഡിയര് കരടിയില് അഭിനയിക്കുന്നത്.\nഉദയ് കൃഷ്ണ ചിത്രത്തിന്റെ കഥ പറയാന് ചെന്നപ്പോഴൊന്നും മണി പ്രതിഫല തുകയെ കുറിച്ചൊന്നും പറഞ്ഞിരുന്നില്ല. പിന്നീട് ചിത്രീകരണം തുടങ്ങിയിട്ടും അഡ്വാന്‍സിന്റെ തുക പോലും അദ്ദേഹം ആവശ്യപ്പെട്ടിരുന്നില്ലെന്ന് നിര്‍മാതാവ് വിനു പറയുന്നു.\nപാക്ക് അപ് ദിവസം തന്റെ കൈയില് അധികം പൈസ എടുക്കാനുണ്ടായിരുന്നില്ല. ഒരു ലക്ഷം രൂപ കൊടുത്തു. പക്ഷേ അഞ്ചു ലക്ഷം രൂപയെങ്കിലും അദ്ദേഹത്തിന് നല്‍കേണ്ടതാണ്. പക്ഷേ അദ്ദേഹം ചെയ്തത് ചങ്ക് തകര്‍ന്ന് പോകുന്നതായിരുന്നവെന്ന് വിനു മോഹന് പറയുന്നു.\nപത്ത് രൂപ എടുത്തു\nബാഗില് നിന്നും പത്ത് രൂപ എടുത്തിട്ട് പറഞ്ഞു. എനിക്ക് ഇത് മതി. എന്റെ പെട്രോളിന്റെ പൈസ മാത്രം. എന്നെ നായകനാക്കിയതല്ലേ. അതുക്കൊണ്ട് തന്നെ. മണിയെന്ന നടനേക്കാള് ആ മനുഷ്യ സ്‌നേഹിയെയാണ് തനിക്ക് ഇഷ്ടം. വിനു പറഞ്ഞു.\nProducer Vinu Kiriyeth about Kalabhavan Mani.\nStory first published: Monday, December 12, 2016, 14:29 [IST]


ഒറ്റയാന്റെ ആക്രമണത്തില് വീട്ടമ്മക്ക് ഗുരുതര പരിക്ക് - Malayalam Daily News\nവാല്‍പ്പാറ: കാട്ടാനയുടെ ആക്രമണത്തില് വാല്‍പ്പാറ സ്റ്റാന്‍മോര് എസ്റ്റേറ്റിലെ വീരന്റെ ഭാര്യ ലക്ഷ്മിക്ക് (45) ഗുരുതര പരിക്ക്. ഇവരെ എസ്റ്റേറ്റ് ആശുപത്രിയില് പ്രഥമ ശുശ്രൂഷക്ക് ശേഷം കോയമ്പത്തൂര് മെഡിക്കല് കോളജിലേക്ക് കൊണ്ടുപോയി. ചൊവ്വാഴ്ച രാവിലെ 9.30നാണ് സംഭവം.\nഭര്‍ത്താവുമൊത്ത് പൊള്ളാച്ചിക്ക് ബസ് കാത്തുനില്‍ക്കുമ്പോഴാണ് സമീപ തേയിലത്തോട്ടത്തില്‍നിന്ന് ഒറ്റയാന് കയറി വന്നത്. ലക്ഷ്മിയും ഭര്‍ത്താവും രക്ഷപ്പെടാന് ശ്രമിക്കുന്നതിനിടെ ആന തുമ്പിക്കൈകൊണ്ട് ലക്ഷ്മിയെ അടിച്ചു. 75 അടി അകലെയുള്ള തേയിലതോട്ടത്തിലേക്ക് ഇവര് തെറിച്ചു വീണു. തേയിലച്ചെടികളുടെ കുറ്റി തറച്ചുകയറിയതിനത്തെുടര്‍ന്ന് ലക്ഷ്മിയുടെ വയറിന് കാര്യമായ പരിക്കുണ്ട്.\nന്യൂയോര്‍ക്ക്: ഐഒസി കേരളാ ചാപ്റ്ററിന്റെ ആഭിമുഖ്യത്തില് റോജി എം ജോണിന് സ്വീകരണം നല്‍കി. നവംബര് 21 ന്യൂയോര്‍ക്കില് വൈകുന്നേരം 5.30ന് കേരളാ...


വൈഖരി: ‘അച്ഛനാവാന്’ കഴിയാതെ പോകുന്ന ‘അച്ഛന്മാര്’\n47 Response to "‘അച്ഛനാവാന്’ കഴിയാതെ പോകുന്ന ‘അച്ഛന്മാര്’"\nതാങ്കളുടെ ഈ അനുഭവം മകനൊപ്പം ജീവിക്കുമ്പോൾ തന്നെ എനിക്കുണ്ടായിട്ടുണ്ട്, കുട്ടിയുടെ വളർച്ചയുടെ ഭാഗമാണ് അച്ഛനിൽ താത്പര്യമില്ലാതാകൽ, അഛനപ്പുറമുള്ള മഹാകാശങ്ങളിലേക്ക് കുട്ടി ചിറകു വിരുത്തുന്നു- എന്നാൽ ഇന്ന് അകലെപ്പോയി പഠിക്കുന്ന മകൻ കൂടുതൽ അടുത്ത് നിൽക്കുന്നുണ്ടെന്റെ മനസ്സിൽ- അപ്പോൾ ഇതൊരു passing phase മാത്രം-ഓകെ?\nമാതാപിതാക്കളുമായി കുട്ടികള് ടീനേജ് പ്രായത്തില് മാനസികമായി അകലുന്നത് സ്വാഭാവികമാണ്. അത് അവരുടെ വളര്‍ച്ചയുടെ ഭാഗമാണ്. അച്ഛന് കൂടെയുണ്ടെങ്കിലും ഇങ്ങിനെ സംഭവിക്കാന് സാധ്യതയുണ്ട്.\nപിന്നെ ഇപ്പോഴത്തെ കുട്ടികള്‍ക്കും ബാല്യത്തെക്കുറിച്ച് ഓര്‍മ്മിക്കാന് ധാരാളം ഉണ്ടാകും. വീഡിയോ ഗെയിമുകളും, ഇന്റെര്‍നെറ്റ് സാഹസങ്ങളും, കൂട്ടുകാരുമൊത്തുമുള്ള വികൃതികളും അങ്ങിനെ പലതും. ഒന്നുമില്ലെന്ന് നമുക്ക് വെറുതെ തോന്നുന്നതാണ്.\nപ്രവാസിയായ ഒരച്ഛന്റെ വ്യാകുലതകള് മനസ്സില് തട്ടും വിധം നന്നായി എഴുതിയിട്ടുണ്ട്.\nITHANU PRAVASIYUDE NOMBARAM\nഒരു പ്രവാസി അച്ഛന്റെ വ്യാകുലതകള് നന്നായി അവതരിപ്പിച്ചു\nഅനുഭവമാകുമ്പോഴുള്ള വേദന പകരാനാവുന്നുണ്ട് എഴുതിയ വാക്കുകൾക്ക്.\nപ്രവാസിയായ അച്ഛന്റെ വിഷമം ശരിക്കും വരച്ചുകാട്ടി.\nആധുനിക ജീവിതത്തില് അച്ഛന്മാര്‍ക്ക് നഷ്ടമാവുന്നത്. തലക്കെട്ട് വളരെ നന്നായിട്ടുണ്ട്.\nപ്രവാസിയുടെ അനുഭവങ്ങളില് ഇതും\nചർച്ച ചെയ്യപ്പെടേണ്ട ആശങ്കകൾ നന്നായി പങ്കുവച്ചിരിക്കുന്നു,അനിൽ\nഒപ്പം താമസ്സിക്കുന്നു എന്നുള്ളതുകൊണ്ട് മക്കളുടെ മനസ്സില് സ്ഥാനം പിടിക്കാം എന്ന് ധരിക്കണ്ട. ഒരു പക്ഷെ കൂടെ ഉണ്ടായിട്ടും മകന് അകന്നു പോയല്ലോ എന്ന വിഷമം ഒഴിവാകും പ്രവാസിക്ക് .\nവളരെ നല്ല പോസ്റ്റ്. ഒരുപാട് വലിച്ചുനീട്ടാതെ കാര്യമാത്രപ്രസക്തമായി പറഞ്ഞു.\nഞാനാലോചിച്ചത്, ഫോൺ ദുർല്ലഭമായിരുന്ന ഇന്നലെകളിൽ ഇത്തരം പ്രവാസി അച്ഛന്മാർ എങ്ങിനെ മക്കളുമായി സംവദിച്ചിരുന്നു ആവോ?\nപ്രവാസ ജീവിതത്തിലെ ആകുലതകള് സ്വന്തം അനുഭവത്തിന്‍റെ വെളിച്ചത്തില് പറഞ്ഞത് നന്നായി. ചുവരില് തൂക്കിയ വെറും ചിത്രമാകാതെ അവരുടെ ജീവിതത്തിനൊരു മാതൃകയാകാന് കഴിയട്ടെ.\nഎല്ലാവരും കൂടെയുണ്ടായിട്ടും അവരെ നോക്കാൻ സമയം കണ്ടെത്താൻ മടിക്കുന്ന അച്ഛനമ്മമാരെക്കാളും ഭേദമല്ലെ,വല്ലപ്പോഴെങ്കിലും സ്നേഹം വാരിക്കോരി കൊടുക്കാൻ സാധിക്കുന്ന അച്ഛനമ്മമാർ എന്നു ഇപ്പോഴത്തെ തിരക്കുപിടിച്ച ജീവിതരീതികൾ കാണുമ്പോൾ ചിലപ്പോഴൊക്കെ തോന്നുന്നു..\nനീണ്ട കാലത്തെ പ്രവാസജീവിതം നയിച്ച ഒരാളുടെ മകനെന്ന നിലയില് , എന്നെ ചിലതൊക്കെ ഓര്‍മ്മപ്പെടുത്തുന്നു ഈ പോസ്റ്റ്.\nഅച്ഛനും, മക്കള്‍ക്കും പ്രവാസം ഒരു നഷ്ടമാണ്. അമ്മയ്ക്ക് ഭാരിച്ച ഉത്തരവാദിത്വവും.\nഅമ്മയേക്കാള് വലിയ ദൈവവും, അച്ഛനെക്കാള് വലിയ ഗുരുവും ഇല്ലെന്നല്ലേ..!\nരണ്ടും ഒരുപോലെ വേണ്ടത് തന്നെ.\nനന്നായി പറഞ്ഞു :-)\nപ്രവാസിയുടെ വിഷമങ്ങള് തീവ്രമായി അവതരിപ്പിച്ചു.\nഎന്ത് ചെയ്യാ ...\nഎന്റെയീ ആകുലതകള് ഏറ്റ്വാങ്ങിയ എല്ലാ പ്രിയ കൂട്ടുകര്‍ക്കും നന്ദി.\nഇപ്പോൾ മനസ്സിലായില്ലെ? മാതാപിതാക്കളെ വയോജന മന്ദിരത്തിലും വഴിവക്കിലും ഉപേക്ഷിക്കുന്ന മക്കൾ ഉണ്ടാകുന്നവിധം.\nഅകന്നു കഴിയുന്ന അച്ഛനും മക്കള്‍ക്കും ഇടയിലെ പാലം ആവേണ്ടത് അമ്മയല്ലേ... അച്ഛനെപ്പറ്റി,അദ്ദേഹം എന്തിനായി ദൂരെക്കഴിയുന്നു എന്നതിനെപ്പറ്റിയൊക്കെ മക്കള്‍ക്ക് പറഞ്ഞു കൊടുത്തു,അവരില് അച്ഛനോടുള്ള സ്നേഹവും ആദരവും ഉണ്ടാക്കാന് ഒരമ്മക്ക് കഴിയും.അതുപോലെ മക്കളോടൊപ്പം കിട്ടുന്ന സമയം ഫലപ്രദമായി വിനിയോഗിച്ചാല്,എത്ര ദൂരെയാണെങ്കിലും ആ സ്നേഹത്തിലേക്കു ഓടിയെത്താന് മക്കള്‍ക്കും എന്നും സന്തോഷമായിരിക്കും.(അനുഭവത്തിന്റെ വെളിച്ചത്തില്....)\nപലരും പറഞ്ഞപോലെ, അച്ഛന് കൂടെ ഉണ്ടെങ്കിലും കൌമാര പ്രായത്തില് കുട്ടികള് ഇങ്ങനെയേ പെരുമാറു... അത് പ്രായത്തിന്റെ ആണ്....വിഷമം തോന്നുമെങ്കിലും നമ്മളും അങ്ങനെ തന്നെ ആയിരുന്നു എന്ന് ഓര്‍ത്താല് കുറച്ചു സമാധാനം ആകും.... നല്ല പോസ്റ്റ് അനില്.\nSHAJAHAN ALOOR says:\nതാങ്കളുടെ വരികളില് കാണുന്ന വ്യാകുലത സത്യമാണ് നമുക്ക് നല്‍കാന് കഴിയാത്ത സ്നേഹത്തെ കുറിച്ച് ദുഖിച്ചു കാര്യമില്ലല്ലോ .\nശരിയാണ് അവനു അച്ഛന്റെ സാന്നിത്യം നഷ്ടപ്പെട്ടതുപോലെ ബാല്യത്തിന്റെ ഓര്‍മയില് പുഴയും പാടവും തോടും ഒന്നും കരുതുവാനും ഇല്ല .\nആത്മബന്ധത്തിന്റെ നൂലിഴകള് മുറിഞ്ഞു പോകുന്ന തികച്ചും സ്വകാര്യമാകുന്ന ദുഖമാണ് പ്രവാസത്തിന്റെ ഈ കാലങ്ങളില് മനസ്സില് ഒതുക്കി വെക്കുന്നത് . മക്കള് മാത്രമല്ല ആ കൂട്ടത്തില് .ഒരിക്കല് ഉണ്ടായിരുന്ന പലതും പ്രവാസി ആയികഴിഞ്ഞപ്പോള് അന്യമായിട്ടുണ്ട് .\nമേലെ പലരും പറഞ്ഞ പോലെ പ്രവാസിയായത് കൊണ്ട് മാത്രം ഇങ്ങനെ സംഭവിക്കണം എന്നില്ല.\nനമ്മുടെ കാലഘട്ടം അങ്ങിനെയാണിപ്പോള്.അതിനെ മറികടക്കാന് കുറച്ചു പാടുപെടണം..\nഅകലത്തിരിക്കുന്നവന്റെ ആധികള് നന്നായി അനുഭവപ്പെട്ടു.\nപ്രവാസികളുടെ വേദന .മക്കളുടെ കുട്ടിക്കാലം അനുഭവിക്കാനാകാത്തത് കഷ്ടം തന്നെയാണ്.\nമക്കളോടൊത്തില്ലാത്ത പ്രവാസി പിതാക്കന്മാരുടെ ദുരവസ്ഥ/ ദു:ഖം...!\n“മക്കളുടെ സ്വഭാവ രൂപീകരണത്തിന്, സ്‌നേഹവും സഹിഷ്ണുതയും ഒക്കെയുള്ള നല്ല മനുഷ്യരായി വളരുന്നതിന്, നല്ല സമൂഹജീവികളാകുന്നതിന് ഒക്കെ അച്ഛന്റേയും അമ്മയുടേയും ഒന്നിച്ചുള്ള സ്‌നേഹവും, സംരക്ഷണവും, പ്രോത്സാഹനങ്ങളും ഒക്കെ വേണം“\nപക്ഷെ മക്കൾക്കൊപ്പമുണ്ടായിട്ടും ....!\nപറഞ്ഞാല് തീരാത്ത മാനസിക സംഘര്‍ഷങ്ങള് അനുഭവിക്കുന്നവരാണ് പ്രവാസികള്. അതിനു ഒരു പരിധി വരെ നമ്മള്‍ക്ക് കിട്ടുന്ന വെറുതെ വരുന്ന ഒഴിവു സമയങ്ങളാണ് എന്നാണ് എന്റെ പക്ഷം. വേറുതെ ആലോചിച്ച് നമ്മള് കാട് കയറുന്നും ഉണ്ട്. ഇല്ലാത്തതും വാങ്ങി നമ്മളെക്കൊണ്ട് താങ്ങാന് കഴിയാത്തതില് അധികം സംഘടിപ്പിച്ച് അവരെ പഠിപ്പിക്കുമ്പോഴും നമ്മുടെ മനസ്സില് പഴയ മധുരമായ ജീവിതം തന്നെ മുന്നിട്ട് വരുന്നു. കാലത്തിന്റെ മാറ്റം നമ്മളില് വേണ്ടവിധം സ്വാധീനിക്കുന്നില്ല എന്നെനിക്ക് തോന്നുന്നു. അവര് പുതിയ ജീവിതത്തിന്റെ വഴി തേടുമ്പോള് നമ്മള് നിരാശരാകുന്നില്ലേ? നമ്മള് അപ്പോഴും പണ്ടത്തെ കാഴ്ചകളില് കുടുങ്ങുന്നില്ലേ എന്നൊരു തോന്നല്.\nസ്നേഹത്തിന്റെ ആഴം വ്യക്തമാക്കിയ പോസ്റ്റ്.\nനല്ല വായനക്കും, അഭിപ്രായങ്ങള്‍ക്കും എല്ലാ കൂട്ടുകാരോടും നന്ദീ.\nജ്യൊത്സ്യന്റെ പ്രവചനത്തിൽ വിശ്വസ്സിച്ചു സ്വന്തം മകനെ നിലത്തടിച്ചു കൊല്ലുന്ന അച്ഛനേയും, കൂടേതാമസിച്ചു കള്ളൂകുടിച്ചു കടം കയറി മക്കളേയും ഭാര്യയേയും വിഷം കൊടുത്തു കൊന്നു ആത്മഹത്ത്യചെയ്യുന്ന അച്ഛനേകാളും ഒക്കെ എത്രയൊ മഹാനാണ് അകലേആണെൻകിലും കുടൂമ്പത്തിനായി കഷ്ടപ്പെടുന്ന പ്രവാസി അച്ഛൻ...?\nഎന്‍റെ പ്രവാസിയായിരുന്നു പപ്പയെ ഓര്‍ത്തു പോയി ....ഈയിടക്ക് ഞാന് എഴുതി ഒരു പിറന്നാള് സമ്മാനം\nഇതാ ഇവിടെ കാണാം.തലകെട്ട് കണ്ടപ്പോള് സത്യത്തില് ഇതിന്‍റെ ഇതിവൃത്തം ഇങ്ങിനെ ആണെന്ന് കരുതിയില്ലാര്‍ന്നു ..."മക്കളുടെ സ്വഭാവ രൂപീകരണത്തിന്, സ്‌നേഹവും സഹിഷ്ണുതയും ഒക്കെയുള്ള നല്ല മനുഷ്യരായി വളരുന്നതിന്, നല്ല സമൂഹജീവികളാകുന്നതിന് ഒക്കെ അച്ഛന്റേയും അമ്മയുടേയും ഒന്നിച്ചുള്ള സ്‌നേഹവും, സംരക്ഷണവും, പ്രോത്സാഹനങ്ങളും ഒക്കെ വേണം, ....!" അതെ അതാണ് വേണ്ടത് ...അതുണ്ടെങ്കില് പകുതിയില് അധികം നമ്മള്‍ക്ക് ആശ്വാസം തന്നെ ...\nആദില: പപ്പയേക്കുറിച്ചെഴുതിയത് വായിച്ചു, ആര്‍ദ്രമായ വരികള്.\nപപ്പക്ക് ഒരല്പം വൈകിയെത്തുന്ന ജന്മദിനാശംസകള്. അദ്ദേഹത്തിനു എല്ലാ ആയുരാരോഗ്യവും നേരുന്നു.\nസത്യമാണ് അത്. നന്നായി എഴുതി അനിയേട്ടാ.\nകാലികമായ നിരീക്ഷണം ..എവിടെയോ വാത്സല്യത്തിന്റെ നേര്‍ത്ത ചരട് മുറിയുന്നു ..പിന്നെ എല്ലാം മാറുന്നു\nവളരെ നന്നായിട്ടുണ്ട് സമ കാലിക യാഥാര്‍ത്യങ്ങള് ...\nഅനിലേട്ടാ, അല്പം വൈകി. പ്രവാസിയായ ഒരച്ഛന്റെ വ്യാകുലതകള് നന്നായി അവതരിപ്പിച്ചിരിക്കുന്നു. ശീർഷകം വളരെ ആപ്റ്റാണ്. അഭിനന്ദനങ്ങൾ\nഅനിലേട്ടന്റെ എല്ലാ പോസ്റ്റുകളിലും ഉള്ള സിഗ്നേച്ചർ “പ്രവാസിയുടെ ആകുലതകൾ” ഇതിലും പതിഞ്ഞിരിക്കുന്നു.\nനന്ദിയും, സ്നേഹവും മാത്രം - എല്ലാവരോടും.\nഅനില്...എന്റെ മകനും നന്ദു തന്നെ. ആകുലത മനസ്സിലാവുന്നു.....സസ്നേഹം\nകുഞ്ഞൂസിന്റെ കമന്റ് ശ്രദ്ദേയമാണ്...വളരെ കൃത്യമായ ഒരു നിരീക്ഷണമാണത്......സസ്നേഹം\nഅച്ഹന്റെ ആകുലതകളെയും , വ്യാകുലതകളെയും , അതിന്‍റെ എല്ലാതലങ്ങളും സ്പര്‍ശിച്ചുകൊണ്ട് ശ്രീ അനില്‍കുമാര് എഴുതിയത് കേവലം കഥയല്ല . അതില് തെളിയുന്നത് ജീവിതമാണ് . പക്ഷെ പ്രവാസിയുടെ മാത്രം ദുഖമാണെന്ന് എനിക്കഭിപ്രായമില്ല കണ്ണിമ പൂട്ടാതെ മക്കളെ താലോലിക്കുന്നവരുടെയും കൂടിയാണ് . കുഞ്ഞൂസിന്റെ അഭിപ്രായത്തോടും ഒരു പരിധിവരെയേ യോജിക്കുവാന് കഴിയുകയുള്ളൂ . അമ്മ അച്ഹനെക്കുറിച്ച് എത്ര പാടിപ്പുകഴ്ത്തിയാലും കൌമാരത്തോടടുക്കുംപോള് അവന്റെ ചിന്തകള് സ്വപ്ന ലോകത്തിലാണ് . യാഥാര്‍ത്യങ്ങളുമായി ഇണങ്ങുംപോഴേക്കും അവന് അച്ഛനായി ട്ടുണ്ടാകും. കഥ നന്നായി . ഭാവുകങ്ങള്\nവായനക്കും, അഭിപ്രായ്യത്തിനും എല്ലാ കൂട്ടൂകാര്‍ക്കും നന്ദി.\nEntae Makannum vaeroru Nandu thannae...


കേരളം കൊടും വരള്‍ച്ചയിലേക്ക്; ആശങ്കയിലാഴ്ത്തി പഠനങ്ങള് | Reporter Live\nകേരളം കൊടും വരള്‍ച്ചയിലേക്ക്; ആശങ്കയിലാഴ്ത്തി പഠനങ്ങള്\nBy Web Desk\tOctober 19, 2016 9:19 am A+ A-\nആലപ്പുഴ:കേരളത്തില് കൊടുംവരള്‍ച്ചയ്ക്ക് സാധ്യതയെന്ന് പഠനം. ഇക്കുറി തുലാവര്‍ഷം കനിഞ്ഞാലും ജലലഭ്യത കുറയാനിടയുണ്ടെന്ന് കേന്ദ്ര ജലവിഭവ കേന്ദ്രം നടത്തിയ പഠനം സൂചിപ്പിക്കുന്നു.കഴിഞ്ഞ കുറേ വര്‍ഷങ്ങളായി മഴയുടെ അളവിലുണ്ടായ കുറവാണ് രൂക്ഷമായ വരള്‍ച്ചയ്ക്ക് ഇടയാക്കുന്നത്.\n2015ല് 32 ശതമാനം കുറവാണ് രേഖപ്പെടുത്തിയത്. ഇ്‌ക്കൊല്ലം ജൂണ് ഒന്ന് മുതല് സെപ്തംബര് 30 വരെയുള്ള കാലവര്‍ഷത്തില് 34 ശതമാനം മഴയുടെ കുറവുണ്ടായി. എല്ലാ ജില്ലയിലും മഴയുടെ അളവ് മുമ്പെങ്ങുമില്ലാത്ത വിധം താഴ്ന്നു. 2039 മില്ലി മീറ്റര് മഴ കിട്ടേണ്ട സ്ഥാനത്ത് 1352.3 മില്ലി മീറ്റര് മഴ മാത്രമാണ് കിട്ടിയത്. കഴിഞ്ഞ 100 വര്‍ഷത്തിനിടയിലെ റ്റേവും കുറവ് മഴയാണിത്. ഏറ്റവും കുറവ് മഴ ലഭിട്ടത് വയനാടാണ്. 59 ശതമാനമാണ് കുറവ്. ഈ സ്ഥിതി തുടര്‍ന്നാല് തുലാവര്‍ഷവും കുറയാനാണ് സാധ്യത.\n25 ശതമാനം മഴ കുറഞ്ഞാല് തന്നെ കേരളത്തിന്‍രെ പ്രത്യേക സാഹചര്യത്തില് അത് വരള്‍ച്ചയിലേക്ക് നയിക്കും. പക്ഷെ ഇക്കുരി 34 ശതമാനം കുറവ് വന്നത് കനത്ത ആശങ്കയുണ്ടാക്കുന്നതാണ്. കേരളത്തില് മരങ്ങള് , കുളങ്ങള്, തണ്ണീര്‍ത്തടങ്ങള്, എന്നിവയില് വലിയ കുറവുണ്ടാകുന്നുണ്ട്. ഇത് കാലാവസ്തയേയും ജീവിതത്തേയും കാര്യമായി ബാധിക്കാനിടിയുണ്ട്. കഴിഞ്ഞ വേനലില് സംസ്ഥാനത്തിന്റെ വിവധ ഭാഗങ്ങളില് ഭൂഗര്‍ഭജലം മൂന്ന് മീറ്റര് വരെ താഴ്ന്നു പോയേക്കുമെന്ന് ഭയപ്പെടുന്നതായി സി.ഡബഌൂ.ആര്.ഡി.എം ശാസ്ത്രജ്ഞനും ഹൈഡ്രോളജിസ്റ്റുമായ ഡോ. ദിനേശന് പറഞ്ഞു.\nLow Rainfall in Kerala


സെഗ്മെന്റിലെ ഏറ്റവും വില കുറഞ്ഞ ഓട്ടോമാറ്റിക് മോഡലാകാൻ ഒരുങ്ങി സ്കോഡ റാപ്പിഡ് - Malayalam DriveSpark\n16 min ago റാപ്പിഡ് സിഎൻജി ഉടൻ ഇന്ത്യയിലേക്ക്; സ്ഥിരീകരണവുമായി സാക് ഹോളിസ്\n44 min ago എര്‍ട്ടിഗ, XL6 മോഡലുകളുടെ വില്‍പ്പനയില് ഇടിവ്; ഡീസല് പതിപ്പ് തിരികെയെത്തിക്കാന് മാരുതി\n1 hr ago 2021 നോട്ട് e-പവർ ഹാച്ച്ബാക്ക് വിപണിയിലെത്തിച്ച് നിസാൻ\n1 hr ago വിപണി പിടിച്ചടക്കി ടാറ്റ ആൾട്രോസ്; വിൽപ്പനയിൽ 143.48 ശതമാനത്തിന്റെ വളർച്ച\nMovies പരസ്പരം നോമിനേറ്റ് ചെയ്ത് മണിക്കുട്ടനും ഫിറോസും; ട്വിസ്റ്റുകള് നിറച്ച് നോമിനേഷനുകള്\nNews കേരള തിരഞ്ഞെടുപ്പ് ഐക്കണായി സഞ്ജു സാംസൺ: ഇ ശ്രീധരനെ ഒഴിവാക്കി; ഫോട്ടോ നീക്കം ചെയ്യാൻ നിർദേശം\nSports IPL 2021: 20ാം ഓവറില് ഏറ്റവും ആക്രമകാരിയാര്? ഹര്‍ദികും പൊള്ളാര്‍ഡുമല്ല, അതൊരു സിഎസ്‌കെ താരം\nസെഗ്മെന്റിലെ ഏറ്റവും വില കുറഞ്ഞ ഓട്ടോമാറ്റിക് മോഡലാകാൻ ഒരുങ്ങി സ്കോഡ റാപ്പിഡ്\nPublished: Wednesday, September 16, 2020, 18:25 [IST]\nസ്കോഡ റാപ്പിഡ് ടിഎസ്ഐ ഓട്ടോമാറ്റിക് വിപണിയിൽ അരങ്ങേറ്റം കുറിക്കാൻ മണിക്കൂറുകൾ മാത്രമാണ് ബാക്കിയുള്ളത്. സെഗ്മെന്റിലെ ഏറ്റവും വില കുറഞ്ഞ മോഡലാകാനാണ് പുതിയ വേരിയന്റിലൂടെ ചെക്ക് റിപ്പബ്ളിക്കൻ വാഹന നിർമാതാക്കൾ ശ്രമിക്കുന്നത്.\nഇതിനോടകം തന്നെ ആക്രമണാത്മകമായ വിലയോടെ സി-സെഗ്മെന്റ് സെഡാൻ ശ്രേണിയിൽ രാജാവായി വിലസുന്ന റാപ്പിഡിന് കൂടുതൽ ഊർജമായിരിക്കും ടിഎസ്ഐ ഓട്ടോമാറ്റിക് വേരിയന്റ് നൽകുക.\nപുതിയ ഓട്ടോമാറ്റിക് പതിപ്പ് എൻ‌ട്രി ലെവൽ റൈഡർ മോഡലിനേക്കാൾ ഉയർന്ന സവിശേഷതകളോടെയാകും വിപണിയിൽ ഇടംപിടിക്കുക. എങ്കിലും ക്ലാസിലെ ഏറ്റവും വിലകുറഞ്ഞ ഓട്ടോമാറ്റിക് സജ്ജീകരിച്ച കാറായി സ്കോഡ റാപ്പിഡ് ടിഎസ്ഐ ഓട്ടോമാറ്റിക് മാറുമെന്നാണ് ഡീലർ വൃത്തങ്ങൾ സൂചിപ്പിക്കുന്നത്.\nMOST READ: ഫോർഡ് എൻ‌ഡവർ സ്പോർട്ട് എഡിഷനായുള്ള ബുക്കിംഗ് ആരംഭിച്ചു\nനിലവിൽ മാരുതി സുസുക്കി സിയാസ് ഡെൽറ്റ ഓട്ടോമാറ്റിക്കിന് 8.32 ലക്ഷം രൂപയും ടൊയോട്ട യാരിസ് ജെ-ഓപ്ഷണൽ സിവിടി മോഡലിന് 9.56 ലക്ഷം രൂപയുമാണ് എക്സ്ഷോറൂം വില.\nഎന്നാൽ റാപ്പിഡിന്റെ ഓട്ടോമാറ്റിക് പതിപ്പിന് 10 ലക്ഷം രൂപയിൽ താഴെയായിരിക്കും ഓൺ റോഡ് വില വരിക എന്നാകും എല്ലാവരെയും ആശ്ചര്യപ്പെടുത്തുക. റൈഡർ അല്ലെങ്കിൽ റൈഡർ പ്ലസ് വേരിയന്റിനേക്കാൾ മികച്ച രീതിയിൽ സജ്ജീകരിച്ചായിരിക്കും റാപ്പിഡ് ടിഎസ്ഐ ഓട്ടോമാറ്റിക്കിനെ സ്കോഡ അവതരിപ്പിക്കുക.\nMOST READ: സുസുക്കി സ്വേസിലേക്ക് രൂപം മാറി ടൊയോട്ട കൊറോള ടൂറിംഗ് സ്പോർട്‌സ്\nഇതിന് ഒരു ടച്ച്സ്ക്രീൻ, അലോയ് വീലുകൾ, കുറച്ച് കൂടുതൽ ശ്രദ്ധേയമായ കിറ്റുകൾ എന്നിവ ഉണ്ടായിരിക്കുമെന്നാണ് സൂചന. അത് കുറച്ചുകൂടി ആകർഷണം സെഡാനിലേക്ക് എത്തിക്കാൻ സഹായിക്കും.\nഫോക്‌സ്‌വാഗണ് വെന്റോ, പോളോ ടിഎസ്ഐ എന്നിവയുമായി പുതിയ 6-സ്പീഡ് ടോർഖ് കൺവെർട്ടർ ഓട്ടോമാറ്റിക് ഗിയർബോക്സ് റാപ്പിഡ് പങ്കിടുന്നു എന്നത് ശ്രദ്ധേയമാണ്. 999 സിസി,3സിലിണ്ടർ, ടർബോചാർജ്ഡ് പെട്രോൾ എഞ്ചിനാണ് റാപ്പിഡിന് കരുത്തേകുന്നത്.\nMOST READ: തലമുറ മാറ്റത്തിനൊരുങ്ങി മാരുതി ആൾട്ടോ; പരീക്ഷണ ചിത്രങ്ങൾ പുറത്ത്\nഇത് 5,000-5,500 rpm-ൽ 109 bhp പവറും 1,750-4,000 rpm-ൽ 175 Nm torque ഉം ഉത്പാദിപ്പിക്കാൻ ശേഷിയുള്ളതാണ്. പഴയ റാപ്പിഡ് 1.6 MPI മോഡലിൽ ഉപയോഗിച്ച അതേ യൂണിറ്റല്ല ഇത്. മാനുവൽ സീക്വൻഷൽ ഷിഫ്റ്റ് ഫംഗ്ഷൻ, സ്പോർട്ട് മോഡ് തുടങ്ങിയ സവിശേഷതകളോടെയാണ് ഈ പുതിയ ഐസിൻ നിർമ്മിത യൂണിറ്റ് വരുന്നത്.\nസെഡാന്റെ ഓട്ടോമാറ്റിക് വേരിയന്റിന് 16.24 കിലോമീറ്റർ ഇന്ധനക്ഷമതയാണ് ചെക്ക് റിപ്പബ്ളിക്കൻ വാഹന നിർമാതാക്കളായ സ്കോഡ അവകാശപ്പെടുന്നത്. നിലവിൽ സി-സെഗ്മെന്റ് സെഡാന്റെ SI മാനുവലിൽ ഗിയർബോക്സ് മോഡലിന് 7.49 ലക്ഷം മുതൽ 11.79 ലക്ഷം രൂപ വരെയാണ് എക്സ്ഷോറൂം വില.\nറാപ്പിഡ് സിഎൻജി ഉടൻ ഇന്ത്യയിലേക്ക്; സ്ഥിരീകരണവുമായി സാക് ഹോളിസ്\nകുഷാഖിനെ മാർച്ച് 18-ന് ഇന്ത്യയിൽ അവതരിപ്പിക്കും, സ്ഥിരീകരിച്ച് സ്കോഡ\nഎര്‍ട്ടിഗ, XL6 മോഡലുകളുടെ വില്‍പ്പനയില് ഇടിവ്; ഡീസല് പതിപ്പ് തിരികെയെത്തിക്കാന് മാരുതി\nപുറംമോടി പോലെ തന്നെ അകത്തളവും ഗംഭീരം, കുഷാഖിന്റെ ഇന്റീരിയർ ചിത്രവും പുറത്തുവിട്ട് സ്കോഡ\n2021 നോട്ട് e-പവർ ഹാച്ച്ബാക്ക് വിപണിയിലെത്തിച്ച് നിസാൻ\nറാപ്പിഡിന്റെ പിൻഗാമി, പുതിയ പ്രീമിയം സെഡാൻ ഈ വർഷം അവസാനത്തോടെ എത്തും; സ്ഥിരീകരിച്ച് സ്കോഡ\nവിപണി പിടിച്ചടക്കി ടാറ്റ ആൾട്രോസ്; വിൽപ്പനയിൽ 143.48 ശതമാനത്തിന്റെ വളർച്ച\nവരാനിരിക്കുന്ന പുതുതലമുറ ഫാബിയയുടെ സവിശേഷതകൾ വെളിപ്പെടുത്തി സ്കോഡ\nവിപണയിൽ തിളങ്ങി ടാറ്റ നെക്സോൺ; ഫെബ്രുവരിൽ നേടിയത് 103 ശതമാനം വളർച്ച\n500 കിലോമീറ്റർ ശ്രേണിയുമായി എന്യാക് സ്‌പോർട്‌ലൈൻ iV ഇലക്ട്രിക് ക്രോസ്ഓവർ അവകരിപ്പിച്ച് സ്കോഡ\nഇലക്ട്രിക് സ്‌കൂട്ടറിന്റെ ഔദ്യോഗിക ചിത്രങ്ങള് പങ്കുവെച്ച് ഓല; അവതരണം ഉടന്\nഅരങ്ങേറ്റത്തിന് മുന്നോടിയായി കുഷാഖിന്റെ ഡിസൈന് സ്‌കെച്ചുകള് പങ്കുവെച്ച് സ്‌കോഡ\nSkoda Rapid TSI Automatic On Road Price Could Be Below The 10 Lakh Rupee Mark. Read in Malayalam\nStory first published: Wednesday, September 16, 2020, 18:25 [IST]\nലെവൽ3ഓട്ടോണമസ് ടെക്കുമായി ലെജൻഡ് സെൽഫ് ഡ്രൈവിംഗ് കാർ അവതരിപ്പിച്ച് ഹോണ്ട\nപുതിയ മൂന്ന് ഇലക്‌ട്രിക് സ്‌കൂട്ടറുകൾ അവതരിപ്പിച്ച് NIJ ഓട്ടോമോട്ടീവ്\nഇന്ത്യൻ വിപണിയിൽ മികച്ച ബൂട്ട് സ്പെയിസ് വാഗ്ദാനം ചെയ്യുന്ന അഞ്ച് ഹാച്ച്ബാക്കുകൾ


വിവാഹം കഴിഞ്ഞ് കുഞ്ഞ് ഉടനേ വേണോ; പെട്ടെന്ന് ഗര്‍ഭം ധരിക്കാന് ശ്രദ്ധിക്കേണ്ടത് | Proven Tips to Quick Conception - Malayalam BoldSky\nഹൈ ബി പി; അവഗണിക്കരുത് ഈ ലക്ഷണങ്ങള്\n3 hrs ago ഈ രാശിക്കാരായ ഭാര്യമാര് സൂപ്പറായിരിക്കും; ജീവിതം മികച്ചതാവും\n7 hrs ago ഈ ഭക്ഷണങ്ങള് നിങ്ങളുടെ ലൈംഗിക ബന്ധം നശിപ്പിക്കും\n8 hrs ago നാരങ്ങത്തൊലി ചായയില് ഉണ്ട് തടി കുറക്കും എളുപ്പവഴി\n10 hrs ago ഓഗസ്റ്റില്4ഗ്രഹങ്ങള്‍ക്ക് സ്ഥാനചലനം;4രാശിക്ക് ഭാഗ്യകാലം\n| Updated: Monday, May 10, 2021, 18:16 [IST]\nഗര്‍ഭധാരണം സ്ത്രീയും പുരുഷനും ആഗ്രഹിക്കുന്ന സമയത്ത് സംഭവിക്കേണ്ട ഒന്നാണ്. മറ്റുള്ളവരുടെ നിര്‍ബന്ധമോ വിശേഷമായില്ലേ എന്ന ചോദ്യമോ ഒന്നും ഒരിക്കലും ഗര്‍ഭധാരണത്തിന് പറ്റിയതല്ല. എന്നാല് വിവാഹം കഴിഞ്ഞ് വര്‍ഷങ്ങളായിട്ടും ഗര്‍ഭധാരണം സംഭവിക്കാത്തവരും ഉണ്ട്. ഗര്‍ഭധാരണം വളരെയധികം പ്രശ്നങ്ങള് നേരിട്ട് കൊണ്ടിരിക്കുന്ന ഒരു സമയമാണ് ഇപ്പോള്. വന്ധ്യതാ നിരക്ക് വളരെയധികം വര്‍ദ്ധിച്ച് കൊണ്ടിരിക്കുന്ന കാലഘട്ടം കൂടിയാണ് ഇന്നത്തേത് എന്നുള്ളതാണ് സത്യം. മാനസികമായും ശാരീരികമായും ഒരു സ്ത്രീ അമ്മയാവാന് ഒരുങ്ങുമ്പോഴാണ് അതിന് ശ്രമിക്കേണ്ടത്.\nഗര്‍ഭധാരണത്തിന് വേണ്ടി പ്രയത്‌നിക്കുന്നവര് പലരും കൃത്യമായി ഇതിന്റെ കാരണം മനസ്സിലാക്കാതെയാണ് മുന്നോട്ട് പോവുന്നത്. കൃത്യമായ ചികിത്സയും ഭക്ഷണരീതിയും തന്നെയാണ് ആദ്യം ശ്രദ്ധിക്കേണ്ടത്. ആരോഗ്യത്തിന്റെ കാര്യത്തില് വെല്ലുവിളി ഉയര്‍ത്തുന്ന പല അസ്വസ്ഥതകളും പലരിലും ഉണ്ടാവാം. ഇതെല്ലാം പലപ്പോഴും വന്ധ്യത പോലുള്ള പ്രതിസന്ധികളിലേക്ക് സ്ത്രീയേയും പുരുഷനേയും എത്തിക്കുകയും ചെയ്യുന്നുണ്ട്. എന്നാല് നമ്മുടെ ജീവിത ശൈലി കൊണ്ട് ഒരു പരിധി വരെ ഈ പ്രശ്‌നത്തിന് പരിഹാരം കാണാം.\nഎങ്കിലും ഗര്‍ഭധാരണത്തിന് താമസം നേരിടുമ്പോള് തന്നെ പല വിധത്തിലുള്ള ആശങ്കകള് പലരിലും ഉണ്ടാവുന്നുണ്ട്. എന്നാല് ഇനി ഇത്തരത്തിലുള്ള പ്രശ്നങ്ങള്‍ക്കെല്ലാം പരിഹാരം കാണാന് ചെറിയ ചില കാര്യങ്ങള് ശ്രദ്ധിച്ചാല് മതി. കൃത്യമായ ചികിത്സയിലൂടേയും നിഷ്ഠകളോട് കൂടിയുള്ള ജീവിതത്തിലൂടേയും ഇത്തരം പ്രതിസന്ധികളെ നമുക്ക് ഇല്ലാതാക്കാവുന്നതാണ്. അതിന് വേണ്ടി ശ്രദ്ധിക്കേണ്ട കാര്യങ്ങള് എന്തൊക്കെയെന്ന് നോക്കാവുന്നതാണ്. പെട്ടെന്ന് ഗര്‍ഭം ധരിക്കുന്നതിന് വേണ്ടി നമുക്ക് ഇക്കാര്യങ്ങള് ശ്രദ്ധിക്കാം.\nഗര്‍ഭധാരണത്തിന് വളരെയധികം സഹായിക്കുന്ന ഒന്നാണ് ഫോളിക് ആസിഡ് അടങ്ങിയ ഭക്ഷണം. ഇത് തന്നെയാണ് ഗര്‍ഭധാരണത്തിന് പ്ലാന് ചെയ്യുമ്പോള് ആദ്യം ചെയ്യേണ്ട കാര്യവും. ഫോളിക് ആസിഡും ഇരുമ്പും ധാരാളം അടങ്ങിയ ഭക്ഷണങ്ങള് കഴിക്കുക. ഇത് കുഞ്ഞിന്റെ ജനിതകവെകല്യങ്ങള് ഇവ കുറയ്ക്കുകയും ചെയ്യും. ഗര്‍ഭധാരണം എളുപ്പത്തിലാക്കാനും സഹായിക്കുന്നു. അതുകൊണ്ട് ഗര്‍ഭധാരണം വേണമെന്ന് ആഗ്രഹിക്കുന്നവര് ചീര, ബ്രോക്കോളി, കൂണ് എന്നിവയെല്ലാം ധാരാളം കഴിക്കാന് ശ്രദ്ധിക്കണം.\nഓവുലേഷന് സമയം ശ്രദ്ധിക്കുക\nഗര്‍ഭധാരണം സംഭവിക്കുന്നത് എപ്പോഴാണെങ്കിലും ഓവുലേഷന് സമയത്താണ്. ഈ സമയം വളരെയധികം പ്രധാനപ്പെട്ടത് തന്നെയാണ്. ഓവുലേഷന് സമയം അനുസരിച്ച് ബന്ധപ്പെടുകയാണ് ഗര്‍ഭധാരണം സംഭവിക്കുന്നതിനുള്ള വഴി. ആര്‍ത്തവത്തിന് ശേഷമുള്ള അഞ്ച് മുതല് പതിനഞ്ച് വരെയുള്ള ദിവസങ്ങള് എണ്ണി കണക്കാക്കി ലൈംഗിക ബന്ധത്തിലേര്‍പ്പെടുക. ഗര്‍ഭധാരണത്തിന് ഏറ്റവും അനുയോജ്യമായ കാലയളവാണിത്. എന്നാല് ചിലരില് ആര്‍ത്തവ ദിനങ്ങളില് ചെറിയ മാറ്റം സംഭവിക്കുന്നമുണ്ട്.\nനിങ്ങളില് സ്‌പേം കൗണ്ട് കുറവോ\nഗര്‍ഭധാരണത്തിന് ശാരീരികമായും മാനസികമായും തയ്യാറായി എന്നുണ്ടെങ്കില് ഉടനേ തന്നെ ഡോക്ടറെ കാണുന്നതിന് ശ്രദ്ധിക്കുക. പങ്കാളികള് ഇരുവരും കൃത്യമായ പരിശോധനകള് എല്ലാം നടത്തേണ്ടത് അത്യാവശ്യമാണ്. ഡോക്ടറുടെ നിര്‍ദ്ദേശം ആവശ്യമുണ്ടെന്ന് തോന്നിയാല് ഡോക്ടറെ കണ്ട് വേണ്ട പരിശോധനകള് നടത്തുക. വേഗത്തില് ഗര്‍ഭധാരണം നടക്കുന്നതിന് സ്ത്രീകള്‍ക്ക് അവരുടെ ശരീരത്തെ സംബന്ധിച്ചുള്ള ആത്മവിശ്വാസം ആവശ്യമാണ്. ഇത്തരം കാര്യങ്ങള്‍ക്ക് മടി കാണിക്കാതിരിക്കുക.\nലൈംഗിക ബന്ധം ശ്രദ്ധിക്കണം\nബീജം വളരെ എളുപ്പത്തില് അണ്ഡത്തില് എത്തിച്ചേരുന്ന തരത്തിലായിരിക്കണം പരസ്പരം ലൈംഗികമായി ബന്ധപ്പെടുമ്പോഴുള്ള ശാരീരിക സ്ഥിതികള്. അരയ്ക്ക് താഴെ ഒരു തലയിണ വച്ച് കാലുകള് ഇടുപ്പിന് മുകളിലേക്ക് അല്‍പം ഉയര്‍ത്തി ലൈംഗിക ബന്ധത്തിന് ശേഷം പത്ത് മിനിറ്റ് കിടക്കുന്നത് പെട്ടെന്ന് ഗര്‍ഭധാരണത്തിന് സഹായിക്കും എന്നാണ് പറയുന്നത്.\nസ്വയംഭോഗം ബീജോത്പാദനത്തിലെ വില്ലന്?\nഉത്പാദനക്ഷമത ഉയര്‍ത്തുന്ന എഫ്എസ്എച്ച്, എല്‍എച്ച് തുടങ്ങിയ ഹോര്‍മോണുകള് അടങ്ങിയിട്ടുള്ളതിനാല് പാല് ഉത്പന്നങ്ങള് പെട്ടെന്ന് ഗര്‍ഭധാരണത്തിന് സഹായിക്കും. ദിവസവും കിടക്കാന് പോകുന്നതിനു മുന്‍പ് ഒരു ഗ്ലാസ്സ് പാല് കുടിക്കാവുന്നതാണ്. ഇത് എന്തുകൊണ്ടും നല്ലതാണ്.\nധാരാളം വെള്ളം കുടിക്കേണ്ടത് സാധാരണ അവസ്ഥയില് തന്നെ അത്യാവശ്യമാണ്. ശരീരത്തില് നിര്‍ജ്ജലീകരണം സംഭവിച്ചാല് അത് പല തരത്തിലുള്ള ആരോഗ്യ പ്രശ്നങ്ങളും ഉണ്ടാക്കുന്നു. ഇത് പലപ്പോഴും വന്ധ്യത പോലുള്ള പ്രശ്നങ്ങള് സ്ത്രീകളിലും പുരുഷന്‍മാരിലും ഉണ്ടാവാന് കാരണമാകുന്നു. അതുകൊണ്ട് വെള്ളം കുടിക്കുന്ന കാര്യത്തില് പിശുക്ക് കാണിക്കേണ്ടതില്ല.\nകുഞ്ഞിന് നിറം നല്‍കും പ്രകൃതിദത്തമാര്‍ഗ്ഗങ്ങള്\nഎന്തെങ്കിലും ചെറിയ അസ്വസ്ഥതകള് ഉണ്ടായാല് ഉടനേ തന്നെ മരുന്ന് കഴിക്കുന്ന സ്വഭാവമെങ്കില് അല്‍പം ശ്രദ്ധിക്കണം. കാരണം അത് നിങ്ങളില് കൂടുതല് അപകടങ്ങള് ഉണ്ടാക്കുന്നുണ്ട്. ആവശ്യത്തിനും അനാവശ്യത്തിനുമായി ധാരാളം മരുന്ന് കഴിക്കുന്നവരിലും ഇത്തരത്തിലുള്ള പ്രശ്നങ്ങള് ഉണ്ടാവാനുള്ള സാധ്യത കൂടുതലാണ്. അതുകൊണ്ട് തന്നെ മരുന്ന് കഴിക്കുമ്പോള് ശ്രദ്ധിക്കുക. പാര്‍ശ്വഫലങ്ങളെക്കുറിച്ച് കൃത്യമായി മനസ്സിലാക്കേണ്ടതാണ്.\nവിറ്റാമിന് സി അടങ്ങിയ ഭക്ഷണങ്ങള് ധാരാളം കഴിക്കാന് ശ്രദ്ധിക്കുക. ഇത് ഗര്‍ഭധാരണം എളുപ്പത്തിലാക്കും. ഇവ സ്ത്രീകളുടെ ഉത്പാദനക്ഷമത ഉയര്‍ത്തുന്നതിന് സഹായിക്കുന്നുണ്ട്. അതുകൊണ്ട് തന്നെ നാരങ്ങ, മോസമ്പി, ഓറഞ്ച് തുടങ്ങിയ പഴങ്ങള് ധാരാളം കഴിക്കുന്നതിന് ശ്രദ്ധിക്കുക. ഒരു കാരണവശാലും മുകളില് പറഞ്ഞ കാര്യങ്ങളൊന്നും ഒഴിവാക്കരുത്.\nഗ്രഹണ സമയത്ത് ഗര്‍ഭിണികള് പുറത്തിറങ്ങരുതെന്ന് പറയുന്നതിന്റെ കാരണമെന്ത് ?\nഗര്‍ഭകാല സ്വപ്‌നം സൂചന നല്‍കും കുഞ്ഞ് ആണോ പെണ്ണോ എന്ന്\nഗര്‍ഭകാല അണുബാധ ഇവയെല്ലാമാണ്; അറിഞ്ഞിരിക്കേണ്ട അപകടം ഇതെല്ലാം\nപ്രസവ ശേഷമുള്ള മസ്സാജ്; നേട്ടമോ കോട്ടമോ അറിയണം\nഗര്‍ഭകാലത്തെ ശരീര ദുര്‍ഗന്ധം ശ്രദ്ധിക്കണം ഇതെല്ലാം\nപ്രസവ ശേഷം ആദ്യത്തെ ആറുമാസമുണ്ടാവുന്ന അണുബാധ; കാരണവും പരിഹാരവും\nRead more about: pregnant pregnancy ഗര്‍ഭിണി ഗര്‍ഭം\nProven Tips to Quick Conception\nHere in this article we are discussing about the proven tips to quick conception. Takealook\nMirabai Chanu: ടോക്യോ ഒളിംമ്പിക്‌സ് : ഇന്ത്യക്ക് അഭിമാനമായി മീരാഭായ് ചാനു\nഒരു സ്റ്റേഡിയത്തിന്റെ വലിപ്പം!! ഭീമന് ഛിന്നഗ്രഹം ഇന്ന് ഭൂമിക്കരികില്\nകാന്‍സറിനെ വളരാന് വിടില്ല; അതിനുമുമ്പേ തടയും ഈ ഇന്ത്യന് ഭക്ഷണസാധനങ്ങള്


Death threat to actress during cinema shooting at Thiruvananthapuram- Manju Warrier complaints to police - Malayalam Filmibeat\nചിത്രീകരണത്തിനിടെ വധഭീഷണി നേരിടേണ്ടി വന്ന നടി താനല്ല! പരാതിയുമായി മഞ്ജു വാര്യര്!!\n| Published: Friday, May 19, 2017, 8:14 [IST]\nപ്രമുഖ നടി കൊച്ചിയില് ക്രൂരമായി ആക്രമിക്കപ്പെട്ടതിന് പിന്നാലെ നടിമാര്‍ക്ക് നേരെയുണ്ടാവുന്ന അക്രമങ്ങളുടെ നീണ്ട പട്ടികയായിരുന്നു. അതിനിടയിലാണ് തിരുവനന്തപുരത്ത് നിന്ന് ഞെട്ടിപ്പിക്കുന്ന മറ്റൊരു വാര്‍ത്ത പുറത്ത് വരുന്നത്.\n'നൈസ് ആയി ഒഴിവാക്കുക' മാത്രമല്ല, സംവിധായകനോട് തര്‍ക്കുത്തരം പറയാനും മിടുക്കിയാണ് ഈ നടി!!\nസിനിമയുടെ ചിത്രീകരണം നടക്കുന്നതിനിടെ നടി മഞ്ജു വാര്യരെ തടഞ്ഞു നിര്‍ത്തി വധഭീഷണി പെടുത്തി എന്നായിരുന്നു വാര്‍ത്തകള് പ്രചരിച്ചിരുന്നത്. എന്നാല് അങ്ങനെയൊരു സംഭവം നടന്നിട്ടില്ലെന്ന് പറഞ്ഞ് നടി തന്നെ രംഗത്തെത്തിയിരിക്കുകയാണ്.\nചെങ്കല് ചൂളയില് ചിത്രീകരണത്തിനിടെ നടി ആക്രമിക്കപ്പെട്ടു\nതിരുവനന്തപുരത്തെ ചെങ്കല് ചൂളയില് നടന്നിരുന്ന സിനിമയുടെ ചിത്രീകരണത്തിനിടെ പ്രമുഖനടിയെ തടഞ്ഞുവെച്ച് വധഭീഷണി മുഴക്കി എന്നാണ് ആദ്യം വാര്‍ത്തകള് പ്രചരിച്ചത്.\nആ നടി മഞ്ജു വാര്യര് ആയിരുന്നോ ?\nഫാന്റം പ്രവീണ് സംവിധാനം ചെയ്യുന്ന ചിത്രത്തിന്റെ ഷൂട്ടിങാണ് ചെങ്കല് ചൂളയില് നടന്നിരുന്നത്. ചിത്രത്തില് മുഖ്യ കഥാപാത്രമായി മ്ഞ്ജു വാര്യരും അഭിനയിക്കുന്നുണ്ട്. ഇതോടെ മഞ്ജു വാര്യര്‍ക്ക് നേരെയാണ് വധഭീഷണി ഉണ്ടായതെന്ന് വാര്‍ത്തകള് പ്രചരിക്കാന് തുടങ്ങുകയായിരുന്നു.\nപരാതിയുമായി മഞ്ജു വാര്യര്\nതന്റെ പേരില് പ്രചരിച്ച വ്യാജ വാര്‍ത്തകള്‍ക്കെതിരെ മഞ്ജു പോലീസില് പരാതി നല്‍കിയിരിക്കുകയാണ്. ഇന്നലെ കന്റോണ്‍മെന്റ് എസ് ഐ ഷാഫിക്ക് നടി നേരിട്ടാണ് പരാതി സമര്‍പ്പിച്ചത്.\nതന്റെ പേരില് ഓണ്‍ലൈനിലുടെ പ്രചരിച്ചിരുന്ന വാര്‍ത്ത വ്യാജമാണെന്നും തന്നെ ആരും ഭീഷണിപ്പെടുത്തിയിട്ടില്ലെന്നും മഞ്ജു വാര്യര് വ്യക്തമാക്കുകയായിരുന്നു. വാര്‍ത്തക്ക് പിന്നില് ചിലപ്പോള് മറ്റ് പല ഉദ്ദേശ്യങ്ങളുമുണ്ടാവുമെന്നും അത് അന്വേഷിച്ച് കണ്ടെത്തണമെന്നും മഞ്ജു പരാതിയില് പറയുന്നു.\nപ്രമുഖ നടന്റെ ഫാന്‍സ് അസോസിയേഷന് പ്രവര്‍ത്തകരാണ് പിന്നില്\nമറ്റൊരു നടന്റെ ഫാന്‍സ് അസോസിയേഷന് പ്രവര്‍ത്തകരാണ് നടിയെ ആക്രമിക്കാന് ശ്രമിച്ചതെന്നാണ് വാര്‍ത്തകള് പ്രചരിച്ചത്.\nRead more about: mollywood cinema malayala cinema death threat fans association manju warrier movies മോളിവുഡ് സിനിമ മലയാള സിനിമ മഞ്ജു വാര്യര് വധഭീഷണി നടി ഫാന്‍സ് അസോസിയേഷന്\nDeath threat to actress during cinema shooting at Thiruvananthapuram- Manju Warrier complaints to police\nStory first published: Friday, May 19, 2017, 8:14 [IST]


കേരള ബജറ്റ് 2018: 4,21,000 ഭവനരഹിതർക്ക് വീടുകള് നിര്‍മ്മിച്ചു നല്‍കും | Webdunia Malayalam\nപിണറായി സർക്കാരിന്റെ മൂന്നാം ബജറ്റ് ടി.എം.തോമസ് ഐസക്ക് അവതരിപ്പിച്ചുകൊണ്ടിരിക്കുകയാണ്. ഓഖി ദുരന്തത്തിന്റെ പശ്ചാത്തലത്തില് സാറാ ജോസഫിന്റെ നോവലും സുഗതകുമാരി ടീച്ചറുടെ കവിതയും പരാമര്‍ശിച്ചാണ് ഐസക് ബജറ്റ് അവതരണം ആരംഭിച്ചത്.\nലൈഫ് സമ്പൂര്‍ണ്ണ പാര്‍പ്പിട പദ്ധതിക്ക് 2500 കോടി രൂപ വകയിരുത്തിയതായി തോമസ് ഐസക്ക്. അതോടൊപ്പം 4,21,000 ഭവനരഹിതര്‍ക്ക്4ലക്ഷം രൂപയുടെ വീടുകള് നിര്‍മ്മിച്ചു നല്‍കുമെന്നും ആ ലിസ്റ്റില് ഉള്‍പ്പെടാത്ത നിര്‍ധന കുടുംബങ്ങളെക്കൂടി അതില് ഉള്‍പ്പെടുത്തുമെന്നും അദ്ദേഹം വ്യക്തമാക്കി. മലബാർ കാൻസർ സെന്ററിനെ ആർസിസി നിലവാരത്തിലേക്ക് ഉയർത്തുമെന്ന് ധനമന്ത്രി പറഞ്ഞു.


ഊട്ടിയിലെ പുഷ്പമേള കാണാൻ ഞങ്ങൾ കൂട്ടുകാർ പോയ കഥ… – ആനവണ്ടി ട്രാവൽ ബ്ലോഗ് മലയാളം Aanavandi Travel Blog Malayalam\nHome/Travel & Travelogues/ഊട്ടിയിലെ പുഷ്പമേള കാണാൻ ഞങ്ങൾ കൂട്ടുകാർ പോയ കഥ…\nJune 14, 2018\tLeaveacomment 3,540 Views\nയാത്രാവിവരണം – Abu Vk.\nഊട്ടിയിലെ പ്രസിദ്ധമായ ബൊട്ടാണിക്കൽ ഗാർഡനിൽ വർഷംതോറും നടത്തിവരാറുള്ള ഊട്ടി പുഷ്പമേള. വൈവിധ്യങ്ങളാർന്ന പൂക്കളുടെ കലവറ തന്നെയാണ് ഊട്ടി പുഷ്പമേളക്ക് ഒരുക്കിവെച്ചിരിക്കുന്നത്. ഒരു പക്ഷെ ദക്ഷിണെന്ത്യയിലെ ഏറ്റവും വലിയ പുഷ്പമേള അരങ്ങേറുന്നത് ബോട്ടാണിക്കൽ ഗാർഡനിലാണ്. റോസ്, ഡാലിയ, ആന്തൂറിയം, ഓർക്കിഡ്, ചെമ്മന്തി, മല്ലി, ട്യൂലിപ്, ഹൈഡ്രാഞ്ചിയ…..എന്നിങ്ങനെ എണ്ണിയാലൊതുങ്ങാത്ത വിവിധയിനം പുഷ്പങ്ങൾ നമ്മുക്ക് അവിടെ കാണാൻ സാധിക്കും. വരുന്നോ ഊട്ടി പുഷ്പമേള കാണാൻ ?.\nഇന്ത്യയിലെ ഏറ്റവും നല്ല ഹണിമൂൺ ടെസ്‌റ്റിനേഷനായ തമിഴ്നാട്ടിലെ ഊട്ടിയിൽ സ്ഥിതി ചെയ്യുന്ന4ഹെക്ടർ വിസ്തൃതമായ നാലു ടെറസുകളുള്ള മൺസൂൺ പൂന്തോട്ടത്തിന്റെ ജനനം നൂറ്റാണ്ടിന്റെ പഴക്കമുണ്ടായിരുന്നു. തമിഴ്നാട് ഗവൺമെന്റ് 1980 ൽ ഈ ഷോ ഏറ്റെടുക്കുകയും 1995 ൽ ശതാബ്ദി ആഘോഷിക്കുകയും ചെയ്തു. ദക്ഷിണേന്ത്യയിലെ ഇത്തരത്തിലുള്ള ഒരു ഉദ്യാനം ആഭ്യന്തര, വിദേശ വിനോദസഞ്ചാരികളെ ആകർഷിക്കാൻ ഒരിക്കലും പരാജയപ്പെട്ടില്ല.\nലോകമെമ്പാടും നിന്ന് ഓരോ വർഷവും ഏകദേശം 150,000 സഞ്ചാരികളെ ഈ ഫ്ലവർ ഷോ ആകർഷിക്കുന്നുണ്ട്. രണ്ടോ മൂന്നോ ദിവസം നീണ്ടു നിൽക്കുന്ന പുഷ്പമേള. പൂവ് പ്രദർശനത്തിനായി സംഘടിപ്പിക്കുന്നു. തമിഴ് നാട്ടിലെ ഉദയമണ്ഡലത്തിന്റെ ആഗോള ഭംഗിയുള്ള ബൊട്ടാണിക്കൽ ഗാർഡനിലാണ് മെയ് മാസത്തിൽ സാധാരണയായി നടക്കുന്നത്. പൂന്തോട്ടങ്ങൾ പ്രദർശിപ്പിക്കുന്നതിനു പുറമെ, പൂന്തോട്ടത്തിനായുള്ള കർഷകർ, ഉദ്യാനവർഗക്കാർ, കൃഷിരീതികൾ എന്നിവയിൽ പുഷ്പ പ്രകടനങ്ങളും ഒരു ഉദ്യാന മത്സരം നടത്തുകയും ചെയ്യുന്നു. എസ്റ്റേറ്റ് ഗാർഡൻസ്, സ്വകാര്യ കോട്ടേജ് ഗാർഡൻ, പബ്ലിക് ഗാർഡൻസ്, കൂടാതെ മറ്റു പല വിഭാഗങ്ങളിലുമാണ് മത്സരങ്ങൾ. ഓരോ വർഷവും ശരാശരി 200 ഉദ്യാനങ്ങൾ പരസ്പരം “ഗാർഡൻ ഗാർഡൻ” കിരീടവും സമ്മാനങ്ങളും നേടിത്തരുകയും ചെയ്യുന്നു. പുഷ്പാലങ്കാരങ്ങൾ, ഇന്ത്യൻ, ജാപ്പനീസ് പുഷ്പ ക്രമീകരണങ്ങൾ, പച്ചക്കറി കൊത്തുപണി, പുഷ് രർഗോളി, ബോൺസായ് മുതലായവ പ്രദർശന ദിവസങ്ങളിൽ ചില പ്രധാന ആകർഷണങ്ങളാണ്. സ്വകാര്യവും പൊതുജനവുമുള്ള പ്രത്യേക കട്ട് പൂക്കൾ സ്റ്റാളുകളും ഇവിടെ കാണാനാകും.\nപറഞ്ഞു വരുന്നത് ബൊട്ടാണിക്കൽ ഗാർഡനിലെ ഉത്സവത്തിന്റെ സൗന്ദര്യവും മെയ് മാസം വിരിയുന്ന വസന്തവുമായ “#ഊട്ടി_ഫ്ലവർഷോ “. ഞാനും എന്റെ നാല് ഫ്രണ്ട്സും ഒരുമിച്ചു കണ്ട ഊട്ടി പുഷ്പമേള.! പുലർച്ചെ നാല് മണിക്ക് ഓരോരുത്തരെയു അവരുടെ വീടുകളിൽ പോയി പിക്ക് ചെയ്യലാണ് എന്റെ ആദ്യ ജോലി. അവന്മാരെയെല്ലാം പിക്ക് ചെയ്ത് വണ്ടിക്ക് അത്യാവശ്യം വേണ്ട പെട്രോളും അടിച്ചു , വളാഞ്ചേരിയിൽ നിന്നും ഞങ്ങൾ അഞ്ചു പേർ ഒരുമിച്ച് യാത്ര തുടർന്നു. ഊട്ടി പുഷ്പമേള ലക്ഷ്യമാക്കി നീങ്ങി, പുലർച്ചെ യാത്ര ആരംഭിച്ചത് കൊണ്ട് റോഡ് എല്ലാം വളരെ ഫ്രീ ആയിരുന്നു.\nകോട്ടക്കൽ, മലപ്പുറം, മഞ്ചേരി, വഴി നിലമ്പൂർ എത്തിയിരിക്കുന്നു , ഏകദേശം 74 കിലോമീറ്റർ പിന്നിട്ടു. പ്രാതൽ കഴിക്കാനായി നിലമ്പൂർ ചന്തക്കുന്നിൽ വണ്ടി നിറുത്തി. നല്ല ചുടു-ചായയും വെള്ളപ്പവും കഴിച്ചിറങ്ങി. എന്തോ .അറിയില്ല… തുടർന്ന് മുമ്പോട്ടുള്ള യാത്രക്ക് പ്രത്യേക ഉന്മേഷം കിട്ടിയപോലെ. നിലമ്പൂരിലെ പ്രസിദ്ധമായ തേക്ക്-മ്യൂസിയം, കനോലി-പ്ലോട്ട്, ആഢ്യൻ പാറ വെള്ളച്ചാട്ടം, ഇവയൊക്കെ നിലമ്പൂരിൽ സന്ദർശകരുടെ ഒഴിച്ചുകൂടാനാവാത്ത സ്ഥലങ്ങളാണ്. അടുത്തുള്ള സ്ഥലങ്ങളായത് കൊണ്ട് ഇവിടെയെല്ലാം നിരവധി തവണ പോയിട്ടുള്ളതാനും. പറഞ്ഞുവല്ലോ….. ഈ യാത്രയുടെ ലക്‌ഷ്യം ഊട്ടി ഫ്ലവർഷോ ആണ് . അത് കൊണ്ട് നിലമ്പൂരിലെ ഫേമസ് ആയ സ്ഥലങ്ങൾ ഇവിടെ എക്സ്പ്ലോർ ചെയ്യാൻ തുനിയുന്നില്ല.\nപശ്ചിമഘട്ട മലനിരകൾ സംഗമിക്കുന്ന നീലഗിരിയെ ലക്ഷമാക്കി നീങ്ങി,, നിലമ്പൂരിൽനിന്നും എടക്കര, വഴിക്കടവ് നാടുകാണി വഴി ഗുഡല്ലൂരിലെത്താൻ 48 കിലോമീറ്റർ ദൂരവും ഒന്നര മണിക്കൂർ യാത്രയുണ്ട്. കേരള തമിഴ്നാട് അതിർത്തി പങ്കിടുന്ന നാടുകാണി ചുരം.. ചുരം കയറി ഏകദേശം നാല് കിലോമീറ്റർ പിന്നിട്ടാൽ ഇടതൂർന്ന മുളങ്കാടുകൾ സഞ്ചാരികളെ ആകർഷിക്കുന്നതാണ്, മുളങ്കാടുകളിൽ നിന്നുയരുന്ന കാതടപ്പിക്കുന്ന മനോഹരമായ ശബ്ദവും, നിറയെ വാനരന്മാരും, അങ്ങിങ്ങായി ഓടിയോളിയുന്ന മലയണ്ണാനും സ്ഥിരം കാഴ്ചകളാണ്. എന്നാൽ ചുരം കയറുന്നതിനനുസരിച്ചു മാറുന്ന കാലാവസ്ഥയും, തണുപ്പും, കാറ്റും, ഒരു വൈൽഡ് ലൈഫ് ഫീലിങ്ങും ഓരോ യാത്രികർക്കും നാടുകാണി ചുരം സമ്മാനിക്കുന്നുണ്ട് എന്നതും എടുത്തു പറയേണ്ട സത്യം തന്നെയാണ്.\nനയന മനോഹരമായ ചുരങ്ങളിലൊന്നാണ് നാടുകാണി ചുരം. ഇടക്കൊക്കെ ആനയിറങ്ങുന്ന സ്ഥലം എന്ന മുന്നറിയിപ്പ് ബോർഡുകളും കാണാം. കാനന- പാതകൾ പോലെ തോന്നിപ്പിക്കുന്നതും ചെങ്കുത്തായതും എന്നാൽ എയർ-പിന് വളവുകൾ എന്ന് വിശേഷിപ്പിക്കാൻ പറ്റില്ലെങ്കിലും അവയോട് കടപിടിക്കുന്ന തരത്തിലുള്ള വലിയ വളവുകൾ ഉള്ളവയുമാണ് നാടുകാണി ചുരം. ചുരം കയറി ചെന്നെത്തുന്നത് നീലഗിരിയുടെ താഴ്വാരമായ ഗൂഡല്ലൂർ ടൗണിലും. നാടുകാണി കഴിഞ്ഞു ഗൂഢല്ലൂർ എത്തുന്നതിന് മുൻപ് ഒരു അരുവി ഒഴുകുന്നതു ഞങ്ങളുടെ ശ്രദ്ധയിൽ പെട്ടു. ഒന്നും നോക്കിയില്ല, വണ്ടി നിറുത്തി. ചുളിവിൽ ഒരു പുള്ളോവറും നടക്കട്ടെ ! വേണമെങ്കിൽ ഒരു കുളിയും പാസ്സാക്കാം എന്നു കരുതി അരുവിയിലേക്ക് നീങ്ങി.\nപക്ഷെ വഴി ഇത്തിരി മോശമാണ് പൊന്തപിടിച്ചു കിടക്കുന്ന ഒരു ചെറിയ നടവഴി മാത്രമാണ് ആശ്രയം, എന്ത് ചെയ്യാനാ രണ്ടും കല്പ്പിച്ചു ഇറങ്ങി കുറച്ചു ദൂരമുണ്ട്… അരുവിക്കരയിലേക്ക് നടന്ന് അടുത്തു. കാൽ കഴുകാൻ നിന്ന ആഷിക് ഉറക്കെ വിളിച്ചു പറയുന്നു.. “പണി പാളി മക്കളെ…. ഓടിക്കോ…….” “എന്താടാ ആഷിക്കേ ?…”\n“മച്ചാനെ അട്ട.. അട്ട..” അവൻ അട്ട പണ്ടേ പേടിയാ. ഞാനത് കാര്യമാക്കിയില്ല.. അപ്പൊ ദേ: അടുത്തവനും പറയുന്നുണ്ട് ട്ടോ ‘ അട്ട … അട്ട.. എവിടുന്നാ അട്ട നോക്കട്ടെ എന്നു കരുതി ഞാനും പാന്റ്സ് പൊക്കി നോക്കി. ദേ കിടക്കുന്നു ഒന്ന്…..രണ്ട്…..മൂന്ന്,,…. ശോ!! ഷോഹ്..ഹ് !! ഒരുപാടെണ്ണം ഒന്നെടുത്തു പുറതേക്കിടുമ്പോൾ അതിന്റെ ഇരട്ടി കയറി കൂടുന്നു. ഒരു രക്ഷയുമില്ല, പിന്നെയെല്ലാം ഒരേ ഓട്ടം. … വണ്ടിയുടെ അടുത്തേക്ക്.\nവണ്ടിയിൽ കയറിയ ഒരുത്തനും ഷൂ വേണ്ട…” ചെരിപ്പും വേണ്ട…..” അട്ട പെടുത്തിയ പാടെ-യ്… എന്താ ഇപ്പൊ ഇതിന് പറയാ… പാതിവഴിയിൽ നഗ്‌നപാദനായ യാത്രികരോ?…🙄 വിട്ടില്ല ഒരുത്തനെയും എല്ലാ ഡ്രസ്സും, ഷൂവും, ചെരുപ്പും, വിധഗ്തപരിശോധന നടത്തി, ഒരു ഫുൾ ബോഡി സ്കാനിംഗ് വേരെയും നടത്തിയിട്ടാണ് വണ്ടിയിൽ കയറി യാത്ര തുടർന്നത്. എല്ലാവരെയും ഞെട്ടിച്ചുകളഞ്ഞ ആ നൂലട്ടകൾ.. അപ്പോൾ തന്നെ നമ്മളാ സ്ഥലത്തിന് ” അട്ടക്കുണ്ട് ” എന്ന് പേരിട്ടു .😍\nഗൂഡല്ലൂർ നിന്ന് ഊട്ടിയിലേക്ക് ഏകദേശം 50 കിലോമീറ്റർ യാത്രയുണ്ട്,. ഗൂഡല്ലൂർ ടൗണിൽ നിന്ന് ഊട്ടി പോകുന്ന വഴിക്ക് ഒമ്പത് കിലോമീറ്റർ പിന്നിട്ടാൽ സൂചിമല ( സൂയിസൈഡ് പോയിന്റ് ) എത്തിച്ചേരാം. ഊട്ടി പോകുന്ന സഞ്ചാരികളെ ആകർഷിക്കുന്ന സ്ഥലങ്ങളിൽ ഒന്നാണ് സൂയിസൈഡ്, വൈകുന്നേരങ്ങളിലെ നീലഗിരിയുടെ യഥാർത്ഥ സൗന്ദര്യം ആസ്വൊദിക്കണമെങ്കിൽ സൂചിമലയിലേക്ക് നാല് മണിക്ക് ശേഷം പ്രവേശിക്കുക. പോയിന്റ് ഒരാൾക്ക് അഞ്ചു രൂപ നിരക്കിൽ ടിക്കറ്റ് എടുത്തു വേണം അങ്ങോട്ട് പ്രവേശിക്കാൻ. നീലഗിരിയുടെ എല്ലാ സൗന്ദര്യങ്ങളും അടങ്ങിയ ഒരു അടാർ പോയിന്റ്, നല്ല കാറ്റും, തണുപ്പും ഇവിടുത്തെ പ്രത്യേകതയാണ് .\nപോകുന്ന വഴിയുടെ ഇരുവശങ്ങളിലും നല്ല ഉയരമുള്ള യൂക്കാലി മരങ്ങൾ കാണാൻ കഴിയും. ” പ്രഭാത പൊന്കിരണങ്ങൾ മന്ദ-സ്മിതങ്ങളിലൊളിച്ചു കളിക്കുന്ന മനോഹരമാം കാഴ്ച്ചകളിലൂടെ ആ വഴിയും പിന്നിട്ടു !!. 15 കിലോമീറ്റർ ഊട്ടി ടൗണിനിപ്പുറം ഊട്ടിയിലേക്ക് ഉള്ള റോഡ് ബ്ലോക്ക് കാരണം 20 കിലോമീറ്റർ ഓഫ് റോഡ് റൈഡ് നടത്തേണ്ടിവന്നു. പ്രധാന റോഡിൽ നിന്നും മാറി ചെരിഞ്ഞ പ്രദേശവും ധാരാളം കൃഷികൾ ( ക്യാരറ്റ്, കോസ്, മല്ലി,, ,തുടങ്ങിയ ) വിളിവെടുക്കുന്ന വിളവുനിലങ്ങളിലൂടെയുള്ള യാത്ര. ചെളി നിറഞ്ഞ റോഡ് ! ബൈക്ക് അതുവഴി കടത്തിവിടില്ല, ശെരിക്കും ഒരു ഓഫ് റോഡ് കഴിഞ്ഞു വന്ന മേനിയുണ്ട് വണ്ടിയുടെ കിടപ്പ് കണ്ടാൽ, പാടത്തെ കാളപൂട്ട് കഴിഞ്ഞ പോല്, റോഡും ഇതിനു തുല്യം തന്നെ.\nഉച്ചക്ക് ഒരുമണിയോടടുതിരിക്കും ഊട്ടിയിലെത്തിയപ്പോൾ, ഊട്ടി ടൗൺല്ലാം എന്തെന്നില്ലാത്ത തിരക്ക്, അന്വേഷിച്ചപ്പോൾ അറിയാൻ കഴിഞ്ഞത് ഫ്ലവർഷോ ലാസ്റ്റ് ഡേ ആണെന്ന്, ഊട്ടി ഫ്ലവർഷോ കാണാൻ പോകാമെന്നു പറഞ്ഞവനറിയില്ലല്ലോ ഇന്ന് ലാസ്റ്റ് ഡെ ആണെന്ന്. ഏതായാലും… കിളി പോയില്ല ഭാഗ്യം !!. ടൗണിലെത്തിചേർന്നപ്പോഴേക്കും ഒരുമണി കഴിഞ്ഞുകാണും. അടുത്ത ഹോട്ടലിൽനിന്ന് ഉച്ചയൂണും കഴിച്ചു നേരെ വെച്ചുപിടിച്ചു ബൊട്ടാണിക്കൽ ഗാർഡനിലേക്ക്. തലക്ക് 25 രൂപ നിരക്കിൽ ടിക്കറ്റ് എടുത്തു. ആദ്യമായിട്ട് ഒരു വലിയ ഫ്ലവർഷോ കാണാൻ പോകുന്നതിന്റെ ത്റിൽ, അത് ഒന്നു വേറെയാ !!,\nബൊട്ടാണിക്കൽ ഗേറ്റ് കടന്നു നേരെ ചെന്നെത്തുന്നത് വിവിധയിനം റോസ്പൂക്കൾ കൊണ്ട് അലങ്കരിച്ച കമാനം,\nഹാ-വൂ … വല്ലാത്ത ഭംഗി തന്നെ ആ-കമാനത്തിലൂടെ മുന്പോട്ട് നീങ്ങുമ്പോൾ കണ്ണുകൾക്ക് ആനന്ദമേകുന്ന വൈവിദ്ധ്യമാർന്ന ഓർക്കിഡുകളുടെ വലിയ നിര തന്നെ സഞ്ചാരികളെ സ്വീകരിക്കാനായി കാത്തുനിൽപ്പുണ്ട്. പലനിറത്തിലുള്ള പെറ്റുണിയ (നമ്മുടെ കോളാമ്പിപൂവിന്റെ അതെ രൂപസാദൃശ്യം തോന്നിക്കുന്ന ചെറിയ പൂക്കൾ ). മനോഹരമായ “സാല്-വിയ”, “സൈക്ലാമെൻ”.. പിന്നെ നീലഗിരിയുടെ മഞും വെയിലും തണുപ്പുമേറ്റ് എപ്പോഴും സുന്ദരികളായ “ഡാലിയയും” , “റോസും ” ഇവയ്ക്ക് ഒരു പക്ഷെ മറ്റു പൂക്കളേക്കാൾ ഭംഗിയുള്ളതായി തോന്നിയിട്ടുണ്ട്.\nവിവിധ നിറങ്ങളിലുള്ള “” “ആസ്റ്റർ, ചെണ്ടുമല്ലി, ഡാണ്ടിടുഫ്റ്റ്, ജെമെന്തി, ഹൈഡ്രാഞ്ചിയ, ബോഗണ് വില്ല, പാൻസി, വെർബന, ഡെയ്സി, ട്യൂബെറസ് ബെഗോണിയ, ബ്ലീഡിങ് ഹേർട്ട്, കൃസോം”””, തുടങ്ങിയ പേര് അറിയുന്നതും അറിയാത്തതുമായ കുറേ പൂക്കളുടെ സംഗമം. ഓരോ വർഷവും വിത്യാസങ്ങളായ മോഡലുകളിൽ പൂക്കൾ കൊണ്ട് നിർമിക്കുന്ന രൂപങ്ങൾ കാണേണ്ട കാഴ്ച്ചതന്നെ. അതെ !!! പറഞ്ഞുവന്നത് ഊട്ടി ഫ്ലവർ ഷോ. എല്ലാവർഷവും മെയ് മാസത്തിൽ നടത്തിവരാറുള്ള ഊട്ടി പുഷ്പമേള നീലഗിരിയുടെ വസന്തമാണ്.\nകൊല്ലം കണ്ടവന് ഇല്ലം വേണ്ട – വെൽക്കം ടു മൺട്രോ നൈസ് ടു മീറ്റ് യു\nവെഞ്ഞാറമൂട് KSRTC ഡിപ്പോയിലെ ടൈറ്റസേട്ടന്‍റെ ആത്മാര്‍ത്ഥതയും കോമഡിയും..\nസു: ബത്തേരിയിലെ ഈ കെഎസ്ആര്‍ടിസി ജീവനക്കാരാണ് താരങ്ങള്…\nസ്ത്രീയാത്രികര് മുന്‍കരുതലെടുക്കണം; ഇക്കാര്യത്തില് പ്രത്യേകിച്ച്, ലാഭം നോക്കാനേ പാടില്ല\nഹാഷിമ – തകർന്ന യുദ്ധക്കപ്പൽ പോലെ ഉപേക്ഷിക്കപ്പെട്ട ഒരു ദ്വീപ്…\nമോട്ടോര് സൈക്കിള് മോഡ്, എസ്ഒഎസ് അലേര്‍ട്ട്…2017ല് ഗൂഗിള് മാപ്പ് കൊണ്ടുവന്ന9ഫീച്ചറുകള്\nകിഴക്കിന്റെ വെനീസീലേക്ക് സര്‍ക്കാര് ബോട്ടില് ഒരു സ്വപ്ന യാത്ര..\nഅഞ്ചുപേരില് നിന്ന് കോവിഡിനെ ഓടിച്ച കഥപറഞ്ഞ് ഡോക്ടര്‍മാര്\nഅമ്മയുടെ ഐഫോണ് രണ്ട് വയസുകാരന് 47 വര്‍ഷത്തേക്ക് ലോക്ക് ചെയ്തു\nകാര് ഡ്രൈവറുടെ പരാക്രമം: ബസ് യാത്രികര് കുടുങ്ങി\nനാട്ടുകാരുടെ വിരട്ടൽ ഏറ്റു: കെ.എസ്.ആർ.ടി.സി നന്നായി\nകോക്പിറ്റിൽ തമ്മിലടിച്ച് പൈലറ്റുമാർ; പുതുവർഷത്തിൽ ആശങ്കയോടെ 324 യാത്രക്കാർ..\nകെ.യു.ആര്.ടി.സിയെ പ്രത്യേക കമ്പനിയാക്കാന് അനുവദിക്കില്ല: കെ.എസ്.ആര്.ടി.ഇ.എ.


ലോക്ക്ഡൗൺ കാലത്ത് വീട്ടിൽ അഭയം കൊടുത്തു; സുഹൃത്ത് തന്റെ ഭാര്യയും കുഞ്ഞുങ്ങളുമായി കടന്നുകളഞ്ഞെന്ന പരാതിയുമായി മൂവാറ്റുപുഴ സ്വദേശി - BIGNEWSLIVE | Latest Malayalam News\nമൂവാറ്റുപുഴ: ലോക്ക്ഡൗൺ കാലത്ത് വീട്ടിൽ താൻ അഭയം നൽകിയ സുഹൃത്ത് തന്റെ ഭാര്യയും കുഞ്ഞുങ്ങളുമായി മുങ്ങിയെന്ന പരാതിയുമായി ഗൃഹനാഥൻ പോലീസിനെ സമീപിച്ചു. ലോക്ക്ഡൗണിൽ മൂവാറ്റുപുഴയിൽ കുടുങ്ങിയ മൂന്നാർ സ്വദേശിയാണ് അഭയം നൽകിയ സുഹൃത്തിന്റെ ഭാര്യയെയും കുഞ്ഞുങ്ങളെയുമായി കടന്നത്. ഗൃഹനാഥന്റെ പരാതിയിൽ മൂവാറ്റുപുഴ പോലീസ് അന്വേഷണം തുടങ്ങി.\nആദ്യഘട്ട ലോക്ക്ഡൗൺ പ്രഖ്യാപിച്ചതിനു പിന്നാലെയാണ് എറണാകുളത്തെ സ്വകാര്യ സ്ഥാപനത്തിൽ ജോലി ചെയ്യുന്ന യുവാവ് മൂന്നാറിലേക്ക് പോകാൻ മൂവാറ്റുപുഴയിലെത്തിയത്. മേലുകാവിനു പോകുകയായിരുന്നവർക്കൊപ്പം മൂവാറ്റുപുഴ വരെ എത്തുകയായിരുന്നു. വാഹനമൊന്നും കിട്ടാതെ വലഞ്ഞ ഇയാൾ നാട്ടിലെ ബന്ധുക്കളെ വിളിച്ചു കാര്യം പറഞ്ഞപ്പോൾ വർഷങ്ങൾക്കു മുമ്പ് മൂന്നാറിൽ നിന്ന് മൂവാറ്റുപുഴയിലേക്കു കുടിയേറിയ ബാല്യകാല സുഹൃത്തിനെക്കുറിച്ച് വിവരം ലഭിച്ചു. തുടർന്ന് ഫോൺ നമ്പർ കണ്ടുപിടിച്ച് ഗൃഹനാഥനെ വിളിക്കുകയായിരുന്നു.\nതുടർന്ന് ലോക്ക്ഡൗണിൽ ഒന്നരമാസത്തോളം ഇയാൾ മൂവാറ്റുപുഴയിൽ സുഹൃത്തിന്റെ വീട്ടിൽ താമസിച്ചു. ലോക്ക്ഡൗൺ ഇളവുകൾ പ്രഖ്യാപിച്ചിട്ടും മൂന്നാറിലേക്കു പോകാൻ സൗകര്യമൊരുക്കിയിട്ടും ഇയാൾ പോകാൻ തയാറായില്ല. ഇതോടെ ഗൃഹനാഥന് സംശയം തോന്നിയതിനു പിന്നാലെയാണ് കഴിഞ്ഞ ദിവസം മൂന്നാർ സ്വദേശിയെയും യുവതിയെയും കാണാതായത്. സംഭവത്തെ തുടർന്ന് സ്റ്റേഷനിലെത്തിയ ഗൃഹനാഥൻ ഭാര്യയെയും മക്കളെയും എങ്ങിനെയെങ്കിലും കണ്ടെത്തി നൽകണമെന്ന് ആവശ്യപ്പെട്ടു.\nതന്റെ മക്കളെയെങ്കിലും വിട്ടുകിട്ടിയില്ലെങ്കിൽ പോലീസ് സ്റ്റേഷനിൽ ആത്മഹത്യ ചെയ്യുമെന്ന് ഗൃഹനാഥൻ ഭീഷണി മുഴക്കിയെന്നാണ് വിവരം. ഫോൺ ഓഫായതിനാൽ യുവതിയെയും കുഞ്ഞുങ്ങളെയും കുറിച്ച് വിവരങ്ങളൊന്നുമില്ലെന്ന് പോലീസ് പറഞ്ഞു.\nTags: ElopeidukkiKeralalock downmunnarmuvattupuzha


ന്യൂഡല്‍ഹി: മകന്റെ കമ്പനിയുടെ പേരില് കോടികളുടെ അഴിമതിക്കഥകള് പുറത്തു വന്നതിനു പിന്നാലെ, അഴിമതി വിരുദ്ധ പാര്‍ട്ടിയെന്ന ലേബലില് തെരഞ്ഞെടുപ്പിനെ നേരിട്ട അമിത് ഷായും ബിജെപിയും വിയര്‍ക്കുന്നു. ഇന്നലെ പ്രതിപക്ഷ പാര്‍ട്ടികള് ഒന്നടങ്കം അമിത് ഷായെ പ്രതിക്കൂട്ടിലാക്കി രംഗത്തു വന്നതോടെ എങ്ങനെ സംരക്ഷിക്കുമെന്നറിയാതെ ബിജെപിയും വെട്ടിലായി. ഇന്നലെ കൂടുതല് തെളിവുമായി ദേശീയ ചാനലും രംഗത്തു വന്നതോടെ കേരളത്തില് കുമ്മനം രാജശേഖരന് നയിക്കുന്ന കേരള രക്ഷാ യാത്രയുടെ പ്രസക്തിയും നഷ്ടമായി. സംഭവത്തില് നരേന്ദ്ര മോഡിയുടെ മൗനവും പ്രതിപക്ഷ പാര്‍ട്ടികള് ആയുധമാക്കി.\nകോണ്‍ഗ്രസിനും സിപിഎമ്മിനും പിന്നാലെ ബിജെപിയുടെ കടുത്ത എതിരാളികളായ തൃണമൂല് കോണ്‍ഗ്രസും രംഗത്തെത്തിയിട്ടുണ്ട്. ബിഹാറില് ലാലു പ്രസാദ് യാദവിനെ ഒതുക്കാനും ഡല്‍ഹിയില് ആം ആദ്മി പാര്‍ട്ടിയുടെ അരവിന്ദ് കെജ്‌രിവാളിനെതിരേയും ബിജെപി സിബിഐയെ ആയുധമാക്കിയിരുന്നു. ഇതേ നാണയത്തില് ബിജെപി തിരിച്ചടി നേരിടുകയാണ് ഇപ്പോള്. തന്റെ പ്രതിരോധം അധികാര ശക്തികള്‍ക്കെതിരാണെന്നും അത് ഇനിയും തുടരുമെന്ന് റിപ്പോര്‍ട്ട് പുറത്തുവിട്ട ‘ദ വയറി’ന്റെ ലേഖിക രോഹിണി സിംഗ് വ്യക്തമാക്കി. ഇവരുടെ ഫേസ്ബുക്ക് പോസ്റ്റ് വലിയ പ്രചാരവും നേടി. പതിനായിരക്കണ്ക്കിന് ആളുകളാണ് ഇതിനോടു പ്രതികരിച്ചത്. കമ്പനി ലാഭം നേടിയതുമായി ബന്ധപ്പെട്ട വാര്‍ത്ത നല്‍കിയത് കൃത്യമായ തെളിവുകളോടെയാണെന്ന് ദ വയര് വെബ് സൈറ്റ് അധികൃതര് വ്യക്തമാക്കി. നിയമനടപടി നേരിടാന് തയാറാണെന്നും ഇവര് വ്യക്തമാക്കി. വാര്‍ത്ത വ്യാജമാണെന്ന് ആരോപിച്ചു 100 കോടിയുടെ നഷ്ടപരിഹാരം ആവശ്യപ്പെട്ട് വെബ്‌സൈറ്റ് അധികൃതര്‍ക്കു ജയ്ഷാ നോട്ടീസ് അയച്ചിട്ടുണ്ട്.\nകോണ്‍ഗ്രസ് ഘടകം ഇന്നലെ ഡല്‍ഹിയിലെ ബിജെപി ആസ്ഥാനത്തേക്കു നടത്തിയ മാര്‍ച്ചില് അമിത് ഷായുടെ കോലം കത്തിക്കുകയും ചെയ്തു. റെയ്ഡുകളും കേസുകളും നല്‍കി ഒതുക്കാന് ശ്രമിച്ച എന്‍ഡിടിവിയും ഇന്നലെ കൂടുതല് തെളിവുകള് പുറത്തുവിട്ടതോടെയാണ് അഴിമതിക്കഥകള് കൂടുതല് തലങ്ങളിലേക്കു മാറിയത്. ജയ് ഷായുടെ കമ്പനിക്കു ലഭിച്ച വായ്പയില് 4000 ശതമാനത്തിന്റെ വര്‍ധനയുണ്ടായെന്ന് ഇവര് തുടര് റിപ്പോര്‍ട്ട് നല്‍കി. 2013- 14 വര്‍ഷത്തില് 1.3 കോടി രൂപ മാത്രമാണ് കമ്പനിക്ക് വായ്പ ലഭിച്ചത്. മോഡി സര്‍ക്കാര് അധികാരത്തില് വന്ന സാമ്പത്തികവര്‍ഷം വായ്പയായി ലഭിച്ച പണം 53.4 കോടിയായി ഉയര്‍ന്നുവെന്നും ചാനല് റിപ്പോര്‍ട്ട് ചെയ്തു. ജയ് ഷായുടെ വിവാദമായ ടെംപിള് എന്റര്‍പ്രൈസസ് കമ്പനി 2004 ലാണ് രൂപീകരിച്ചത്. പത്തുവര്‍ഷത്തിനു ശേഷം 2014 ല് കമ്പനിയുടെ പ്രവര്‍ത്തനലാഭം 18 ലക്ഷം രൂപയായിരുന്നു.\nഅടുത്തവര്‍ഷം കമ്പനിക്ക് കിഫ്‌സ് 15.8 കോടി രൂപ വായ്പ അനുവദിച്ചു. ഇതുസംബന്ധിച്ച അന്വേഷണത്തില് 2015- 16 വര്‍ഷത്തില് 88 കോടി രൂപ വിവിധ സ്ഥാപനങ്ങള്‍ക്ക് വായ്പ അനുവദിച്ചിട്ടുണ്ടെന്നും ഇതിന്റെ ഭാഗമായാണ് വിവാദ കമ്പനിക്കും വായ്പ കിട്ടിയതെന്നുമാണ് കിഫ്‌സില് നിന്നു മറുപടി ലഭിച്ചത്. ബാങ്കിങ് ഇതരസ്ഥാപനമായ കിഫ്‌സ് ആകെ നല്‍കിയ തുകയുടെ 17 ശതമാനവും സാമ്പത്തികമായി മെച്ചത്തിലല്ലാത്ത ജയ് ഷായുടെ കമ്പനിക്കാണ് ലഭിച്ചതെന്നും ചാനല് റിപ്പോര്‍ട്ട് ചെയ്തു. ജയ് ഷായ്ക്ക് പങ്കാളിത്തമുള്ള കുസും ഫിന്‍സര്‍വീസ് എന്ന സ്ഥാപനത്തിനെതിരേയും ഇതേ ആരോപണമുണ്ട്. 2012-ല് പ്രവര്‍ത്തനം തുടങ്ങി ആദ്യവര്‍ഷം 36,500 രൂപ നഷ്ടമുണ്ടാക്കിയ ഈ സ്ഥാപനം 2014-ല് 1.73 കോടിയുടെ ലാഭമാണ് രേഖപ്പെടുത്തിയെന്നും റിപ്പോര്‍ട്ടിലുണ്ട്. ജയ് ഷാക്കെതിരായ ആരോപണങ്ങള് അടിസ്ഥാനരഹിതമാണെന്ന് കേന്ദ്ര ആഭ്യന്തരമന്ത്രി രാജ്‌നാഥ് സിങ് പറഞ്ഞു. ഇത്തരം ആരോപണങ്ങള് ഇടയ്ക്കിടെ ഉണ്ടാവാറുണ്ട്. കഴിഞ്ഞകാലങ്ങളിലും ആരോപണങ്ങള് ഉയര്‍ന്നുവന്നിട്ടുണ്ടെന്നും അദ്ദേഹം പറഞ്ഞു.\nജനരക്ഷാ യാത്രയില് കുമ്മനത്തിനെ തനിച്ചാക്കി മുങ്ങിയ അമിത് ഷായെ കണക്കിന് പരിഹസിച്ച് ട്രോളന്മാര്; കുമ്മനടിയ്ക്കു ശേഷം അമിട്ടടി\nമാധ്യമങ്ങള് ദിലീപിന്റെ പുറകെ പോയി; അമിത് ഷാ പിണങ്ങി പോയി; ജനരക്ഷാ യാത്രയില് വേണ്ടത്ര മാധ്യമ ശ്രദ്ധ കിട്ടിയില്ലെന്ന്


കൊറോണ: അമേരിക്കയിൽ മരണം ആറായി, ആഗോള തലത്തിൽ മരണ സംഖ്യ 3,125-Coronavirus deaths in US rise to six\nകൊറോണ: അമേരിക്കയിൽ മരണം ആറായി, ആഗോള തലത്തിൽ മരണ സംഖ്യ 3,125\nകൊറോണ വൈറസ് ബാധിത രാജ്യങ്ങളിൽ നിന്നുള്ള സന്ദർശകരെ ഒമാനിൽ പ്രവേശിക്കുന്നത് വിലക്കിയിട്ടുണ്ടെന്ന് രാജ്യത്തിന്റെ വിദേശകാര്യ മന്ത്രാലയം അറിയിച്ചു\nUpdated: March 8, 2020 12:33:43 pm\nവാഷിങ്ടൺ: അമേരിക്കയിൽ കൊവിഡ്19 ബാധിച്ച് ആറ് പേർ മരിച്ചു. വാഷിങ്ടണിൽ നിന്നാണ് പുതിയ മരണങ്ങളും റിപ്പോർട്ട് ചെയ്തിരിക്കുന്നത്. കാലിഫോർണിയയിൽ മാത്രം ഇരുപത് പേർക്കാണ് വൈറസ് ബാധ സ്ഥിരീകരിച്ചത്. ന്യൂ ഹാംപ്ഷെയറിൽ ആരോഗ്യ പ്രവർത്തകനും രോഗം സ്ഥിരീകരിച്ചു. ഗുരുതര സാഹചര്യമാണെന്ന് ലോകാരോഗ്യസംഘടന മുന്നറിയിപ്പ് നൽകി.\nശനിയാഴ്ചയാണ് അമേരിക്കയില് കൊറോണയെ തുടര്‍ന്ന് ആദ്യ മരണം റിപ്പോര്‍ട്ട് ചെയ്തത്. കൊറോണയെ നേരിടാന് യുഎസിലെ ഫ്‌ളോറിഡ സംസ്ഥാനത്ത് ഗവര്‍ണര് റോണ് ഡിസാന്റിസ് ആരോഗ്യ അടിയന്തരാവസ്ഥ പ്രഖ്യാപിച്ചു. ഫ്‌ളോറിഡയില് രണ്ടു കേസുകള് റിപ്പോര്‍ട്ടു ചെയ്തിട്ടുണ്ട്. നേരത്തെ വാഷിങ്ടണ് സംസ്ഥാനത്തും അടിയന്തരാവസ്ഥ പ്രഖ്യാപിച്ചിരുന്നു.\nകോവിഡ് ബാധ രൂക്ഷമായ ഇറാന്, ഇറ്റലി, ദക്ഷിണകൊറിയ രാജ്യങ്ങളിലേക്കുള്ള യാത്രയ്ക്ക് അമേരിക്ക കടുത്ത നിയന്ത്രണങ്ങള് ഏര്‍പ്പെടുത്തിയിരിക്കുകയാണ്.\nRead More: ദുബായിൽ നിന്നു ഇന്ത്യയിലെത്തിയ ആൾക്ക് കൊറോണ; ആശങ്ക\nകൊവിഡ്19 ന്റെ പശ്ചാത്തലത്തിൽ സൂപ്പർമാൻ സിനിമയുടെ ന്യൂയോർക്കിലെ ആദ്യ പ്രദർശനം റദ്ദാക്കി. ഇന്ത്യയുൾപ്പെടെ അറുപത് രാജ്യങ്ങളിലായി 90294 പേർക്കാണ് വൈറസ് ബാധ സ്ഥിരീകരിച്ചിട്ടുള്ളത്. മരണം 3,125 ആയി. ഇംഗ്ലണ്ടിൽ വൈറസ് ബാധിതരുടെ എണ്ണം 39 ആയി. ഇറ്റലിയിൽ 52 പേരാണ് മരിച്ചത്. വൈറസ് വേഗത്തിൽ പടരുന്ന സാഹചര്യത്തിൽ യൂറോപ്യൻ യൂണിയൻ മുന്നറിയിപ്പ് തീവ്രമാക്കി.\nകൊറോണ വൈറസ് ബാധിത രാജ്യങ്ങളിൽ നിന്നുള്ള സന്ദർശകരെ ഒമാനിൽ പ്രവേശിക്കുന്നത് വിലക്കിയിട്ടുണ്ടെന്ന് രാജ്യത്തിന്റെ വിദേശകാര്യ മന്ത്രാലയം അറിയിച്ചു. ഇത് മുൻകരുതൽ നടപടിയാണെന്നും കര, കടൽ, വായു എന്നിവയുൾപ്പെടെ എല്ലാ തുറമുഖങ്ങളിലും ഇത് ബാധകമാകുമെന്നും മന്ത്രാലയം അറിയിച്ചു.\nഅതേസമയം ഇന്ത്യയിൽ രണ്ട് പേർക്ക കൊറോണ ബാധ സ്ഥിരീകരിച്ചു. ഇറ്റലിയിൽ നിന്ന് ഡൽഹിയിലെത്തിയ ആൾക്കും ദുബായിൽ നിന്നു തെലങ്കാനയിലെത്തിയ ആൾക്കുമാണ് കോവിഡ് 19 സ്ഥിരീകരിച്ചത്. വേനലവധി അടുത്തതിനാൽ ദുബായിൽ ജോലി ചെയ്യുന്ന മലയാളികളടക്കമുള്ള ഇന്ത്യക്കാർ നാട്ടിലേക്ക് വരുന്ന സമയമാണിത്. അതിനാൽ തന്നെ കോവിഡ് 19 ആശങ്ക രാജ്യത്ത് വർധിക്കുകയാണ്. വിമാനത്താവളങ്ങളിൽ കനത്ത പരിശോധനയാണ് നടക്കുന്നത്.\nഇന്ത്യയിൽ ആദ്യമായാണ് കേരളത്തിനു പുറത്ത് കൊറോണ സ്ഥിരീകരിക്കുന്നത്. നേരത്തെ കേരളത്തിൽ മൂന്ന് കേസുകളാണ് കൊറോണ പോസിറ്റീവ് ആയി സ്ഥിരീകരിച്ചത്. മൂന്ന് പേരും ആശുപത്രിയിൽ ചികിത്സയിലായിരുന്നു. ആരോഗ്യസ്ഥിതി ഭേദപ്പെട്ടതിനെ തുടർന്നാണ് മൂവരും പിന്നീട് വീടുകളിലേക്ക് മടങ്ങിയത്. ഇവരുടെ ആരോഗ്യനില തൃപ്‌തികരമാണെന്നാണ് ആരോഗ്യവകുപ്പ് അറിയിക്കുന്നത്.\nWeb Title: Coronavirus deaths in us rise to six\nഫെയ്സ്ബുക്കും ട്വിറ്ററും വേണ്ട; സോഷ്യൽ മീഡിയ ഉപേക്ഷിക്കാൻ പ്രധാനമന്ത്രി നരേന്ദ്ര മോദി